|  |  |  |
| --- | --- | --- |
| **בית משפט השלום בנצרת** | | |
| **ת"פ 2386-07 מ.י. פרקליטות מחוז הצפון-פלילי נ' זהר** |  | **27 נובמבר 2008** |

|  |  |
| --- | --- |
| **המאשימה** | **מ.י. פרקליטות מחוז הצפון-פלילי** |
| **נגד** | |
| **הנאשמים** | **ראמי זהר** |

<#2#>

נוכחים:

מטעם המאשימה: מתמחה נעמה אביאב

מטעם הנאשם: בעצמו ועו"ד סארי חורי

**<#3#**

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [348 (ג)](http://www.nevo.co.il/law/70301/348.c)

**>**

**הכרעת דין**

1. כנגד הנאשם הוגש כתב אישום אשר מייחס לו ביצוע עבירה של מעשים מגונים- עבירה לפי [סעיף 348 (ג)](http://www.nevo.co.il/law/70301/348.c) ל[חוק העונשין](http://www.nevo.co.il/law/70301) התשל"ז- 1977.
2. הצדדים הגיעו להסדר טיעון במסגרתו תוקן כתב האישום. על פי הנטען בכתב האישום המתוקן, מ.ג. (להלן: "המתלוננת"), הינה תלמידה במכללת נצרת עלית (להלן: "המכללה") הנאשם למד במכללה החל משנת 2005 (להלן: "התקופה"). בתאריך 14.05.06 בשעה 13:00 או בסמוך לכך, נכנסה המתלוננת לשירותי הבנות במכללה. הנאשם הבחין במתלוננת והחליט לצלמה לכשתתערטל בתא השירותים. לשם ביצוע זממו נכנס הנאשם בעקבות המתלוננת לשירותי הבנות. בהיותו בתא הסמוך לתא בו שהתה המתלוננת, נטל הנאשם את מכשיר הפלאפון שלו וצילם באמצעותו את המתלוננת כשמכנסיה ותחתוניה מופשלים לצורך עשיית צרכיה, זאת עשה הנאשם על מנת לחזות בפלג גופה התחתון של המתלוננת שעה שהוא חשוף, לצורך גירויו וסיפוק המיניים. במעשיו אלה, ביצע הנאשם מעשים מגונים בלא הסכמתה של המתלוננת, לשם גירוי או סיפוק מיני.
3. הנאשם הודה בעובדות כתב האישום המתוקן אך ביקש לקבל את הודאתו ללא הרשעה ולפיכך, נשלח לקבלת תסקיר שירות המבחן בטרם הרשעה.
4. שירות המבחן עמד בתסקירו על נסיבותיו האישות של הנאשם, בן 26, רווק ועובד כמנהל משמרת באחת מרשתות הפארם בנצרת. שירות המבחן עמד על הדינאמיקה במשפחת הנאשם והתרשם שמדובר המשפחה נורמטיבית, ובאשר לנאשם, שירות המבחן התרשם כי הנו העל מערכת ערכים נורמטיבית ביסודה ומערך התנהגותו מקובל.
5. שירות המבחן ציין כי לאחר סיום לימודי תיכון, השתלב הנאשם בשוק העבודה ועבד במלצרות וספרות ובעבודות מזדמנות. הנאשם גם למד קורס חריטה ממוחשבת במכללה -בה ביצע את העבירה - אך לא קיבל תעודת סיום. הנאשם הציג בפני שירות המבחן המלצות ממעסיקיו ומסר כי הוא מעוניין להירשם ללימודי חינוך גופני במכללת "אוהלו".
6. הנאשם קיבל אחריות מלאה על מעשיו בפני שירות המבחן תוך ביטוי תחושות של חרטה ואכזבה עצמית. הנאשם ציין כי הוא חש פחד בעת ביצוע המעשה אך לא יכל לעמוד בפני דחפו. שירות המבחן אבחן אצל הנאשם חזרתיות, קושי בשליטה בדחף המיני וטעויות חשיבה. יחד עם זאת ציין שירות המבחן כי הנאשם מודע לכישלונו והוא עתה משתתף בקבוצה טיפולית לעברייני מין. לפיכך, המליץ שירות המבחן שהנאשם ימשיך להשתתף בקבוצה במסגרת צו מבחן למשך 18 חודשים.
7. הנאשם ביקש להימנע מהרשעת הנאשם כיוון שההרשעה עלולה לפגוע באפשרויות עיסוקו וקידומו, בהקשר זה מסר הנאשם, בין התיר, שהוא מעוניין ללמוד חינוך גופני במכללת אוהלו.
8. לאור חומרת העבירה ואופייה, התקשה שירות המבחן להמליץ על אי ההרשעה והשאיר עניין זה לשיקול דעת בית המשפט.
9. במסגרת הסדר הטיעון, עתרה המאשימה להרשעת הנאשם ולהטלת צו מבחן, מאסר על תנאי, קנס ופיצוי. לעומתה, עתר הסניגור לאי הרשעת הנאשם ולהטלת צו מבחן למשך 18 חודשים ופיצויים בסך 3,000 ₪.
10. כאשר עסקינן בנאשמים בוגרים, הכלל הוא הרשעה והיוצא מן הכלל הוא אי הרשעה וזאת כאשר קיימות נסיבות חריגות ויוצאות דופן אשר מצדיקות סטייה מן הכלל. בבואו לדון בשאלת הרשעת נאשם נדרש בית המשפט לבחון את עינינו האינדיווידואלי של כל נאשם, האפשרות לשיקום הנאשם, נסיבותיו האישיות, מהות העבירה, הצורך בהרתעה ואף שיקולי קורבן העבירה.

לאור האמור קבעה הפסיקה מבחן בן שני תנאים להימנעות מהרשעה, אשר נדון ב[ע"פ 2083/96 תמר כתב נ' מדינת ישראל, פ"ד נב](http://www.nevo.co.il/case/5810781)(3), 337 מפי כב' השופטת דורנר:

"הימנעות מהרשעה אפשרית איפוא בהצטבר שני גורמים:

ראשית, על ההרשעה לפגוע פגיעה חמורה בשיקום הנאשם; ושנית, סוג העבירה מאפשר לוותר בנסיבות המקרה המסוים על ההרשעה מבלי לפגוע באופן מהותי בשיקולי הענישה האחרים המפורטים לעיל".

1. במקרה דנן, לא שוכנעתי כי מתקיימות נסיבות מיוחדות אשר מצדיקות סטייה מכלל ההרשעה. בנוסף, התנאים המצטברים שנקבעו בהלכת כתב לעיל, לא מתקיימים בעניינה של הנאשמת.
2. לא שוכנעתי כי ההרשעה תביא לפגיעה חמורה בשיקום הנאשם. הנאשם עובד כמנהל משמרת בחנות אחת מרשתות הפארם, ובעבר היה חסר מסגרת תעסוקתית קבועה והוא חסר השכלה אקדמית. הנאשם טען בפני שירות המבחן כי ברצונו ללמוד חנוך גופני אך טענה זו נטענה בעלמא והוא אף לא המציא אישור בדבר רישומו ללימודים הנטענים. הנאשם לא הציג בפני תוכניות עתידיות אקטואליות וקונקריטיות משכך, לא שוכנעתי שקיימת פגיעה פוטנציאלית בעיסוקו או בשיקומו.
3. קצין המבחן המלומד לאחר שבחן את נסיבות המקרה לעומק לא יכל להמליץ על אי הרשעה ולא בכדי. סוג העבירה בה מואשם הנאשם אינו מאפשר לוותר בנסיבות המקרה על הרשעה מבלי לפגוע בשיקולי הענישה האחרים. לנאשם מיוחסת עבירה חמורה של משעים מגונים, הנאשם עקב אחרי אישה אל תוך שירותי הנשים במכללה על מנת לראות את פלג גופה התחתון המעורטל וצילמה באמצעות המכשיר הסלולארי. מדובר בעבירה חמורה ועל בית המשפט לבטא את סלידת החברה המאורגנת ממעשים בזויים כגון דא ומעבריות מין שפוגעות בכבוד הנשים וזכותן לאוטונומיה על גופן.
4. אשר על כן הגעתי לכלל מסקנה, כי במקרה דנן, לא מתקיימות נסיבות חריגות ויוצאת דופן אשר מצדיקות את אי הרשעת הנאשמת. לפיכך, הנני מרשיע את הנאשם בעבירות אשר יוחסו לה בכתב האישום המתוקן.

<#4#>

**ניתנה והודעה היום כ"ט חשון תשס"ט, 27/11/2008 במעמד הנוכחים.**

|  |
| --- |
|  |
| **תאופיק כתילי, נשיא** |

<#5#>

**גזר דין**

**הנאשם הורשע על פי הודאתו בעבירות אשר יוחסו לו בכתב האישום.**

**בהתחשב בהודאת הנאשם, ובטיעוני שני הצדדים לעונש, אני דן את הנאשם לעונשים הבאים:**

**א. אני דן את הנאשם לתשלום קנס בסך 5,000 ₪, או 50 ימי מאסר שישא הנאשם בנוסף לכל מאסר אחר שהוטל עליו.**

**הקנס ישולם בעשרה שיעורים חודשיים שווים ורצופים, וזאת החל מיום 1/1/09 עד התשלום המלא בפועל.**

**במידה והנאשם יפגר בתשלום כלשהוא, תעמוד היתרה הבלתי מסולקת לפרעון מיידי וייאסר למשך התקופה המוזכרת לעיל.**

**במידה וקיים פקדון, הקנס יקוזז מהפיקדון.**

**ב. אני מעמיד את הנאשם במבחן שירות המבחן למשך 18 חודשים, שירות המבחן יעדכן את בית המשפט אחת לשישה חודשים על התקדמות ההליך הטיפולי של הנאשם.**

**ג. אני מחייב את הנאשם לפצות את המתלוננת בסך של 5,000 ₪. הפיצוי ישולם לקופת בית המשפט תוך 90 יום מהיום לזכות המתלוננת, שאם לא כן ישא סכום זה הפרשי הצמדה וריבית מהיום ועד התשלום המלא בפועל.**

**ד. אני מטיל על הנאשם מאסר לתקופה של 12 חודשים וזאת על תנאי למשך שנתיים, והתנאי שלא יעבור ויורשע על כל אחת מהעבירות בהן הורשע בכתב אישום זה.**

**זכות ערעור תוך 45 יום מהיום בבית משפט המחוזי בנצרת.**

**<#6#>**

5129371

תאופיק כתילי 54678313

54678313

**ניתנה והודעה היום כ"ט חשון תשס"ט, 27/11/2008 במעמד הנוכחים.**

|  |
| --- |
|  |
| **תאופיק כתילי, נשיא** |

הוקלד על ידי: יבגניה דורין-מלמוד

נוסח מסמך זה כפוף לשינויי ניסוח ועריכה