|  |  |
| --- | --- |
| **בית משפט השלום בתל אביב - יפו** | |
|  |  |
| ת"פ 33811-05-11 מדינת ישראל נ' שרסטיאניך(אסיר) | |

|  |  |
| --- | --- |
| **בפני** | שופט בכירדניאל בארי |

|  |  |  |
| --- | --- | --- |
| **בעניין:** | מדינת ישראל ע"י ב"כ עו"ד ישראלוב |  |
|  |  | **ה**מאשימה |
|  | **נגד** | |
|  | ויטלי טרסטיאניך ע"י ב"כ עו"ד גבאי - מנדלמן |  |
|  |  | **ה**נאשם |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [273](http://www.nevo.co.il/law/70301/273), [275](http://www.nevo.co.il/law/70301/275), [345](http://www.nevo.co.il/law/70301/345), [348(ג)](http://www.nevo.co.il/law/70301/348.c)

|  |
| --- |
| **הכרעת דין** |

**כללי:**

1. התביעה מייחסת לנאשם עבירות של מעשה מגונה לפי סעיף [348(ג)](http://www.nevo.co.il/law/70301/348.c) ל[חוק העונשין](http://www.nevo.co.il/law/70301), תשל"ז - 1977 (להלן: "החוק"), תקיפת שוטר במילוי תפקידו לפי [סעיף 273](http://www.nevo.co.il/law/70301/273) לחוק והפרעה לשוטר במילוי תפקידו לפי [סעיף 275](http://www.nevo.co.il/law/70301/275) לחוק.

2. התביעה טוענת כי ביום 14.9.09 בשעה 17:25 לערך ברחוב בלפור בבת ים, בעת שהגב' אילנה לוי נח (להלן: "המתלוננת") נכנסה לרכבה, אחז הנאשם בחוזקה בחזה של המתלוננת וצבט בו עד כאב, וזאת לשם סיפוק, גירוי או ביזוי מיני. שוטרים שהגיעו למקום ביקשו מהנאשם להזדהות, הנאשם סירב להזדהות בפני השוטרים וכן בפני החוקר שחקר אותו, אלי יוספי, בחדר העצורים תקף הנאשם את השוטרת ליטל בנו בכך שירק עליה.

3. הנאשם כפר במיוחס לו בכתב האישום.

**פרשת התביעה**

4. המתלוננת, הגב' אילנה לוי מסרה את הפרטים הבאים:

א. המתלוננת ציינה כי בשנת 2009 היה בבעלותה מסעדה ברח' בלפור 14 בבת-ים. ביום 14.5.09 היא סגרה את המסעדה ונכנסה לרכבה. בטרם הספיקה לסגור את הדלת הופיע ליד רכבה אדם **"... הוא תפס אותי בחזה, נבהלתי והתחלתי לצעוק ותפסתי אותו בחולצה והוא חמק מידיי ורדפתי אחריו...".**

ב. העדה מסרה כי הצליחה לראות את האדם שאחז בה בחזה היא הוסיפה **".. למרות שחלפו שלוש שנים ואיך שראיתי את הנאשם הגוף שלי התחיל לרעוד...".**

ג. בחקירתה הנגדית מסרה העדה כי החשוד אחז בה בטרם הספיקה לסגור את דלת הרכב והוסיפה כי פניו היו מופנות אליה "... **ראיתי את הפנים שלו מספר שניות למרות שלא ראיתי אותו שלוש שנים ישר אני מזהה את הבן אדם...".**

ד. העדה ציינה כי ראתה את אותו אדם כשנעצר ע"י שוטרים. הסנגורית הגישה מזכרים מהם עולה כי המתלוננת לא התייצבה למסדר זיהוי למרות שזומנה. העדה אישרה כי תיארה את החשוד כלובש גופיה שחורה מכנסיים קצרים בצבע בהיר.

5. מטעם התביעה העיד מר בכר דוד. העד מסר כי בעת האירוע הוא ראה התקהלות "**...היה צעקות והבחור רץ... ראיתי שהייתה התקהלות ראיתי אישה צועקת וראיתי בחור שרץ לפניה..."**. בחקירתו הנגדית הכחיש העד כי תפס את הנאשם ומסר אותו לשוטרים. העד טען כי מסר לשוטרת שרשמה את פרטיו את תעודת הזהות שלו אך הכחיש כאמור כי תפס את מי שנמלט והוסיף כי היו במקום **"...לפחות 20 איש".**

6. השוטרת כהן סימה ציינה כי ערכה דוח פעולה בהקשר לאירוע נשוא כתב האישום (ת/4). בחקירתה הנגדית מסרה כי אינה זוכרת אם כתבה את הדברים בניידת או בתחנת המשטרה. למרות דברי העד בכר העדה מסרה **"בכר מסר את מה שרשמתי"**. העדה לא זכרה היכן היריקה של הנאשם פגעה בה. העדה ציינה מספר רב של פעמים כי אינה זוכרת את האירוע וכי תיעדה את הדברים בדו"ח הפעולה שלה.

7. בדו"ח הפעולה (ת/4) שנכתב ביום 14.9.09 ציינה העדה כי האירוע התרחש בשעה 17:25 ברחוב בלפור 10 בבת-ים. העדה ציינה כי אדם בשם דוד בכר עצר אותם (אותה ושותפתה ליטל בני) וטען כי הבחור שהוא מחזיק תקף אישה ונמלט מהמקום והוא תפס אותו. האדם שנתפס סירב למסור פרטים. העדה שמעה מהמתלוננת על פרטי האירוע **"החשוד נעצר ונלקח לתחנה להמשך טיפול חקירות, החשוד גם בתחנה סירב למסור את פרטיו השתולל וקילל... הנ"ל סירב בכל תוקף לתת לנו טביעות אצבעות והתנגד בכל כוחו... הורדנו אותו חזרה לחדר העצורים והנ"ל ירק עלי וקילל אותי שוטרת זונה ואיים עלי אני יראה לך מה זה...".**

**פרשת ההגנה**

8. הנאשם נחקר במשטרה ביום 14.9.09 (ת/1) ההודעה נרשמה על שם פלוני נוכח סירובו של הנאשם להזדהות בפני החוקר. הנאשם סירב להשיב לשאלות מסר כי הוכה על ידי השוטרים. לשאלת החוקר בעניין תקיפתה המינית של המתלוננת השיב הנאשם "...**אני אומר על כך שיוספי אלי הרביץ לי באמצע החקירה והכריח אותי להגיד דברים שאני לא עשיתי...".**

9. הנאשם נחקר פעם נוספת ביום 15.9.09 והפעם מסר את פרטיו השיב לשאלות החוקרת (ת/2). הנאשם ציין כי הלך לתומו בבת-ים ראה זוג שהלך ברחוב **"...ופתאום הבחור עצר ואמר לי מה אתה מסתכל והתחיל לקלל בעברית, התחלתי לקלל אותו גם הוא הרים ככה אבן גדולה כזאתי ופתאום באה המשטרה. הוא עצר את המשטרה ואז הוא אמר לשוטרים שנגעתי בחברה שלו בציצי וזהו ולקחו אותי מפה"**. הנאשם אישר כי סירב להזדהות בפני השוטרים וטען כי לא התחשק לו למסור פרטים. הוא הכחיש כי ירק על השוטרת וציין **"...דבר ראשון לא ירקתי על השוטרת ירקתי על הרצפה ליד השוטרת...".** הנאשם טען כי לא מסר גרסה יום קודם כיון **"...לא התייחסו אלי כמו שצריך ואני רציתי לדבר עם השופטת...".**

10. בעדותו בפני מסר הנאשם את הפרטים הבאים:

א. הנאשם מסר כי היה בבת-ים, בעקבות צו הרחקה מהמקום שהוא גר "...**הלכתי עם חברה שלי לשעבר ברחוב קניתי בירה ועברנו ליד בחור ובחורה .... הבחור היה עם בקבוק וודקה גדול ואמרתי ברוסית איכס איזה מגעיל".** הנאשם טען כי אותו אדם הסתובב אליו עם אבן... פתאום באה השוטרת הזו והשותפה שלה ועצרו אותי. הם עצרו אותי ולא רציתי לומר את שמי כי לא הייתי קשור לזה.

"**הלכתי עם חברה שלי ושם פגשתי את הבן אדם, הוא רב איתי ונלחצתי וניסיתי לברוח, הוא רדף אחריי".**

לשאלת בית המשפט מסר הנאשם:

**"הוא נתן לי מכה עם האבן ופגע לי באוזן ימנית".**

הנאשם ציין כי הובא לחדר מיון מכיוון שהיתה לו חבלה בראש מאותה אבן והוא הוסיף:

**"והיו לי הרבה חבלות מהשוטרים שתקפו אותי".**

הנאשם טען כי לא השיב לשאלות בחקירתו הראשונה כיוון שהתבייש מהחשד שהועלה נגדו.

בחקירתו הנגדית מסר הנאשם כי היה לבד כשעצרו אותו כיון שהוא ברח בריצה מהאדם שתקף אותו באבן וחברתו נשארה במקום.

11. מטעם ההגנה העידה הגב' אלינור דולף שציינה כי יש מרחק רב בין בלפור 5 לבלפור 15. הסנגורית ציינה כי מדובר במרחק של 216 מטרים.

**הערכת העבירות**

12. הנאשם עשה עליי רושם בלתי אמין לחלוטין.

לראשונה בפניי ציין הנאשם כי במהלך האירוע היה מלווה בחברתו. דבר זה לא נמסר במשטרה ועל כן לא נחקרה אותה חברה.

חברה זו גם לא זומנה כעדה מטעם ההגנה.

התרשמתי כי ה"חברה" הומצאה על ידי הנאשם לצורך המשפט.

הנאשם לא סיפר בחקירתו במשטרה כי נפגע על ידי אלמוני באמצעות אבן וגם לא סיפר כי התגרה בו, גם דברים אלה נמסרו לראשונה בפניי.

13. לו גירסת הנאשם היתה נכונה לא היתה לו כל סיבה שלא למסור אותה באופן מיידי לשוטרים ולהפנותם לחברתו, שלדבריו היתה בקרבת מקום.

14. המתלוננת עשתה עליי רושם אמין. התרשמתי כי היא דייקב בכל הפרטים בהקשר לאירוע. יש להצטער על כך שהמתלוננת לא התייצבה בתחנה לצורך ביצוע מסדר זיהוי. למרות האמור לעיל אני סבור כי ניתן לסמוך על דברי המתלוננת לעניין זיהויו של הנאשם.

מעניין לציין כי הנאשם ציין בהודעתו במשטרה כי אותו שיכור אלמוני יחס לו נגיעה בחזה של חברתו, המצאת עלילה כזו מצד מתלונן דמיוני יש בה כדי לחזק את החשד כי הנאשם נגע בחזה של המתלוננת סמוך לפני מעצרו.

15. המתלוננת ציינה כי הספיקה לראות את פניו של החשוד לפני שנמלט ואף רדפה אחריו. העדה הוסיפה כי כשהבחינה בו בבית המשפט היא חשה תחשות פחד.

זיהוי בבית המשפט איננו בעל משקל רב. יחד עם זאת כשמדובר באדם שעבר חוויה טראומטית והתבונן בעבריין פרק זמן ממשי יש בזיהוי הספונטני בבית המשפט כדי לחזק את ראיות התביעה לעניין הזיהוי.

16. דבריה האמינים של המתלוננת, התנהגותו המוזרה של הנאשם מיד עם מעצרו והגרסאות השונות והמאוחרות שלו, מצביעות על כך כי הוא האדם שאחז בחזה של המתלוננת.

17. השוטרת סימה כהן עשתה עליי רושם אמין, שוכנעתי כי הדברים שכתבה בדו"ח הפעולה משקפים את מה שהתרחש.

השוטרת ציינה כי העד בכר דוד מסר לה "**שהבחור שהוא שהחזיק תקף אישה נמלט מהמקום והוא תפס אותו".**

מר בכר טען בפניי כי הוא לא תפס את נאשם וכי הוא לא מסוגל לרוץ.

אני קובע כי הדברים שצויינו ב – ת / 4 נאמרו לשוטרת על ידי מר בכר. ייתכן שמר בכר לא תפס את הנאשם אך אין לי ספק כי אלה הדברים שמסר לשוטרת.

18. לא מצאתי כי יש משמעות למרחק בין בלפור 10 לבלפור 15 מאחר ומוסכם כי הנאשם נמלט בריצה והמתלוננת ואנשים נוספים רדפו אחריו מחרק של כ – 200 מטר אינו משמעותי ואינו מונע שמירה על קשר עין.

5129371

5467831319. השוטרת כהן סימה לא ציינה ב – ת / 4 כי היריקה של הנאשם פגעה בה. הנאשם אישר כי ירק וטען כי ירק לרצפה נוכח אי בהירות שב – ת / 4 לא ניתן לשלול את גירסת הנאשם לאור זאת אני מזכה אותו מהעבירה של תקיפת שוטר מחמת הספק.

5129371

5467831320. לסיכום: הנאשם מורשע בעבירה של מעשה מגונה באדם שלא לפי [סעיף 345](http://www.nevo.co.il/law/70301/345) עבירה לפי סעיף [348(ג)](http://www.nevo.co.il/law/70301/348.c) לחוק וכן בהפרעה לשוטר במילוי תפקידו לפי [סעיף 275](http://www.nevo.co.il/law/70301/275) לחוק.

דניאל בארי 54678313-/

ניתנה היום, 6.1.2013 במעמד הצדדים

נוסח מסמך זה כפוף לשינויי ניסוח ועריכה

בעניין עריכה ושינויים במסמכי פסיקה, חקיקה ועוד באתר נבו – הקש כאן