|  |  |  |  |  |  |
| --- | --- | --- | --- | --- | --- |
| בית המשפט המחוזי בירושלים | | | פ"ח 3009/00 | |  |
|  | לפני | כבוד השופט יעקב צמח, סגן-נשיא  כבוד השופט עזרא קמא  כבוד השופט עוני חבש | | **איסור פרסום**  **שם הנאשם,**  **שם המתלוננת**  **וכל פרט העלול לזהותם, לרבות שכונת מגוריהם** | |

|  |  |  |  |  |
| --- | --- | --- | --- | --- |
| בעניין:נ | | מדינת ישראל | |  |
|  | |  |  | המאשימה |
|  | | נגד | |  |
|  | | פלוני | |  |
|  | |  |  | הנאשם |
|  |  |  | | |

**למאשימה:ב עו"ד ניק קאופמן**

**לנאשם:ו עו"ד ירון גלעד**

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [345(א)(3)](http://www.nevo.co.il/law/70301/345.a.3), [347(ב)](http://www.nevo.co.il/law/70301/347.b), [348(א)](http://www.nevo.co.il/law/70301/348.a), [351(א)](http://www.nevo.co.il/law/70301/351.a), [351-(ג)](http://www.nevo.co.il/law/70301/351.c), [351-(ג)(1)](http://www.nevo.co.il/law/70301/351.c.1)

**הכרעת דין**

האישום

1. הנאשם, מואשם, בשני אישומים, בעבירות מין במשפחה, בגין מעשים שעשה בבנותיו הקטינות. המעשים נעשו בדירת מגורי המשפחה.

2. **באישום הראשון** מואשם הנאשם במעשים שעשה בבתו א', ילידת 10.3.86.

נאמר באישום זה כי במשך תקופה של כחמש שנים, מעת שא' היתה כבת שש שנים ועד שקיבלה לראשונה את המחזור החודשי בהגיעה לגיל 11, נהג הנאשם להיכנס, מספר פעמים בכל שבוע, בשעות הלילה המאוחרות, כשאשתו וילדיו היו ישנים, אל מיטת א', להוריד את מכנסיה ואת תחתוניה ולהחדיר את איבר מינו לאיבר מינה. באותה תקופה קיים הנאשם עם א' יחסי מין מלאים גם בעת שהתקלחה בחדר האמבטיה. הנאשם גם נהג לנצל מצבים שבהם נשארו הוא וא' לבדם בבית כדי לקיים עמה יחסי מין. הנאשם לא הירפה מא' גם במקרים שהודיעה לו כי החדרת איבר מינו לאיבר מינה גורמת לה כאבים. במקרים אחרים שבהם סירבה א' לקיים יחסי מין עם הנאשם, פיתה אותה הנאשם בכסף או במתן רשות לצפות בתכנית טלוויזיה שבה ביקשה לצפות.

עוד נאמר באישום, כי בפסח של שנת 1999, בעת שא' היתה כבר בת שלש-עשרה שנים, נכנס הנאשם למיטתה, הפשיטה, החדיר את איבר מינו לאיבר מינה, ואחרי כן החדיר את איבר מינו גם לפי טבעתה.

נוסף לכך, נאמר באישום, במהלך השנים, מעת שהגיעה א' לגיל אחת-עשרה ועד היום, נהג הנאשם להכניס את ידו אל מתחת לחולצתה, לגעת בחזה וללטף את רגליה, זאת לשם גירוי, סיפוק, או ביזוי מיני.

בכח סמכותו כאביה, שידל הנאשם את א' שלא לספר לאיש על מעשיו.

בגין המעשים האמורים הואשם הנאשם באלה:נ בעבירות של אינוס בן משפחה שהוא קטין - עבירה על [סעיף 345(א)(3)](http://www.nevo.co.il/law/70301/345.a.3) בנסיבות [סעיף 351(א)](http://www.nevo.co.il/law/70301/351.a) ל[חוק העונשין](http://www.nevo.co.il/law/70301), התשל"ז1977- (להלן - החוק); בעבירות של מעשה סדום בבן משפחה שהוא קטין - עבירה על [סעיף 347(ב)](http://www.nevo.co.il/law/70301/347.b), בנסיבות [סעיפים 351(א)](http://www.nevo.co.il/law/70301/351.a) ו345-(א)(3) לחוק; בעבירות של מעשה מגונה בקטין שהוא בן משפחה - עבירה על [סעיף 348(א)](http://www.nevo.co.il/law/70301/348.a) בנסיבות [סעיפים 345(א)(3)](http://www.nevo.co.il/law/70301/345.a.3) ו351-(ג) לחוק.

3. **באישום השני** הואשם הנאשם במעשים שעשה בבתו ב', ילידת 1.6.87. לפי האישום, במספר רב של פעמים, מעת שב' הגיעה לגיל שבע שנים, במועדים לא ידועים, הנאשם הכניס את ידו לתוך חולצתה וליטף אותה בחזה. כן ליטפה באיבר מינה מעל בגדיה. את מעשיו אלה עשה הנאשם תוך ניצול סמכותו הטבעית על ב' כאביה, לשם גירוי, סיפוק או ביזוי מיני. הנאשם הודה בעובדות אלה בישיבה ביום 15.8.2000, ועל פי הודאתו הורשע במעשה מגונה על פי [סעיף 348(א)](http://www.nevo.co.il/law/70301/348.a) בנסיבות האמורות [בסעיפים 345(א)(3)](http://www.nevo.co.il/law/70301/345.a.3) ו[351-(ג)(1)](http://www.nevo.co.il/law/70301/351.c.1) לחוק.

4. על כן התמקד הדיון באישום הראשון.

5. בתשובתו לאישום הראשון הודה הנאשם שליטף את חזה ואת איבר מינה של א' מעל בגדיה, וכן שחיכך מספר פעמים את איבר מינו בין רגליה, אך טען שלא היתה חדירה. על כן כפר במעשי האינוס ובמעשי הסדום.

עדות א'

6. העדה העיקרית באישום הראשון היא הבת לא'. א' - כבת ארבע-עשרה שנים וחמישה חודשים בעת מתן עדותה לפנינו.

א' נחקרה ארוכות בחקירה נגדית על עדותה. היא נראית לנו נערה נבונה, בעלת כושר ביטוי, שיודעת את אשר היא שחה. היא העידה עדות מתונה.

את עדותה פתחה א' בדברים אלה:ב

"ת. הפעם הראשונה זה היה במקלחת, הוא כעקרון מקלח אותנו, אותי ואת אחותי הקטנה היה מקלח, אותי ואת [ב']. הוא סיבן לי את הגוף, ואז פתאום הוא הכניס את האיבר מין שלו לתוך האיבר מין שלי, אני שאלתי אותו מה אתה עושה, אז הוא אמר לי שזה יהיה הסוד שלנו, והוא קרא לזה בשם דגדוג. הוא אמר לי זה הסוד שלנו, וזה בגלל שאני אוהב אותך... אז הוא אמר לי... כאילו הוא אוהב את כולם אבל אותי הוא אוהב הכי הרבה. ואני כאילו בהתחלה אני לא יודעת מה זה אז אני גם לא אמרתי לו שאני לא מוכנה לזה. בהתחלה כאילו, בזמן הראשון שזה קרה לי אני חשבתי שאולי כל אבא עושה את זה לילדה, ובגלל זה אני לא התנגדתי, למרות שזה כאב לי אני לא התנגדתי ולא אמרתי כלום.

ש. בת כמה היית אז?

ת. מגיל שש. אני לא התנגדתי ואני לא אמרתי לו כלום. אמרתי בטח כל אבא עושה את זה לבת שלו, ואין צורך בהתנגדות.

בגיל שבע בערך, אחרי תקופת זמן ארוכה, אני הבנתי שזה דבר אסור, שזה אסור לו לעשות את זה, וגם זה כאב לי יותר מדי כבר... אז כשזה כאב לי אני אמרתי לו תפסיק, והוא אמר לי לא, אני לא, עוד מעט זה ייגמר, אל תדאגי. ועד שזה ממש ממש כאב לי, ולא היה איכפת לו אפילו אם אני הייתי בוכה, הוא לא הפסיק. ואז הוא הפסיק אחרי איזה תקופה. ככה זה קרה כמה פעמים בשבוע, עד שהגעתי לגיל אחד עשרה...".

ועוד:ו

"ת. היו פעמים שהיינו בבית לבד שתינו [צ"ל:נ שנינו], היו פעמים שכל המשפחה היתה בבית, הילדים היו ישנים והיו פעמים שבמקלחת גם, הוא היה סוגר את הדלת ורק אני והוא היינו. זה היה עד גיל אחד עשרה. עד גיל אחד עשרה, אחרי שזה קרה, אני כאילו חייתי בהכחשה. כשהגעתי למצב כשידעתי שזה קורה, בגיל שבע, אני מגיל שבע אני חייתי בהכחשה, שבלילה זה קורה אבל ביום זה לא קורה ולכן, זה היה עד גיל אחד עשרה... הייתי בהכחשה שזה היה כאילו, זה היה בלילה, שלא רציתי והכל, ואז בבוקר כשהייתי קמה הייתי ילדה רגילה, ילדה שהולכת לבית ספר, למרות הפחדים שלה, ילדה שבאה לבית ספר ואבא מחבק אותה ואבא אוהב אותה כמו כל ילדה שכל אבא אוהב, רק שאותי הוא אהב בצורה אחרת. הוא נתן לי את התשומת לב שהייתי צריכה ביום כאב, אבל בלילה הוא נתן לי את זה כמאהב. הוא היה נוגע לי בצורה כזאת שילדה קטנה לא צריכה לדעת את הדברים האלה. עכשיו אני בת ארבע עשרה וחצי, ויש לי מושג על כל הדברים בעולם, על איך גבר נראה וכל המושגים האלה שאני לא אמורה לדעת בגיל הזה" (עמ' 17-15).

א' אמרה כי אביה קיים עמה יחסי מין תכופים ורצופים:ב

"ת. זה המשיך, זה היה בלילות, וזה היה בימים, כאילו זה דבר רגיל וזה חלק מהחיים שלי.

ש. כשאת אומרת זה היה בלילות, כמה פעמים זה היה?

ת. זה היה כמה פעמים בשבוע, זה קרה.

בית המשפט:ו מה זה היה בלילות, גם כן במקלחת או מחוץ למקלחת?

ת. הוא היה שוכב איתי במיטה, במיטה שלי" (עמ' 17).

א' הסבירה כי באותו חדר ישנו עמה במיטת קומותיים אחיה ת' ואחותה ב'. היא היתה בת שש שנים. ת' היה בן שמונה שנים, וב' היתה בת חמש. א' ישנה במיטה התחתונה, בפנים, לידה - ב', ובמיטה העליונה - ת'. הנאשם היה נכנס בלילה לחדר בזהירות ומעיר אותה משינתה:נ

"הוא היה מכניס את האיבר מין שלו לתוך האיבר מין שלי, הוא היה ממשש אותי, הוא היה לוחש לי, הוא אף פעם לא הזכיר לי, חוץ מהפעם הראשונה, שזה סוד. הוא כל הזמן היה אומר לי אני אוהב אותך. אני אוהב את כולם אבל אני אוהב אותך הכי הרבה. והיו פעמים באמת שהוא אמר אסור שאמא שלך תדע את זה. אבל חוץ מזה הוא לא אמר... סוד, אני אמות או משהו כזה. הוא רק אמר לי שהוא אוהב אותי" (עמ' 19).

כל לילותיה עמדו בסימן חששה מאביה:ב

"כשאני הייתי ישנה הוא היה מעיר אותי, זה לא משנה. אני ישנה, הוא מעיר אותי. אני ערה אז הוא לא מעיר אותי. ילדה קטנה שבאה לישון וצריכה להתהפך מצד לצד כל החיים שלה כדי שאבא לא יבוא, אז אם אני אישן בצד הזה אז אולי הוא לא יכול להיכנס אלי. אבל זה לא היה משנה. עד שסיפרתי את זה בחיים שלי לא ישנתי לילה בלי, אפילו כשהוא לא היה נוגע בי זה כבר נכנס לי לראש, היום את צריכה להתהפך ולבדוק איך לא לישון כדי שמישהו לא יבוא לנגוע בך" (עמ' 20).

שני פנים סותרים היו לאביה בעיניה:ו ביום - "אבא טוב", ובלילה - מאהב, אנס, שהטיל עליה את חתיתו. "אני פחדתי. אני פחדתי ממנו, בלי לדעת שאני פחדתי ממנו. אני כאילו אמרתי הבנאדם הזה מפחיד אותי אבל אני לא אמרתי את זה" (עמ' 19).

ואולם, גם כ"אבא" ביום, לא הרפה הנאשם מנגיעותיו המיניות בה:נ

"ביום הוא תיפקד כאבא. אבל היו פעמים שהוא היה לוקח אותי לטיולים, לסטף ומקומות כאלה, כאבא טוב שלוקח את הילדים שלו, אני הייתי יושבת בכיסא הקדמי לידו. הוא היה נוגע לי ברגלים, היו פעמים שהוא היה מלמד אותי נהיגה והוא היה שם אותי עליו... כשהוא היה נוגע לי ברגליים. אז אני הייתי אומרת לו תפסיק, אתה לא תיגע לי ברגליים. אבל לא אמרתי לו אל תיגע לי ברגליים כי זה מפריע לי, אמרתי לו אל תיגע לי ברגליים כי אני כבר ילדה גדולה. כאילו זה נכנס לי לראש שלילדה קטנה זה מותר לעשות ולילדה גדולה זה אסור לעשות. אמרתי לו אני ילדה גדולה, אתה לא תיגע לי ברגליים, אתה לא תיגע בי. אבל כאילו אני לא אמרתי לו אל תיגע בי, זה מפריע לי" (עמ' 21-20).

הנאשם חדל לאונסה בהגיעה לגיל אחת עשרה. אבל עד אז, מגיל שש, ביצע בה מעשי אונס רבים:ב

"ש. כמה פעמים במקלחת הוא עשה את זה בערך?

ת. הרבה.

ש. בערך,

ת. אני לא יודעת, זה היה הרבה פעמים. כאילו, מחוץ למקלחת, במקלחת, במיטה, אז זה היה כל כך מעורב שאני לא זוכרת" (עמ' 22-21).

"ש. עכשיו תראי, אם את מדברת על מעשים כאלה מגיל שש עד אחת עשרה כמה פעמים בשבוע, תעשי חשבון, באיזה כיתה את?

ת אני עולה ל-ט'.

ש. תעשי חשבון, זה מה שאת מתכוונת?

ת. מה,

ש. תעשי חשבון כמה פעמים זה, כלומר מגיל שש עד גיל אחת עשרה, מה פעמים בשבוע?

ת. בלתי אפשרי לעשות את זה.

ש. אני שואל אם את מתכוונת לזה.

ת. מה,

ש. אם אכן כמה פעמים בשבוע,

ת. כן,

ש. כל השנה, מגיל שש, כל השנים, עד גיל אחת עשרה,

ת. כן" (עמ' 25-24).

פסח התשנ"ט

7. הנאשם חדל לבצע בא' מעשי אונס בהגיעה לגיל אחת-עשרה, משקיבלה לראשונה את מחזורה. אך חזר ואנסה ועשה בה מעשה סדום בחג הפסח 1999, בהיותה בת שלש-עשרה שנים:ו

"ת. בגיל שלש עשרה קרה מעשה סדום. אני לא ידעתי מה זה מעשה סדום, עד לפני כמה ימים. זה היה רשום בעיתון שהיה מעשה סדום, ואני לא ידעתי מה זה והסבירו לי שמעשה סדום זה מאחורה, וזה שמכניס את האיבר מין שלו לתוך פי הטבעת שלו. אז אני אמרתי שהמעשה סדום זה לא היה פעם אחת, זה היה עוד פעמים כשהייתי קטנה. עכשיו בקשר לגיל שלוש עשרה, אני הייתי, זה היה בפסח, ואני שתיתי יין, אבל אני עדיין הייתי שפויה. שתיתי יין, צחקתי קצת, אז הוא אמר לי ללכת לישון. אז הלכתי לישון. פתאום התעוררתי ואמרתי, שמעתי את הרעש ועצמתי את העיניים שלי, כאילו אני יושנת. ואז הוא נכנס אלי לחדר, והוא הכניס את האיבר מין שלו לתוך האיבר מין שלי, ו... מאחורה.

ש. [א'], לאן הוא החדיר את איבר המין שלו, בפעם הזאת בגיל שלוש עשרה?

ת. מקדימה ואז בפי הטבעת" (עמ' 23-22).

אחרי אירוע זה המשיך הנאשם לחזר אחרי א' ולנגוע בה נגיעות מיניות:נ

"ש. וזה היה בגיל שלוש עשרה, מעשה חד פעמי, ומאז זה לא היה?

ת. לא, ומאז הוא היה נוגע בי רק... בחזה, כאילו אני לא יודעת, כשהייתי נכנסת לחדר והייתי אומרת לו מה אתה עושה, אז או שהוא חיפש משהו, או שהוא אמר שהוא בא לכסות אותי, תירוצים, ואני כאילו לא הייתי אומרת לו כלום, אני הייתי ממשיכה לישון. פתאום הייתי מתעוררת, מה אתה עושה מעלי, כאילו מה אתה עושה בחדר שלי, בלילה, אז כאילו היה נותן תירוצים ואני הייתי ממשיכה לישון כאילו רגיל, כאילו כלום לא קרה" (עמ' 23).

כאב ופחד

8. א' נשאלה כיצד זה נתנה למעשי אביה להימשך חמש שנים ברציפות ולא התנגדה. א' הסבירה כאמור (עמ' 17-15) כי בתחילה, בהיותה בת שש שנים, לא הבינה את משמעות מעשי אביה בה, וגם סברה שזו דרך כל האבות בבנותיהן. הדבר גם השתלב בתפקיד האב לקלח את בנותיו.

בהגיעה לגיל שבע, התחילה להבין שאביה עושה בה מעשים אסורים. הוא גם הכאיב לה. היא ביקשה ממנו שיפסיק. היא בכתה. הנאשם לא הפסיק. הוא אמר לה:ב עוד מעט זה ייגמר, אל תדאגי (עמ' 16).

עתים פיתה אותה הנאשם בכסף:ו

"היו פעמים במקלחת שאני אמרתי לו תפסיק, אל תיגע בי. אני זוכרת פעם אחת שממש אני אמרתי לו אל תיגע בי, זה כואב לי... הוא שם לי כסף על הכיור ואמר לי, הוא שם שקל, שתי שקל, כל פעם שאמרתי לו לא אז הוא שם לי יותר" (עמ' 21).

ואולם, במשך כל שנות אינוסה, חיתה א' תחת אימת אביה. אימתו שיתקה אותה ומנעה ממנה להעז פניה ולהתנגד:נ "המבט בעיניים שלו זה הדבר הכי מפחיד שקרה לי בחיים, כשאני מסתכלת לו בעיניים אני רועדת" (עמ' 19).

שנים אלה של ילדותה עמדו, כאמור, בסימן הבלבול בין שתי הדמויות הסותרות של אביה:ב כאב דואג - מחד, וכמאהב מטיל אימה - מאידך. המוצא שמצאה לעצמה במשבר זה היה - הכחשה:ו

"כל הזמן אני חייתי בהכחשה שזה לא קורה. שאולי זה חלום ואולי זה לא קרה באמת. הייתי צריכה לעבוד על עצמי כדי להגיד לי: [א'] זה קורה" (עמ' 25).

א' גם נשאלה למה לא סיפרה לאמה במהלך כל השנים האלה. היא השיבה כי לא רק היא פחדה מאביה, אלא גם אמה. א' הוסיפה כי קשריה עם אמה לא היו טובים, בין השאר כיוון שאביה הרעיל את קשריה עם אמה:

"אני לא הייתי בקשרים טובים עם אמא שלי, כי הוא לא איפשר את זה. כאילו מה זה הוא לא איפשר אותו, הוא לא אמר לי אל תהיי בקשרים עם אמא שלך, המצב לא איפשר את זה" (עמ' 25).

התלונה

9. ההחלטה להתלונן נגד אביה גמלה בלב א' משחששה כי אביה מבצע מעשים כאלה גם באחותה הקטנה ג'. היא ביקשה לחסוך מאחותה את אשר חוותה היא מידיו:

"אני סיפרתי בגלל דבר אחד, יש לי אחות בבית, בת שמונה, ג'. והיא זה אני כשהייתי קטנה. היא פשוט הזכירה לי אותי בכל צעד שהיא עשתה, בזה שהיא נפגעת, בזה שהיא הולכת, כל תנועה שלה זה אני. והוא היה ישן איתה בלילות. ומאותו רגע אני פשוט כל כך התעצבנתי שאמרתי אני אסבול עוד אונס, עוד שנים, אבל אחותי לא תסבול, כי לה זה לא מגיע. לא מגיע לה שעוד ילדה ירד הכבוד העצמי שלה, וזה מה שיעשו לה. אז כאילו בגללה סיפרתי, כי אני אומרת שאם היא לא היתה, אני לא הייתי מספרת. אם היא לא היתה לא היה לי את המטרה לספר" (עמ' 27-26).

א' מימשה את החלטתה זו משקראה ב"מעריב לנוער" במדור "על בנים ועל בנות" על האפשרות להתלונן על מעשי אונס למרכז לנפגעות אונס. אלה הפנוה לעובדת סוציאלית הגב' שרצקי (עמ' 209 ואילך). העובדת הסוציאלית לקחה אותה עמה למשטרה. שם מסרה את תלונתה.

הממצאים הרפואיים

10. ביום 9.7.2000 נבדקה א' בדיקה גניקולוגית בידי ד"ר אלדר מבית החולים "שערי צדק" (ת4/). בחוות דעתה כתבה ד"ר אלדר:

"בבדיקה גניקולוגית ניתן להחדיר בקלות שתי אצבעות דרך קרום הבתולים, דהיינו לבצע בדיקה גניקולוגית מלאה, ללא כאב או דימום. בנערות בתולות בגילה אין אפשרות בדרך-כלל לבצע בדיקה כזו ללא כאב או דימום".

בעדותה בבית המשפט, פירשה ד"ר אלדר את ממצאיה:

"כשבודקים בדרך כלל ילדה בת ארבע עשרה וחצי שלא קיימה יחסים שהיא בתולה קשה מאוד לבדוק אותה בדיקה גניקולוגית, הבדיקה היא מכאיבה, אנחנו לא יכולים בדרך כלל לבדוק ביותר מאצבע אחת. כשאנחנו בודקים אישה שכבר קיימה יחסים, **הרבה פעמים**, קל לבצע את הבדיקה כמו שאני יכולתי לבצע אצל [א'].

זאת בעצם המשמעות של זה, [א'] **קיימה יחסים ויותר מפעם אחת, לא היתה בתולה בזמן הבדיקה** ולא היה לה שום כאב בזמן הבדיקה, כמו שבודקים אישה בוגרת" (עמ' 198, ש' 19-10). (הדגשה זו וכל יתר ההדגשות בהכרעת דין זו אינן במקור).

לשאלת הסניגור למה התכוונה בדברה על סימן לקיום יחסים "**הרבה פעמים**", ענתה ד"ר אלדר "**בדרך כלל עשרות פעמים, בדרך כלל**" (עמ' 202).

העדה שללה אפשרות שהעלה הנאשם, שייתכן שהדבר נגרם כתוצאה מאוננות:

"הסבירות או בכלל האפשרות באוננות אצל ילדה בת ארבע עשרה וחצי, להרחיב את השרירים של הנרתיק שלה לצורה שהיא תיראה כמו אישה בוגרת שהיא קיימה יחסים הרבה פעמים, מאוד לא סבירה" (עמ' 206, ש' 4-1).

העימות

12. את יריעת טענותיה פרשה א' באוזני אביה בעימות שהיה ביניהם ביום 10.7.2000 (ת6/). א' הטיחה באביה את כל אשר עולל לה במשך שנים, ואביה מהסה אותה ("ששש...), ומסכים ל"עסקה" - שהוא יפסיק לאנוס אותה ו"לעלות" על אחותה הקטנה ג', והיא - לא תגלה את מעשיו המיניים למשטרה. זו ראיה מהותית נוספת. ראוי להביא את עיקריה.

13. העימות היה מודרך והוא נערך בחדר החקירות במשטרה. החוקרים אמרו לנאשם כי התלונה נגדו היא על מעשי אלימות בילדיו, ושזה יהיה נושא השיחה עם א'. הם לא גילו לו כי התלונה היא על עבירות מין.

הנאשם מניח שבגין מעשי האלימות יידון לשנה שנתיים מאסר (עמ' 7). כשמטיחה בו א' כי היא תגלה כי מגיל שש אנס אותה, הנאשם משיב כי לא אנס אותה. כאן החוקרת יוצאת ומשאירה את השניים לבדם, כביכול לשיחה "בארבע עיניים". א' חוזרת ומטיחה בו: "אתה לא אנסת אותי?". על כך משיב הנאשם: "רק שתדעי לך שאני הולך לשבת בבית סוהר קרוב ל15- שנה" (עמ' 10).

א' אומרת לו שהוא אנס אותה מגיל שש ושעשה בה מעשה בפסח בגיל שלש-עשרה בהיותה שיכורה. הנאשם מהסה אותה "שששש", ומנסה להחזיר את הדיון לפסים של אישום באלימות בלבד. א' אומרת לו "אני מדברת על האונס" והנאשם: "ששש, טוב בסדר". א' מוסיפה כי אנסה מגיל שש עד גיל אחת-עשרה באמבטיה ובחדר השינה, וקרא לאונס "דגדוג", וכן שהיה נוגע בה בחזה ושהיה אומר לה שדיברה מתוך שינה. תגובת הנאשם: "שטויות" "מאיפה ההמצאות האלה":

"[א']: ואתה יודע מה צריך לעשות לך, לכרות לך את הזין, זה מה שצריכים לעשות לך.

הנאשם: תודה רבה, תודה רבה

[א']: הכנסת את הזין שלך לתוך איבר המין שלי" (עמ' 12).

"אתה חתיכת מניאק" (עמ' 13).

הנאשם מזכיר לה: "[א'] זה אבא שלך". א' משיבה: "זה לא אבא שלי. זה חתיכת מניאק" (עמ' 17). א' מציעה לנאשם "עסקה": היא לא תספר למשטרה על האונס, והוא יתחייב לא לנגוע בג', ולא לישון איתה ולא לנגוע לה ברגליים "כמו שנגעת לי" (עמ' 18).

"[א']: תודה בזה שאתה נגע בי ואנסת אותי.

הנאשם: לא נכון [א']. אני אומר שזה לא נכון"

(עמ' 19).

א' מציעה להיבדק בדיקת בתולים. הנאשם מבקש "לסגור את הענין בינינו" ושלא תתלונן. א' מבקשת שיודה "בינינו". "תודה לי שנגעת בי, אבא, ובפסח שאני הייתי שיכורה... ואתה לא הכנסת את הזין שלך אלי?" הנאשם: "ששש" (עמ' 20):

"[א']: תודה שנגעת בי.

הנאשם: זה מה שאני לא (לא ברור).

[א']: כי אתה זיינת לי את הצורה.

הנאשם: איזה מלים, איזה מלים.

[א']: אתה זיינת לי את הצורה.

הנאשם: וואי איזה מלים, איזה מלים.

[א']: ואם אתה לא תודה אז זה אומר שצריכים לחתוך לך את הזין...

הנאשם: אנו נלך לרב עובדיה יוסף.

[א']: איזה הרב עובדיה יוסף, בכלל דתי אתה לא צריך להיות...

למה מה קשור הרב עובדיה, אתה רוצה שהרב עובדיה ידע איזה מניאק אתה, איזה זין אתה, איזה חתיכת זין אתה, כן?...

אתה חתיכת זין, אתה שקרן, בא לי לירוק לך בפנים" (עמ' 22-21).

א' חוזרת ומבקשת שהנאשם יתחייב באוזניה שלא יגע בה עוד:

"ולא נוגע בחזה שלי בלילה שאני יושנת, וכלום אתה לא נוגע לי לא באיבר המין שלי, לא בפות שלי"

(עמ' 31).

[א']: אתה מבטיח לי שאתה לא נוגע ב[ג'] כמו שנגעת בי.

הנאשם: גמרנו, גמרנו, ג מ ר נ ו.

[א']: תגיד לי אני מבטיח לך שאני לא אגע ב[ג']

הנאשם: מבטיח, גמרנו" (עמ' 31).

גם לא ב[ג'] (עמ' 32, 38).

"[א']: היא מזכירה לי אותי, היא מזכירה לי שאני... [ג'] מפחדת כמו שאני פחדתי כשהייתי קטנה" (עמ' 33).

א' מזכירה לאביה מקרה שבו אנסה, בשעה שב' היתה בבית. הנאשם הרחיק את ב' מהבית באמתלת שווא, לבל תפריע לו במעשיו. זוכר אתה, אומרת היא לאביה: "כשהיינו שלשתנו יחד... והחדרת את איבר המין שלך לשלי ליד הדלת ואמרת לי [א'] בואי נצחק ביחד" (עמ' 68-67), ואתה אמרת לב' שהיתה קטנה, "אמרת לה להביא את הנעל מלמטה והחדרת לי את האיבר מין" (עמ' 68), "והנעל לא היתה, אז אמרת לה להביא את החולצה ואתה צחקת ואני צחקתי אבל בפנים אני בכיתי" (עמ' 74).

א' זועקת באוזני אביה על החדרת איבר מינו לאיבר מינה תוך עשיית מקלחת באמבטיה. "אבא זה כואב לי" צעקה באוזניו. והוא - מפתה אותה בכסף וברשות לצפות בתכנית בטלויזיה (עמ' 68). הנאשם מכחיש שנתן לה כסף והיא מזכירה לו את "השקלים שהיו מרשרשים באמבטיה".

א' מייסרת את אביה על כי עשה בה מעשים של גילוי עריות:

"[א']: כתוב בתורה אסור לעשות גילוי עריות.

הנאשם: לא לא בטוח נכון, מפני שזה גיני גיהנום" (עמ' 69).

א' רואה באחותה הקטנה ג', נוכח מה שהנאשם מעולל לג', כ"[א'] כשהיתה קטנה" (עמ' 72). על כן מציע הנאשם לעשות חוזה כתוב ביניהם בענין ג':

"[א']: את האמת לא תעלה עליה

הנאשם: בסדר, בסדר

[א']: כמו שעלית עלי

הנאשם: לא על [ג'], לא [ד'] [אחות קטנה אחרת של [א']

[א']: לא, לא [ג'], אני מדברת על [ג'], כי [ג'] מזכירה לי אותי.

הנאשם: סגרתי, סגרתי" (עמ' 70).

"הנאשם: "אנחנו ליבנו דברים, הבטחנו שלא יהיו דברים יותר" (עמ' 73).

[א']: "אני רוצה אבא שידאג ויאהב, שידאג ויאהב, אבל לא שיהיה מאהב" (עמ' 77).

"[א']: גם עם [ג'] אתה לא יושן בלילה.

הנאשם: עוד הפעם? תשמעי את יודעת מה, את תעקבי אחרי.

[א']: זה מה שאני עושה, בלילות אני לא יושנת אני רוצה לילה אחד

הנאשם: בסדר

[א']: לשים את הראש על הכרית

הנאשם: אל תעצמי את העיניים ככה

[א']: אני עוצמת את העיניים כי אני מדגימה לך אותי, אני מדמיינת לעצמי אותי יושנת, לא צריכה לשמור על [ג'], שלא תיגע בה

הנאשם: בסדר. ששש...

[א']: לא צריכה לדאוג שלא תבוא אלי בלילה לנגוע לי בחזה" (עמ' 81).

א' מתארת את מוראות מעשי הנאשם בה:

"אתה עשית לי כזה רע שאני באה לחבק מישהו אני כבר מרגישה קרה אליו. אני לא בוטחת באף אחד בעולם.

הנאשם: אני מבטיח לך שזה לא יקרה..."

(עמ' 78).

"אני רואה את עצמי ואותך עלי... ואני אומרת לך אבא זה כואב לי... ולא איכפת לך ואתה סותם לי את הפה... אתה יודע מה, לא סתמת לי את הפה, אמרת לי לשתוק... אמרתי אבא זה כואב לי... איך אבא יכול לעשות את זה לילדה כזאת קטנה... אני מוציאה מה שיש לי בלב" (עמ' 80-79).

14. אין ספק כי דו-שיח זה בין הנאשם לבין א', ותגובות הנאשם לטענותיה של א' כלפיו, מעמידים אף הם על בסיס איתן את כל אשר העידה עליו א'.

אמינות

15. א' נחקרה לפנינו חקירה ארוכה. חקירתה נמשכה יומיים. היא נערה הנראית מבוגרת מכפי גילה. היא תיארה את אשר אירע לה מידי אביה במשך השנים בחדות ובבהירות. היא לא בררה בביטויים ובתיאורים. ניכר בה כי במעמד זה, כמו בחקירה ובעימות במשטרה, נותנת היא עתה פורקן לאשר נאלצה לשמור עמה במשך שנים. היא כואבת. היא מיוסרת. שוכנענו כי היא תיארה את אשר חוותה, והעידה את האמת לאמיתה.

עדות א' מהימנה בעינינו. היא מתחזקת, אף שאין היא טעונה חיזוק, בהודאת הנאשם באזניה בעימות. חיזוק מהותי נוסף נמצא בממצא הרפואי שאינה בתולה, ובבדיקה הגניקולוגית שהראתה כי קיימה יחסי מין "עשרות פעמים". די בכך כדי להרשיע את הנאשם בעבירות שבהן הואשם.

גרסת הנאשם מחזקת אף היא את עדות א'. הנאשם, כפי שיפורט להלן, מבקש לנקות את עצמו מאינוס א' וממעשי סדום בה. אך בפועל מודה הוא שבתו זו היתה לו מקטנותה ובמשך שנים אובייקט לניצול מיני רצוף.

16. גרסת הנאשם במשטרה

הנאשם מסר שלש הודעות במשטרה.

**בהודעתו הראשונה,** ת1/ מיום 10.7.2000, הודה הנאשם בשרשרת מעשי מין שעשה בא' במשך שבע שנים, מאז היותה בת שש שנים. זה כלל החדרה חלקית של איבר מינו לאיבר מינה בהיותה בגיל שש, עשרות "חיכוכים" של איבר מינו באיבר מינה בגיל שמונה-תשע, נגיעות בחזה, שהאחרונה בהן היתה בהיותה בגיל שלש-עשרה.

בהודעתו זו הודה הנאשם כי את מעשיו המיניים בא' התחיל כשהיתה בת שש שנים. וכך היה המעשה הראשון: הוא "עלה עליה", "והחדיר לה קצת":

"לפני שש שנים, ש[א'] היתה בת שש שגרנו באותו בית אנו גרים היום... נכנסתי לבית וראיתי את [א'] במיטה שלה, בחדר שלה, ערה, **אז עליתי עליה, שכבתי מעליה וקמתי אח"כ, אפילו לא הגעתי לסיפוק, לא היה מצב של חדירה מלאה**... וששכבתי עליה התנענעתי. אני בהמה לא הייתי צריך להגיע לסיטואציה הזאת" (עמ' 1, ש' 15-8).

החדירה היתה חלקית:

"אני מה שאמרתי שעליתי עליה בגיל שש זה המקרה **שהחדרתי לה קצת**, אני לא זוכר הגיל המדוייק **אני שיחקתי איתה ועמד לי האיבר מין**... לא ירד לה דם ולא כלום" (עמ' 1,

ש' 61-58).

הנאשם מכנה את מעשהו זה בא' "משגל":

"ש. ספר לי על המקרה בו החדרת את איבר מינך לאיבר מינה של [א'].

ת. זה היה אולי ביום, [א'] היתה בבית, בחדר שלה על המיטה כנראה שכבה לישון ואני שיחקתי איתה **והגעתי למשגל הזה** בלי נגד רצוני לא שזה היה בשליטתי, בטח שלא בשליטתי, היא ישנה כנראה עם הכותונת שלה, אני רוצה לדייק כדי שזה יהיה לטובת הכל, אתה יודע כמה זמן עבר מאז? אני הוצאתי את איבר מיני מהרוכסן של המכנסיים, מה שאני זוכר שזה היה קיץ והייתי עם שורט, מכנס קצר.

ש. כיצד [א'] הגיבה כאשר החדרת מעט מאיבר מינך לאיבר מינה?

ת. לא הגיבה, לא אמרה כלום, אני לא יודע איך הגעתי לכל הסיפור הזה.

ש. האם הגעת לסיפוק מיני כאשר חדרת ל[א']?

ת. לא, לא גמרתי, לא הגעתי לסיפוק לא גמרתי" (ת1/, עמ' 2, ש' 53-39).

בעדותו בבית המשפט, אישר הנאשם כי **הוא** השתמש בחקירתו זו במונח "משגל", וכי באומרו "משגל" התכוון ליחסי מין מלאים (עמ' 278, 280).

הנאשם טען כי החדיר את איבר מינו לאיבר מינה של א' פעם אחת בלבד:

"ש. כמה פעמים החדרת את איבר מינך לאיבר מינה של [א']?

ת. **זה היה פעם אחת. עולים עליה לא בשביל שלא להחדיר.**

ש. כמה פעמים עלית על [א']?

ת. פעם אחת..." (ת1/, עמ' 2, ש' 58-54).

הנאשם מעריך בשני תריסרים את מספר "חיכוכי" איבר מינו באיבר מינה של א'. "החיכוכים" היו רצופים וסדירים במשך שנתיים:

"אני מנסה לספר את הכל, אני רוצה להגיד את האמת. אני כבר בחרא למה שלא אספר את האמת. אני חיככתי את איבר מיני באיבר מינה של א' חמש פעמים. **היה פעם בחודש בערך שהיה חיכוך בין האיבר מין שלי לאיבר מין של [א'] וזה במשך שנתיים** אני לא יודע גילאים בערך בגילאי תשע-עשר שהיא היתה בת 10-9. אבל לא היו חדירות רק חיכוכים בין איבר המין שלי לאיבר המין שלה" (ת1/, עמ' 2 ש' 62, עמ' 3, ש' 9).

את ה"חיכוך" עשה הנאשם בא' בכל שעות היממה ובכל מקום בדירה:

"[א'] היתה שוכבת במיטה שלה לא מחייב דווקא בלילה אבל, לא שהייתה ישנה, הייתי מגיע אליה לחדר ולפעמים זה יכל לקרות גם בסלון או בחדר שינה שלי זה היה כתוצאה ממשחק מחיכוכים כאלה, הייתי יושב ומדבר עם [א'] והיינו עושים את מה שציינתי פה, הייתי מוריד לה את התחתון אבל לא בכל המקרים הורדתי לה את התחתון והורדתי את המכנסיים ולפעמים פתחתי את הרוכסן רק ולפעמים הייתי עם שורט" (ת1/, עמ' 3, ש' 16-9).

הנאשם "חיכך" לא' את איבר מינה "מאחורה" כלשונו, כשהיא שוכבת על בטנה:

"הייתי שוכב על הגב שלה או שהייתה [א'] יושבת בסלון על הרגליים שלי עם בגדים והיינו מתחככים. [א'] לא ראתה את איבר המין שלי כי זה היה מאחורה. בין הרגליים שלה היא שכבה על הבטן ואני שכבתי עליה....

ש. אם שכבת על הגב של [א'] כיצד חיככת את איבר מינך באיבר מינה?

ת. **הכנסתי את איבר המין שלי לבין הרגליים שלה מאחור והתחככתי עם האיבר מין שלה. אבל לא החדרתי לה**.

ש. כיצד אתה יכול להיות בטוח שלא החדרת לה את איבר מינך באופן שחיכוך שחיככת את איבר מינך באיבר מינה?

ת. כי הייתי מרגיש כי בכל אופן זה איבר מין קטן. היתה פציעה, זה לא יכול להיות" (ת1/ עמ' 3, ש' 32-16).

באחד החיכוכים מאחור החדיר הנאשם את "קצה" איבר מינו לאיבר מינה: "רק פעם אחת כתוצאה מחיכוך החדרתי לה את הקצה [של איבר מינו] רק את הכובע כתוצאה מחיכוך מאחורה" (ת1/, עמ' 3 ש' 58-57).

הנאשם מודה בנגיעות בחזה של א' עד לעת האחרונה: "אני מודה ונגעתי לא' בחזה מספר פעמים, כאשר היא ישנה" (ת1/ עמ' 1, ש' 34-33). הפעם האחרונה היתה "לפני שמונה חודשים-שנה". "לא הרמתי לה את החזיה ולא את החולצה. נגעתי בחזה שלה מעל החולצה" (ת1/ עמ' 2, ש' 33-31).

בהודעתו זו, שבה הואשם בביצוע אינוס ומעשי סדום בא' במשך שנים, מודה הנאשם באשמתו לאמור: "אני אשם בכל מה שמיוחס לי" (ת1/, עמ' 1, ש' 38-37). הנאשם מכנה את עצמו "בהמה" על שכך עשה לא': "אני בהמה. זה דחפים ויצרים ואני ממש מביע חרטה עמוקה" (ת1/, עמ' 1, ש' 19-15):

"אני מאוד מצטער על מה שקרה ומכה על חטא ומודע לכל המגרעות הנבזיות שיש בי, ולא ככה הייתי צריך לנהוג כאבא, הייתי צריך להעניק לילדים חינוך אחר ואני מעניק לילדים, אבל פה סטיתי מהדרך" (ת1/ ע' 3, ש' 63-60).

הנאשם מעריך שבגין מעשיו "יקבל 10-8 שנים" אם בית המשפט לא יאמין לו "שלא קרעתי לה את הבתולים ולא החדרתי לה" (ת1/, עמ' 1, ש' 50-43).

**בהודעה השניה**, ת2/ מיום 16.7.2000, הואשם הנאשם בביצוע אינוס, מעשה סדום ומעשים מגונים בבנותיו. הנאשם כפר במעשים בשלש בנותיו שבשמן נקב, ובכללן בב'. הנאשם הודה במעשים מגונים בב'. בהודעתו זו נמנע מלתת תשובות על שאלות רבות שנשאל. הוא ציין כי את מעשיו בא' עשה כי "לכל אדם יש את השטן שלו בגוף".

**בהודעה השלישית**, ת3/ מיום 19.7.2000, הואשם הנאשם בעבירות מיניות בבנותיו כאמור בהודעה הקודמת ת2/. הנאשם סירב לחתום על ההודעה, וגם שתק בתשובה לשאלות. הוא רק העריך את עונשו בגין מעשיו בא' בכחמש-עשרה עד עשרים שנות מאסר:

"אני כל יום מתוודה לאלוהים שעה שעתיים. אומר חטאתי עוויתי פשעתי, איך עשיתי דבר כזה? אני הולך לשבת 20 שנה, מינימום 15 שנים".

17. לפני בית המשפט השלום, שבו נידונה שאלת נזקקות א' לפיקוח ולהשגחה (ת5/ מיום 16.7.2000) הודה הנאשם כי "הדברים שנרשמו שם שהיו מספר פעמים, רב פעמים, אפילו פעם אחת זה מספיק לכל הפשעים שעשיתי. פעם אחת זה היה". על כך הגיבה א' כי "**זה היה מאות פעמים**". בעדותו טען הנאשם כי אמר משפט זה מחמת מבוכה בשל נוכחות חמיו בבית המשפט, אך בכך כיוון לנגיעות מיניות, לא לאינוס ולא למעשה סדום. טענתו זו לא שכנעתנו באמיתותה.

עדות הנאשם בבית המשפט

18. בעדותו בבית המשפט (עמ' 218 ואילך), הודה הנאשם שעשה "חיכוכים" בא' החל בהיותה בת שבע שנים:

"אני אמרתי אני עשיתי מעשים מגונים בילדה שלי, אני נגעתי בילדה שלי... **היה לי חיכוך של איבר מין שלי אתה**, ולא יותר מזה... בסך הכל, אבל באמת בסך הכל, **בסביבות עשר פעמים** בסך הכל, אני לא יכול לספור את זה" (עמ' 233).

"ת. אם אנחנו מדברים על מצב של איבר מין אני מדבר על חמש פעמים או שש פעמים או ארבע פעמים, **עשר פעמים** בסגנון הזה ולא הרבה זמן, לא הרבה זמן".

...

"ש. מתי עשית את הדברים האלה?

ת. איזה דברים?

ש. של החיכוך באיבר המין"

ת. בגיל הרך" (עמ' 270).

את "החיכוכים" עשה הנאשם בבית בכל מקום, ובכל זמן, ולא נרתע מעשות כן אף בשעה שהיו בבית אנשים (עמ' 271).

19. הנאשם כפר באירוע של פסח של שנת התשנ"ט (1999). הוא טען כי היתה שעת צהריים. היו אורחים בבית. א' שתתה "קצת הרבה". רצתה לישון. הנאשם לקח אותה למיטה. לפתע ראה אותה כשמכנסיה מופשלים עד ברכיה ומאוננת. הנאשם אמר לה: מה זה צריך להיות. אז חדלה והחזירה את מכנסיה למקומם (עמ' 244, 288).

20. הנאשם כפר באינוס ובמעשה סדום. הוא הרבה בהסברים. אשר למעשה הסדום, טען כי הדבר לא ייתכן, כי אילו היה עושה בה מעשה סדום היה כואב לה, היתה משתוללת והיתה צועקת (עמ' 229). כך גם לענין מעשי האינוס. מספר טעמים נתן לדבר: ראשית, אי אפשרות מעשית:

"אני איבר המין שלי הוא לא כל כך קטן, בכל אופן לגיל שלי, אבל להגיד שאני אנסתי את הילדה שלי והיא לא תבכה ולא תצעק... זה לא היה" (עמ' 229).

ועוד:

"ואם אפשר לבדוק את איבר מיני ואת איבר מינה אחרי זה עוד הפעם, ואפשר להבחין בין שלי לבין הפתיחה של השתי אצבעות, אז אפשר להבין שזה לא" (עמ' 289).

שנית, אין אישום שביצע בה מעשים כאלה במקום עבודתו. והרי, לטענתו, הרבתה א' לבוא לבקרו בשעות הלילה, "ואף פעם שמה לא עשיתי אתה את המעשה הזה, ולא נגעתי בה, ולא נישקתי אותה, ולא נשיקות צרפתיות ולא מזמוזים" (עמ' 249). שלישית, א' נהגה להסתובב בבית בנוכחות אביה כשלגופה חזיה ותחתונים בלבד. אילו היה אונס אותה, כך טען, היתה נרתעת מלהתנהג כך (עמ' 250).

את איבוד בתולי בתו ניסה הנאשם לתרץ במעשי אוננות, שלטענתו א' היתה עושה. לטענתו, א' "אינה מבדילה בין חדירה לבין מצב שאולי אוננות **וזו לא היתה חדירה שלי בכל אופן**" (עמ' 230). נראה כי בדיבור אחרון זה ביקש הנאשם לרמוז שייתכן שא' קיימה יחסי מין עם אחרים. הנאשם התמיד בקו זה של הגנה גם כשנתבקש להסביר הימצא קונדום מתחת למיטת א'. כשנשאל אם לא ייתכן שזה קונדום שהשתמש בו כשקיים יחסים עם א', השיב לאו מוחלט, והוסיף: "**את [א'] צריכים לשאול** איך זה הגיע לשם הקונדום" (עמ' 287).

21. אשר להודאתו בהודעתו במשטרה, ת1/, שהחדיר את איבר מינו חלקית לאיבר מינה של א', טען הנאשם כי אמרה זו אינה נכונה, וכי מה שאמר היה שהחדיר "קצה" איבר מינו, וגם זה היה בלחצו של החוקר גלעד עזרא, שאמר לו שאם כך יאמר יעזור לו:

"אמרתי לו תגיד לי, עכשיו אני מתייעץ איתו, אומר לו תגיד לי אם אגיד קצה, זה בסדר? אומר תגיד קצה גם כן טוב, הנה כבר התחלת לדבר. תגיד קצה מה איכפת לך, תגיד משהו לפחות, שנוכל לעזור לך" (עמ' 236).

הנאשם אף הדגים לחוקר את ענין ה"קצה":

"לא כתוב [בהודעה במשטרה] חדירה, הוא כתב חדירה, קצה, אני אמרתי קצה וגם אמרתי לך מתוך לחץ שהיה בחקירה אתו **ואני גם הסברתי לו באצבעות איך**, בצורה כזאת למה אני מתכוון, שאם אני בא לה מאחור ואני מצטער שאני מסביר את זה בצורה הזאת, קצה" (עמ' 257).

עם זאת טען הנאשם כי לא היתה החדרה וגם "קצה לא נכון"

(עמ' 258).

הטענה של לחץ שהפעיל החוקר והודאה מחמת לחץ, חסרת שחר היא. החוקר כפר בכך, ואנו מאמינים לו. גם הפירוט שבהודעה במשטרה מלמד שאלה מילותיו ודבריו האותנטיים של הנאשם. על כן, אנו דוחים טענה זו.

22. בעדותו בבית המשפט ניסה הנאשם, בדברים מלאכותיים ובלתי משכנעים, לרכך את התמונה הקשה, שאף חלקית היתה, שתיאר בהודעתו במשטרה בתיאורים פלסטיים. הוא הרבה להציע טעמים הגיוניים לאי-אמינות עדות בתו. גם הרבה בהתחכמויות. ענין ה"קצה" דוגמא לכך. הכחשותיו בענין מעשי האונס ומעשי הסדום אינם מהימנים בעינינו.

טענות ההגנה

23. סניגור הנאשם, עו"ד ירון גלעד, ביקשנו להאמין לנאשם ולא להאמין למתלוננת. בסיכומיו, בעל פה ובכתב, טחן עו"ד גלעד את הראיות עד דק. הוא ביקש למצוא בהן פנים לזכות הנאשם. הוא לא הניח טענה שלא טען לטובת הנאשם. בכשרון רב ניסה עו"ד גלעד לעורר ספק בלבנו באשמת הנאשם.

**ראשית**, טען עו"ד גלעד, התמונה שציירה המתלוננת, של עשרות ואף של מאות מעשי אינוס רצופים שעשה אביה בה במשך חמש שנים, מעת היותה בת שש שנים ועד הגיעה לגיל אחת-עשרה, כה חריגה היא בהיקפה ובחומרתה, עד כי מעוררת היא ספק אם אכן ייתכן שקרה כדבר הזה. בקיצור - זה חמור מדי מכדי שיהיה אמת.

אכן, התמונה חמורה עד מאוד. ואולם, זה מה שאירע בפועל. גם הנאשם מודה בחיכוכים של איבר מינו באיבר מינה של בתו במשך השנים, ובמעשים מגונים רצופים בה. בעדותו בבית המשפט העריך הוא את מספר ה"חיכוכים" בעשרה (עמ' 233), ובהודעתו במשטרה - בשני תריסרים (ת1/, עמ' 2). התמונה שציירה המתלוננת כשלעצמה, סבירה והגיונית, ומשתלבת ביתר הראיות. בכללן - איבוד בתוליה וקיום יחסי מין עשרות פעמים, כאמור בתעודה הרפואית. הסברי הנאשם לכך, שזו תוצאה של מעשי אוננות, ובמיוחד רמזיו שייתכן שבתו קיימה יחסי מין עם אחר, הסברי כזב הם, וגם עדות הם לכך כי הנאשם אינו מהסס לטעון טענות נלוזות בגנות בתו כדי לתרץ בהן את מעשיו המיניים בה.

**שנית**, טוען עו"ד גלעד, יסוד עדות א' הוא בתאוות נקם באביה. ועל מה תנקום? על מספר דברים: על הנגיעות המיניות שביצע בה; על שמעיר הוא לה על בגדים לא צנועים, על שחברותיה השמיעו באזניה הערות הערצה לאביה, וגם על כי אביה לא לקחה לאיבחון בענין קשיי למידה מהם סבלה. על כן הוסיף עו"ד גלעד וטען כי בעדות מגמתית, דרמטית, מניפולטיבית ומטעה, ניסתה א' להגדיל ולהעצים את הדברים שעשה בה אביה, שבפועל הצטמצמו בנגיעות גרידא. היא עשתה כן, לטענתו, בהשפעת מה שקראה ושמעה בכלי התקשורת, ובנתה תלי תלים של סיפורים על בסיס קיים וכאוב.

אכן, התרשמנו שא' היא נערה כשרונית ויש לה מענה לשון. בצדק רב זועמת היא על אביה, על שכך חילל את תומתה וחמס את נעוריה במעשי מין שפלים שעשה בה מקטנותה. עם זאת, היא העידה על דברים כהוויתם, כפי שחוותה אותם. חריפות התיאורים וחומרת הפרטים יסודם בחריפות המעשים המיניים שאביה עשה בה במשך שנים ובחומרתם. אף הנאשם, שהציג את עצמו כחוזר בתשובה המקפיד עם בנותיו הקטנות על צניעות ועל לשון נקיה, כינה במו פיו את מעשיו, ואף חלק מהם, כ"גילוי עריות" (עמ' 269). א' נסערת כשהיא מעלה על דל שפתותיה את אשר עולל לה אביה. מהדהדים דברים קשים שהטיחה באזני אביה בעימות (ת7/):

"וזה מה שהרס לי את החיים. יהיה לי קשה לסלוח ואני לא יודעת אם אני אסלח" (עמ' 2).

**שלישית**, מונה עו"ד גלעד תמיהות שלדעתו גרסת א' מעוררת. בעיקרן הן הד להסברים ולתירוצים שניסה הנאשם לתת למעשיו. כך למשל: כיצד יכלה א' בהיותה בת שש לכבוש את כאבה; כיצד לא צעקה; כיצד ניתן לקיים יחסי מין במיטה התחתונה של מיטת הקומותיים שבה ישנו גם אחיה; כיצד זה, אם אכן קיים הנאשם עמה יחסי מין מאות פעמים כטענתה, איש בבית לא ידע ולא שמע; כיצד לא נמצאו סדינים ובגדים מוכתמים בכתמי זרע; כיצד ניתן לקיים יחסי מין באמבטיה, כשהדלת לא נעולה; וכיצד ניתן לקיים יחסי מין בין מבוגר לילדה בעמידה.

על שאלות "כיצד" אלה יש להשיב כי כבר היו דברים מעולם. מעשי נאשמים בכגון זה, במיוחד אבות העושים בבתיהם מעשי מין בבנותיהם, נעשים בכל התנאים, אף הלא הגיוניים. במקרה זה, התמיהות אינן תמיהות אמיתיות ויש להפנותן לנאשם עצמו. לו הפתרונים. מן הסתם הוא כלכל את מעשיו כך שקלונו לא יתגלה. כשיצרו הרע תקף אותו (הנאשם מכנה יצר זה "כישופים" (עמ' 230)), לא ידע הנאשם מעצור. הנאשם, אף לפי הודאתו, עשה בא' את "החיכוכים" שהוא טוען להם, בכל זמן, בכל מקום בביתו, ואף כשהיו בבית בני משפחה אחרים:

"ת. עכשיו הדברים שהיו, אז היו מצבים שהיא היתה ישנה צהריים איתי במיטה, או שהייתי יושב בסלון, היתה יושבת לי על הרגליים.

ש. וכשהיא היתה ישנה איתך במיטה מי עוד היה בבית?

ת. היו מצבים שגם היו בבית אנשים.

ש. אז איך הם לא הרגישו?

ת. כי היינו מכוסים, זה לא היה מצב של חדירות ולא מצב של חיכוכים. החיכוכים עצמם אני לא זוכר באיזה סיטואציות הייתי, אני מאמין שהייתי לבד" (עמ' 271).

כשנשאלה א' כשאלה הזאת, היא אמרה:

"אף אחד לא שמע. הבן אדם הזה חכם ויודע לפעול וזה מראה שהוא שפוי" (עמ' 19).

בענין הכאבים, העידה א' וחזרה והעידה כי אביה הכאיב לה בחדירות לתוכה. היא בכתה והתחננה באזניו שיחדל והוא לא שעה לבכיה ולתחינותיה.

כך, למשל, קרה, כאמור, כשהיתה בת שש שנים: בהיותה במקלחת, החדיר הנאשם לפתע את איבר מינו לאיבר מינה. אמר לה "זה סוד". הוא קרא להחדרה "דגדוג". א' לא הבינה מה אביה עושה בה. בתמימותה ובילדותיה חשבה "שאולי כל אבא עושה את זה לילדה". בגלל זה לא התנגדה, "למרות שזה כאב לי אני לא התנגדתי ולא אמרתי כלום" (עמ' 15).

בגיל שבע, אומרת א', "זה כאב לי יותר מדי כבר", "אז כשזה כאב לי אני אמרתי לו תפסיק והוא אמר לי - לא, אני לא, עוד מעט זה ייגמר, אל תדאגי. ועד שזה ממש ממש כאב לי, ולא היה איכפת לו אפילו אם הייתי בוכה, הוא לא הפסיק. ואז הוא הפסיק אחרי איזו תקופה" (עמ' 16). גם בעימות הטיחה א' באזני אביה את ענין הכאב, והזכירה לו את אשר אירע לה באמבטיה ואת תחינותיה באזניו. היא אמרה לו: "אבא זה כואב לי והפעמים שהייתי באמבטיה... כמה פעמים שהייתי באמבטיה ואמרתי לך אבא זה כואב לי, ומה עשית, בשיא הפשטות, מה עשית, תסביר לי - נתת לי כסף, ואמרתי לך אני לא רוצה כסף... וזה היה סלסטה" (ת6/, עמ' 68) ("סלסטה" הוסבר לנו, היא סדרת טלויזיה שהנאשם התיר לא' לצפות בה בתמורה לשתיקתה על מעשי המין).

בענין זה לא הרפתה הסניגוריה מא', והיא שאלה אותה היאך ייתכן שלא צרחה מכאב, במיוחד כשביצע אביה בה מעשי סדום. א' השיבה כי כאב לה מאוד, אך פחדה הגדול מאביה שיתקה וחנק את גרונה, עד כי לא העזה לצרוח כדי להתלונן על יסוריה:

"ש. אני קודם כל... תעני לי על השאלה הזאת... היו דברים כואבים מאוד אני מבין.

ת. זה היו דברים, זה היו דברים כואבים מאוד, אבל אני פחדתי לבכות, כאילו היו פעמים שאמרתי לו לא, אני לא רוצה, אני לא, אמרתי לו תעזוב אותי וזהו, אני לא רוצה. אני אמרתי לו מתוך בושה כאילו, לא רוצה וזה, אני לא, וזה כאב לי, כן, אני, היו פעמים שאני הייתי אומרת לו שזה כואב לי" (עמ' 70).

תשובה זו לא הניחה את דעת השואל, והוא שאלה שוב:

"ש. אבל [א']... ילדה בת שש, שחודר לתוכה גבר מבוגר לפי הטבעת את תיארת פה פעם קודמת, לאיבר המין, קריאת כאב אי, לא משהו מתוכנן, לא אמירה מסודרת, צעקת כאב... זה דבר שידעת לשלוט בו באופן כל כך מלא.

ת. אני אגיד לך, ילדה בת שש בפעם הראשונה זה כואב לה, בפעם השניה זה כואב לה, אבל אחר כך זה כבר, הפי הטבעת, זה נפתח לה, היא, זה כבר לא, לא כואב, בגלל, מרוב הפעמים שהוא עשה לי את זה זה לא כואב, כמו שאמרו לי בבדיקה שאני יכולה לעשות בדיקה של מישהי שיותר מבוגרת, ולכן זה לא כאב לי בפעמים הבאות, זה כאב, אבל זה לא כאב כמו שאתה מתאר את זה" (עמ' 71-70).

הסניגור הוסיף להקשות:

"ש. ובפעמים הראשונות לא קרה שנפלטה מפיך איזשהי צעקה, איזשהי קריאה, בכל זאת ילדה בת שש לא מבינה כלום ואי אבא תפסיק, משהו כזה.

ת. הפחד של הילדה בת שש הזאת, אני לא יכולה לתאר אותו לאף אחד בעולם, ולכן אני לא יכולה להגיד לך שאני צעקתי ואמרתי אי. אני אמרתי לו שאני לא רוצה.

ש. אני אגיד לך מה הבעיה שלי -

בית המשפט: לא סליחה, אני פשוט רוצה להבין את השאלה. השאלה היא, אפשר שאלה אחת תהיה אם צעקת כדי להזעיק, כדי שהנוכחים בדירה ישמעו, או שצעקת לאוזניו, אמרת לו אי זה כואב.

ת. אני, אני אמרתי, אני אמרתי לו שזה כאב לי ואני שוב אומרת, הפחד הוא כזה גדול, אף אחד בעולם אין לו את הפחד שלי היה ברגע הזה, ולכן אני לא צעקתי, כי אני פחדתי ממנו. אז אני אמרתי לו די, אבל זהו, לא אמרתי" (עמ' 71).

**רביעית**, תמה עו"ד גלעד, כיצד זה לא התנגדה במשך כל השנים ולא גילתה לאמה. א' נחקרה בענין זה באריכות יתרה ונתנה לכך הסברים אמיתיים ומשכנעים. כאמור (למשל, בפסקה 8 לעיל), א' הסבירה זאת, בין השאר, בתערובת של ניצול תמימותה כילדה, של הפחדה, של בושה ושל פיתוי בכסף, וגם בהרעלת קשריה עם אמה.

**חמישית**, טוען עו"ד גלעד לאמינות הניסוחים שבפי המתלוננת. דוגמא לכך מזכיר הוא את ענין "ההכחשה" שהמתלוננת הזכירה כתיאור המצב שבו היתה נתונה, כדי להתמודד עם מעשי אביה בה. ביטוי זה בעיניו הוא ביטוי מאומץ שאינו משל א', והוא ראיה להפלגה שבה ולמטבעות הלשון שבהם השתמשה, מלאכותית, בתיאוריה. לדעתנו, ביטוי זה, כמו ביטויים אחרים, הולם את הנסיבות שעליהן העידה א'. זה אינו הניסוח הקולע היחיד שבפיה. למשל, א' תיארה את המשבר שהיתה שרויה בו בעומדה נוכח שני פניו הסותרים של אביה, ביום "אבא טוב" בלילה - מאהב, אנס, מפחיד. גם ביטוי זה תיאר במדויק את המציאות. והראיה: הנאשם בעצמו מאשרו ומדבר גם הוא על שתי הדמויות הסותרות שבהן הופיע לפני א', בעשותו בה את מעשיו המיניים. וכך אמר:

"אני אומר את זה בבית המשפט, קודם כל אני רוצה להביע חרטה מאוד מאוד עמוקה... יש פה סתירה מאוד מאוד רצינית **מצד אחד - אתה אומר שאתה אבא טוב ומצד שני - אתה רוצח**" (עמ' 219).

אכן, בהודעותיה, בעימות ובעדותה בבית המשפט, התירה א' את נצור-לשונה ודיברה בחופשיות ובמענה לשון, משחשה בטוחה מאימת אביה, ולאחר שנים רבות שבהן נצרה את סודה ואת "סודו" של אביה שפגע כה קשות בטוהרה. יש להבין את "השחרור" ואת חופש ההתבטאות שנקטה על רקע הרוגז וההתרסה באביה, שגעשו בה.

לסיכום, לא מצאנו בטענות הסניגוריה כדי להפחית מוודאות הראיות המרשיעות.

24. סוף דבר - הוכח מעל לכל ספק סביר כי בהיות בתו א' קטינה, שטרם מלאו לה ארבע-עשרה שנים, אנסה הנאשם, החל בהיותה בת שש שנים, מספר רב של פעמים, ביצע בה מעשי סדום וגם מעשים מגונים.

25. לפיכך, אנו מרשיעים את הנאשם -

א. בעבירות של אינוס בן משפחה שהוא קטין - עבירה על [סעיף 345(א)(3)](http://www.nevo.co.il/law/70301/345.a.3) בנסיבות [סעיף 351(א)](http://www.nevo.co.il/law/70301/351.a) ל[חוק העונשין](http://www.nevo.co.il/law/70301), התשל"ז1977- (להלן - החוק);

ב. בעבירות של מעשה סדום בבן משפחה שהוא קטין - עבירה על [סעיף 347(ב)](http://www.nevo.co.il/law/70301/347.b) בנסיבות [סעיפים 351(א)](http://www.nevo.co.il/law/70301/351.a) ו[345-(א)(3)](http://www.nevo.co.il/law/70301/345.a.3) לחוק;

ג. ובעבירות של מעשה מגונה בקטין שהוא בן משפחה - עבירה על [סעיף 348(א)](http://www.nevo.co.il/law/70301/348.a) בנסיבות [סעיפים 345(א)(3)](http://www.nevo.co.il/law/70301/345.a.3) ו[351-(ג)](http://www.nevo.co.il/law/70301/351.c) לחוק.

ניתנה היום, ה' בטבת התשס"א (31.12.2000), במעמד באת-כח המאשימה, עו"ד טל ויסמן, הנאשם ובא-כוחו עו"ד גלעד.

|  |  |  |  |  |
| --- | --- | --- | --- | --- |
| 5129371עוני חבש, שופט |  | עזרא קמא, שופט |  | יעקב צמח, סגן-נשיא |

נוסח זה כפוף לשינויי עריכה וניסוח