

**בתי המשפט**

|  |  |  |  |
| --- | --- | --- | --- |
| **בית משפט מחוזי תל אביב-יפו** | | **פ 1068/01** | |
|  | |
| **בפני:ו** | **הרכב כב' השופטים:ב**  **דוד בר-אופיר, סגן-נשיא - אב"ד**  **הדסה אחיטוב-הרטמן, שופטת**  **נירה לידסקי, שופטת** | **תאריך:נ** | **16/10/02** |

|  |  |  |  |
| --- | --- | --- | --- |
| בעניין:נ | מדינת ישראל | |  |
|  | ע"י ב"כ עו"ד | איריס שירן | המאשימה |
|  | נגד | |  |
|  | פלוני | |  |
|  | ע"י ב"כ עו"ד | אלי כהן | הנאשם |

איסור פרסום שמו של הנאשם ושמותיהן של המתלוננות או פרטים מזהים עליהם.

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [25](http://www.nevo.co.il/law/70301/25), [345](http://www.nevo.co.il/law/70301/345), [345(א)(3)](http://www.nevo.co.il/law/70301/345.a.3), [345(א)(4)](http://www.nevo.co.il/law/70301/345.a.4), [345 (ב)(1)](http://www.nevo.co.il/law/70301/345.b.1), [345 (ג)](http://www.nevo.co.il/law/70301/345.c), [347(ב)](http://www.nevo.co.il/law/70301/347.b), [348(א)](http://www.nevo.co.il/law/70301/348.a), [348(ב)](http://www.nevo.co.il/law/70301/348.b), [351](http://www.nevo.co.il/law/70301/351), [351 (א)](http://www.nevo.co.il/law/70301/351.a), [351(ב)](http://www.nevo.co.il/law/70301/351.b), [351(ג)(1)](http://www.nevo.co.il/law/70301/351.c.1), [351(ג)(2)](http://www.nevo.co.il/law/70301/351.c.2), [351 (ה)](http://www.nevo.co.il/law/70301/351.e), [351 (ה) (1).](http://www.nevo.co.il/law/70301/351.e.1), [354(א)](http://www.nevo.co.il/law/70301/354.a)

[פקודת הראיות [נוסח חדש], תשל"א-1971](http://www.nevo.co.il/law/98569): סע' [54א (ב)](http://www.nevo.co.il/law/98569/54a.b)

**הכרעת-דין**

**השופט דוד בר - אופיר, סגן נשיא, אב"ד:ב**

**כתב האישום**

1. נגד הנאשם הוגש כתב אישום המייחס לו עבירות של אינוס, נסיון לאינוס, מעשים מגונים ומעשה סדום שביצע בשתי בנותיו. מדובר בעבירות חמורות לפי סעיפים [345 (ב)(1)](http://www.nevo.co.il/law/70301/345.b.1)  ל[חוק העונשין](http://www.nevo.co.il/law/70301) ביחד עם הוראות [סעיף 345(א)(4)](http://www.nevo.co.il/law/70301/345.a.4) לחוק; סעיף [351 (א)](http://www.nevo.co.il/law/70301/351.a) ביחד עם הוראות [סעיף 345(א)(4)](http://www.nevo.co.il/law/70301/345.a.4) לחוק [וסעיף 351(א)](http://www.nevo.co.il/law/70301/351.a) לחוק ביחד עם [סעיף 347(ב)](http://www.nevo.co.il/law/70301/347.b) לחוק; [סעיף 351(ב)](http://www.nevo.co.il/law/70301/351.b) לחוק; [סעיף 351(ג)(2)](http://www.nevo.co.il/law/70301/351.c.2) ביחד עם [סעיף 348(ב)](http://www.nevo.co.il/law/70301/348.b) לחוק העונשין. אין חולק כי חלפו למעלה מעשר שנים על ביצוע חלק מהעבירות המיוחסות לנאשם, ועל כן נדרשה הסכמתו של היועץ המשפטי לממשלה להעמדתו לדין ([סעיף 354(א)](http://www.nevo.co.il/law/70301/354.a) ל[חוק העונשין](http://www.nevo.co.il/law/70301), תשל"ז - 1977). הסכמה זו ניתנה במסמך מיום 6.5.01, שהוגש לנו על ידי באת כוח המדינה ביום 14.10.02 הוא המועד בו הוגשו סיכומיו של בא כוח הנאשם עו"ד אלי כהן.

##### אישום ראשון כלפי המתלוננת י"ד

2. על פי האישום הראשון, בתאריכים שונים במהלך השנים 1990 - 1996, נהג הנאשם לקרוא למתלוננת י"ד לחדר השינה שלו באמתלות שונות. שם, בעת ששאר בני הבית נעדרו, גהר הנאשם על המתלוננת כשהוא בתחתוניו בלבד, ליטף אותה בכל גופה, הסיר את בגדיה, ליטף בחזה ונהג לשפשף את איבר מינו בגופה עד שהגיע לסיפוק מיני.

3. במהלך המעשים נהג הנאשם להזהיר את המתלוננת י"ד כי אסור לה לספר על המעשים לאף אחד, מכיוון שהסוד נשאר ביניהם. בעת ששכבה במיטתו נהג לומר לה כי היא איננה אוהבת אותו כמו שהוא אוהב אותה, כי היא הילדה האהובה ביותר עליו, והבטיח לה שייתן לה כסף ויקנה לה דברים שונים.

4. בין השנים 1996-2001 כשמלאו לי"ד ארבע עשרה שנים, אך טרם מלאו לה עשרים ואחת, הזמין אותה הנאשם לחדרו, באמתלא כי הוא רוצה לשוחח עמה על ענייני דיומא, ואז ליטף אותה בחזה והחדיר את אצבעותיו לאיבר מינה, למרות צעקותיה ותלונתה שהוא מכאיב לה. הנאשם ניסה, מספר פעמים, להחדיר את איבר מינו לאיבר מינה של בתו המתלוננת י"ד, אולם בשל היותה מכווצת - מאמציו כשלו ועל כן הסתפק בשפשוף איבר מינו בגופה עד שהגיע לסיפוק.

5. בין התאריכים 15.4.01 ל- 20.4.01 בעת ששהתה בביתה במצב רפואי קשה - עקב החמרה במחלת הסוכרת ממנה סובלת המתלוננת, ושהביאה לאשפוזה בבית החולים - ניצל הנאשם את היותם לבד וקרא לה לחדרו. שם השכיב אותה על מיטתו, הפשיטה והחדיר את איבר מינו לאיבר מינה עד שהגיע לסיפוק מיני.

**אישום שני כלפי המתלוננת א"ד**

6. על פי האישום השני:ו ביום הולדתה השביעי של המתלוננת א"ד שחל ביום 20.12.86, ניצל הנאשם את היעדרותם של בני המשפחה מהבית וקרא לה לחדרו. שם, כשהוא בתחתוניו, החל ללטף אותה בכל גופה, הפשיט אותה מבגדיה, ליקק את רגלה, גהר עליה וניסה להחדיר את איבר מינו לאיבר מינה. משהתלוננה על כאב החדיר הנאשם שתיים מאצבעותיו בזו אחר זו לאיבר מינה. בהמשך חזר והחדיר את איבר מינו לאיבר מינה עד שהגיע לסיפוקו. כאשר שאלה אותו א"ד מה פירושו של הדם הרב שזרם מגופה, ענה לה כי זה מה שקושר בינו לבינה.

7. מאותו יום ואילך ועד לשחרורה מהצבא במרץ 2000 נהג הנאשם לקרוא למתלוננת א"ד לחדרו באמתלות שונות, ושם נהג לאנוס אותה בכך שהיה מחדיר את איבר מינו לאיבר מינה. במהלך הדברים נהג הנאשם לומר למתלוננת כי אם תספר למישהו על מעשיו יהרוס את המשפחה, ימחק את כולם, ויאשפז אותה בבית החולים. באחת ההזדמנויות איים הנאשם על א"ד בכך שהצמיד לרקתה אקדח שהחזיק ברשותו, ודרש ממנה שלא תספר לאיש על מעשיו.

8. במועד מסוים בשנת 1993 יצא הנאשם עם א"ד לטיול בצפון הארץ. הוא קיים יחסי מין עם בתו בחדר ששכר בבית הארחה; החדיר את איבר מינו לאיבר מינה מספר פעמים. הוא ביצע בה מעשה סדום כשהחדיר את איבר מינו לפיה.

9. הנאשם כפר בעובדות החמורות המיוחסות לו וטען כי גרסתן של המתלוננות הינה חסרת שחר. התלונה והמעשים המיוחסים לו, כך נטען, הם פרי עלילה ביוזמתם של המתלוננות ושל אחיהן ש"בנו עליו תכנית במשך חודש ימים". האחיות הן שבדו את הסיפור מתוך מצוקה כלכלית ורצון להשתחרר משליטתו של האב (קרי:נ הנאשם).

##### תשתית עובדתית

10. אני קובע את הממצאים העובדתיים הבאים, לאחר שנערך בפנינו דיון כהלכתו והובאה תשתית ראייתית:ב

**האישום הראשון - לעניינה של המתלוננת י"ד**

11. המתלוננת י"ד היא בתו של הנאשם ילידת יולי 1977. במשך תקופה העולה על עשר שנים ניצל הנאשם מינית את המתלוננת. פעמים רבות ליטף, נישק ונגע בחזה שלה ובגופה, שיפשף את איבר מינו בגופה, החדיר את אצבעותיו לאיבר מינה, ואף החדיר את איבר מינו לאיבר מינה - כל זאת לצורך סיפוק תאוותיו המיניות (עמ' 15 ש' 1 ואילך). י"ד מספרת לנו כי המעשים המיניים בוצעו בה לפני שהגיעה לגיל 13, ולפי דבריה שלה:ו

**"אני זוכרת שעוד לפני שקיבלתי את הווסת הראשונה שלי, זה היה בתחילת ההתבגרות, כי זה היה שלבים שהתבגרתי והתפתחתי, אז זה היה לפני. התחלתי לקבל מחזור בסביבות גיל 13 או 13 וחצי, וזה התחיל לפני הגיל הזה"** (עמ' 14 לפרוטוקול ש' 19-21).

בחקירה הנגדית חזרה ואמרה:נ

**"ש. זה השערה שלך שזה התחיל בגיל הבגרות בערך?**

**ת. לא, ציינתי ואמרתי שאני זוכרת בגלל ההתפתחות, ואמרתי שאני זוכרת שזה היה לפני שקיבלתי, כשצמחו שערות והחזה, כי זה מה שהוא התחיל לשאול אותי. זה היה קיים באותו זמן, כל ההתגפפות, והוא גם אמר" (עמ' 37 ש' 11-14).**

**"ת. אני זוכרת ואומרת שלא זכור לי גיל, מתי הוא התחיל עם כל הנושא, אבל זכור לי שבגיל ההתבגרות, בהתפתחות הגוף כמו שאומרים, אני זוכרת שבתקופה הזו זה כבר נעשה. בגלל גיל ההתבגרות וכל ההתפתחות, זה אני זוכרת שנעשה ונאמר באותה תקופה"** (עמ' 37 ש' 21-24).

המעשים בוצעו בבית המשפחה שעה שבני הבית נעדרו ומבלי ששמו לב למעשיו של הנאשם בבנותיו:ב

**"היו ימים שאבא כמובן דאג שאמא לא תהיה בבית, אם זה לצאת לקנות דברים, לקחת את האחים הקטנים שלי שלא יהיו" (עמ' 14 ש' 10-11).**

**"ש. איך את מסבירה את זה שבמשך כל השנים האלה אנשים אחרים או אמא שלך לא ראו את זה?**

**ת. לגבי אמא, תמיד הוא דאג שתלך החוצה כשהוא עושה את זה, שלח אותה לשווארמה, שולח אותה עם שני האחים הקטנים שלי.**

**ש. כלומר היא לא הבחינה כי לא היתה בבית?**

**ת. גם לא היה משהו שיכול להבחין בו, לא היו סימנים או משהו שאפשר היה לראות"** (עמ' 35 ש' 18-24)

ובהמשך פירטה אף יותר:ו

**"ש. אז המעשים היו אורכים כמה דקות?**

**ת. אני לא יכולה לנקוב בזמנים. מספר דקות, זה יכול להתפרש על 10 דקות, רבע שעה, דקות זה עדיין נפרש על זמן מסויים.**

**הוא הרי צריך היה להבטיח את עצמו שהיא** (האם – ד.ב.א) **לא תגיע באמצע. לכן הדלת גם היתה נעולה, וכשהיא היתה חוזרת, כל עוד הדלת סגורה, זה עדיין זמן. אצלנו בבית תמיד היה נהוג לסגור את הדלת כל מי שיוצא, כך שזה לא היה נראה חשוד כדי שהיא תחשוד או משהו כזה. אנחנו תמיד נועלים את הבית, מי שיוצא נועלים את הדלת.**

**ש. אז היא יכלה לפתוח את הדלת עם המפתח.**

**ת. אבל פה המפתח היה בפנים. לא תמיד שהיא באה הדלת היתה נעולה, גם הרבה פעמים דאגנו לפתוח את הדלת לפני שהיא באה"** (עמ' 55-56, ש' 14-22, 1-2).

12. העדה מתארת בפנינו לפרטים את ניסיונות הבעילה של הנאשם ואת המעשים שעשה בה הנאשם - מעשים שנמשכו על פני שנים:נ

**"ת. היו פעמים שהיה שם אותי עליו, או להיפך. חיבק אותי, התגפף, גהר, אני לא יודעת איך לקרוא לזה (בוכה ושותקת). החדרת אצבע, היו פעמים שבכיתי ואמרתי שזה כואב לי. ליטופים. לרוב הוא לא הצליח להיכנס בי. גמר בחוץ, על הבטן, בין החזה.**

**ש. מה זה "להיכנס בי"?**

**ת. להחדיר את איבר המין שלו. תמיד הוא אמר שאני צרה, שאני לא מקצועית כמו אחותי, ולמה אני קפואה ולא משתפת פעולה. גם לגבי נשיקות, אמרתי לו שאני לא אוהבת להתנשק" (עמ' 15 ש' 10-17).**

ועוד אמרה י"ד:ב

**"ת. בדרך כלל זה היה בחדר שלו, במיטה, או שהוא היה עם תחתונים, ומתחת לשמיכה לפעמים. או שהיה חוזר מאיזה שהוא מקום, אז הוא היה ניגש לחדר השינה וקורא לי. לרוב הוא היה עם חלק תחתון שאח"כ הוא גם היה מוריד אותו."**

**…  
"ת. ... אצלי ברוב הפעמים הוא לא הצליח להיכנס, הוא היה גומר בחוץ. כוונתי שהוא לא הצליח להחדיר. הוא גמר לפני, או שזה היה נורא מהר, או שהייתי מתכווצת כולי אז לכן לא היתה חדירה.**

**לשאלת בית המשפט:ו הוא ניסה לחדור?**

**ת. כן"**  (עמ' 19 ש' 9-13)

בחקירה נגדית נמרצת של הסניגוריה חוזרת י"ד על גרסתה:נ

**"ת. מה זה תמיד הוא גמר לפני? היו מקרים שהוא לא הצליח להיכנס גם כשרצה, בגלל שהתכווצתי, אז גמר בצורה אחרת, אם זה על ידי השתפשפות.**

**ש. אבל לא היו מקרים נוספים מעבר לפעם האחרונה שסיפרת שהוא הצליח לחדור?**

**ת. לא"**  (עמ' 37, ש' 3-6).

13. המתלוננת אומרת לנו כי הנאשם דאג, בכל המקרים למעט אחד, שבני הבית יעדרו. על אותו מקרה חד פעמי היא מעידה:ב

**"היתה פעם שהוא חזר שיכור, וזו היתה הפעם היחידה שכולם היו בבית, ישנים. הוא חזר שתוי, היינו בסלון, הכל היה בחופזה, במצב ממש מהיר, עד שהוא הגיע למצב שהוא גמר, סיים כמו שאומרים. אבל הוא תמיד דאג שאף אחד לא יהיה בבית. בפעם הזו שהיה שיכור הוא פתח את המכנסיים, הוציא את איבר מינו והתחכך בי. אני הייתי לבושה"** (עמ' 18-19 ש' 19-22, 1-2).

המעשים המיניים שביצע הנאשם בבתו נמשכו, כאמור, על פני שנים. ולפי עדותה הפכו לחלק משגרת יומה כשהם מלווים בפיתוי כספי או בפגיעה מילולית והשפלה:ו

**"האהבה שלו כלפי היתה מאוד עזה, תמיד הייתי הבת המועדפת. אני לא זוכרת באיזה גיל, אבל תמיד אצלנו היה חופשי, כוונתי שלבי התפתחות, ההתבגרות, איך בדיוק החזה גדל, מה צמח? השערות ברגליים. כוונתי שאת זה אבא היה שואל, כמו שבדרך כלל אמא אמורה לשאול – אצלנו זה היה אבא. היו ימים שאבא כמובן דאג שאמא לא תהיה בבית, אם זה לצאת לקנות דברים, לקחת את האחים הקטנים שלי שלא היו. הדלת החיצונית היתה ננעלת. מגיעים לחדר השינה, היו פעמים שאבא קרא לי כשהייתי תולה כביסה או שהייתי רוחצת כלים במטרה להתחמק, ואבא היה קורא לי. אם הייתי מסרבת להגיע או לבוא, אז הוא היה מתנקם בי מבחינה כספית ומבחינת דיבור שנורא כאב לי, כמו לקלל ולהשמיץ, שזה הכי הכי כאב. היו ימים שכשהייתי מגיעה לחדר, היו ימים שהצלחתי להתחמק והיו ימים גם פחות. הגעתי והייתי קפואה, לא יכולתי לשתף פעולה"** (עמ' 14 ש' 6-16).

**"הוא היה קורא לי לחדר השינה, היה מתחיל ללטף אותי בשערי, קודם הוא היה מתחיל לדבר ולשאול מה היה, חיי היום יום. לאחר מכן, ואני לא מדברת בדיוק על הגילאים האלה אלא בכללית. הוא היה אומר לי כמה הוא אוהב אותי, שזו אהבה שהוא לא יכול להסביר אותה"** (עמ' 15 ש' 1-4).

בחקירה הנגדית חזרה י"ד והסבירה:נ

**"כמו שאני אומרת, הורגלתי כביכול מגיל קטן. זה משהו שהתרגלתי אליו. משהו שהיה חלק מחיי. היה פעמים שאמרתי לא, וזה פשוט התנקם בי. מה זה התנקם בי? זה אומר לא לקבל כסף, השפלות, התנהגות מגעילה כלפי, כאילו אין לי אבא, פשוט"** (עמ' 25 ש' 19-21).

**"ת. לא היו זמנים קבועים, כל הזדמנות שהיתה, זה היה. זה לא שהיו לנו תאריכים מסויימים.**

**ש. בתקופה שהיית עם א', האירועים התרחשו עדיין עם אביך?**

**ת. נכון, כי עדיין לא גרתי עם א', הייתי עדיין בבית. בחודשיים שגרתי עם א', לא היה" (עמ' 38 ש' 14-18).** (הערה:ב א' היה חבר של העדה ובן חברתו הקרובה של הנאשם – ד.ב.א).

14. על האירוע האחרון, שהתרחש באחד המועדים שבין 15.4.01 לבין 20.4.01, מספרת י"ד את הדברים הבאים:ו

**"ת. במקרה האחרון שהיה, הגעתי למצב שהתדרדרתי בסכרת בעקבות מריבה עם החבר. אבא לא הסכים שאני אצא עם אותו אחד. אותו חבר, א', התקשר לאמא שלו שהיתה חברה של אבא שלי, ליידע שאני נמצאת בדירה שלו, ושאני על סף התמוטטות. החשש שלי היה שאבא שלי יגיע. אבא שלי תמיד דיבר על כבוד. אני יצאתי אז עם א' תקופה מסוימת בסתר, כיוון שאבא שלי לא הסכים, וחששתי שלאור הטלפון הזה של א' לאמא שלו שאבא שלי יגיע, ופשוט בגלל הכבוד יהרוג אותי. נורא חששתי ופחדתי, עד מצב שרציתי להתאבד. א' לא נתן לי. הוא משך ממני את הסכין. אחרי זמן מסוים התעלפתי. אני לא יודעת בדיוק מה היה, רק לאור הסיפורים כי הגעתי למיון מעולפת"** (עמ' 16 ש' 5 ואילך).

**...**

**"הגעתי למיון. אבא שלי היה מאוד כועס. הוא הגיע לשם, הוא לקח אותי למיון. מבית החולים שחררו אותי אחרי כמה שעות הביתה. ...אמא שלי דיברה איתו ואמרה לו: תראה איך הבת שלך סובלת, היא במצב לא טוב, אולי תדבר איתה. באותו זמן הוא קרא לי לחדרו, הוא ליטף אותי ואמר עד כמה שהוא אוהב אותי. אמא הלכה להביא לי תרופות ולברר לגבי אמבולנס, כי הייתי במצב לא טוב. רצו לאשפז אותי באותו זמן (בוכה ומפסיקה לדבר) אבא שאל אותי: 'אני יכול להיכנס בך?' (ממשיכה בבכיה ושותקת)** (עמ' 16 ש' 16 ואילך).

**"לשאלת בית המשפט: למה הוא התכוון?**

**"ת. להחדיר את איבר מינו. אני הייתי באפיסת כוחות לאור הסוכר הגבוהה והשבתי שכן. לא בדיוק השבתי, זה היה יותר להנהן בחוסר ברירה, רק לא לקבל את ההשפלות שהיו בימים האלה בבית. הוא דאג שאני אסגור את הדלת החיצונית וביצע את זממו.**

**ש. מה הוא עשה איתך?**

**ת. הוא פשוט שכב איתי. זו הפעם הראשונה אני חושבת שהוא הצליח לשכב איתי"** (עמ' 17 ש' 1-7).

בחקירה הנגדית מוסיפה י"ד ואומרת כי היה זה אביה, הנאשם, שהוריד את בגדיה:

**"ש. באותה הזדמנות כשהנהנת ואמרת לו שאת מוכנה, התפשטת?**

**ת. לא. הוא השיל את הבגדים מעלי. הייתי גם באפיסת כוחות, עם סוכר מאוד גבוה, שלא שיתפתי בכלל פעולה. גם לא היה צורך בזה.**

**...**

**ש. ובמקרה האחרון את בטוחה שלא זו את שהורדת את הבגדים?**

**ת. כן"** (עמ' 26 ש' 7 - 9, 14 - 15).

15. משך כל התקופה בה אנס הנאשם את העדה, הוא איים עליה שאם תגלה את הדבר - תהרוס את המשפחה, והיא אכן לא גילתה דבר עד שאחותה, המתלוננת א"ד, חשפה את הדברים בפני המשפחה. וכך אמרה לנו י"ד:

**"אני הייתי אצל אחי ביום העצמאות השנה, הוא קרא לי שאבוא אליו, הוא החל בשאלות כלפי. הוא שאל אותי איך זה שאת כועסת על אבא, איך זה ששתי האחיות כועסות, כל אחת עוזבת את הבית ועוברת דירה. שאלתי אותו מה השאלה בעצם, אז הוא אמר לי איך זה ששתיכן מתפרצות, שתיכן עוזבות. הוא שאל אותי אם יש יסוד שאבא לא רוצה שאני אספר, הוא שאל אם יש משהו שיפגע בו אם אגיד, השבתי שלא. הוא ראה שהתחלתי לבכות. הוא שאל אם פגעתי באבא (בוכה), השבתי שלא. אז אמרתי: אני לא פגעתי בו (ממשיכה לבכות). הוא שאל: הוא פגע בך, ואז הבכי הסגיר אותי. הוא חיבק אותי ואמר שאחותי כבר סיפרה לו, ואני לא ידעתי מזה. התחלתי לדבר והוא אמר שנעשה משהו בנדון. אמרתי לו שלמשטרה לא נספר את זה כי קשה לי. עברו כמה ימים. הייתי במכללה, היה לי טלפון, אחי השני התקשר אלי, שמו ברק. נדהמתי לשמוע את הקול שלו כי אני יודעת שהוא בחו"ל. הוא ביקש שאצא החוצה. הוא חיבק אותי והבנתי שהוא יודע מהכל. הוא אמר לי שעכשיו מגישים במשטרה עדות. אמרתי לו שאני לא רוצה, ואני לא יכולה נפשית לעשות את זה. בכל אופן הוא אמר שנלך למשטרה, שאחותי שם, ושאענה בכן ולא, ואם אני לא רוצה שלא אפרט"** (עמ' 12-13, ש' 10-16, 1-8).

המתלוננת חשפה בפנינו את תחושת הפחד אשר ליוותה אותה כל הזמן:

**"... לא אמרתי לאמא כי תמיד הרגשתי שהיא אוהבת את אבא, עם כל הגירושים והכל. הם התגרשו לפני 3 - 4 שנים בערך. לא סיפרתי לה כי פחדתי גם מהרס משפחה, וגם חשבתי שבתמימות היא תלך ותשאל את אבא, ואז יהיה רצח במשפחה כי תמיד הוא דיבר על כבוד ובשביל כבוד הוא יהרוג את כולם. ככה הוא היה אומר. היתה פעם שהתפרצתי ונכנסתי לשירותים ובכיתי כמו תינוקת, שזה נמאס לי. התחננתי לאלוהים שהכל יגמר, אבל לא יכולתי לעשות את הצעד ולחשוף כי תמיד חשבתי על כולם ולא על אצלי, ביחוד על האחים הקטנים שהיום סובלים"** (עמוד 19 ש' 16-22).

16. בחקירה הנגדית אומרת לנו י"ד כי כשבועיים לפני הגשת התלונה, ולאחר שכבר ידעה כי אחותה א"ד מתכוונת לחשוף את המעשים שעשה בהן הנאשם, היא נפגשה עם הנאשם במטרה להזהירו. בפגישה זו התאמתו חששותיה ופחדיה מפניו:

**"ש. אבל את מאוד חששת הרי מהעובדה שהוא ידע על תלונה, כי חששת ממה שהוא יעשה ואז את באה ומזהירה אותו?**

**ת. בדיוק אחרי שהזהרתי אותו והכל וראיתי את הקטע של האקדח מאחורי הכרית והבנתי שהחשש ממשי כרגע.**

**ש. ולפני זה לא חששת?**

**ת. תמיד חששנו מהקטע אם יסופר הדבר ומה יהיה. זה לא משהו חדש. אבל אחרי שהזהרתי וראיתי שהוא התקשר לאורית ואיים עליה, ואמר שהוא לא פוחד מ-5 שוטרים, ראיתי שהמצב יותר גרוע ממה שחששתי.**

**ש. למה לא סיפרת לאמא?**

**ת. אמא מאוד אהבה את אבא למרות הגירושים והכל. חשבתי שאם אספר לה, היא תספר לאבא וחששתי מה יהיה אחר כך.**

**ש. מה יהיה אחר כך?**

**ת. מוות במשפחה" (עמ' 49 ש' 1 - 13).**

17. חשוב שאומר כי לא רק תחושת הפחד היתה מנת חלקה של י"ד. היא חששה גם מגילויי קנאה והשפלה:

**"תמיד שהיו לי חברים, זה היה השפלות. זה היה מקנאה. הוא פעם שאל אותי אם אני רוצה שנשכור דירה ביחד, והוא אמר לי: למה לך להתחתן, תגדלי אותי. אני ידעתי שהמצב הזה ימשיך וישאר עד הסוף, אבל לא היה לי אומץ לספר את זה בגלל כל המשפחה. מה גם שאבא שלי לא היה רע איתי, אבא שלי יש לו לב טוב ובאמת בתור אבא לייעץ ולהגיד, הוא היה הכי טוב (בוכה). תמיד חשבתי למה דווקא הייתי צריכה לעבור את זה" (עמ' 17 ש' 13-18).**

**"ש. אמרת שהיית הבת המועדפת.**

**ת. כן, הבת המועדפת, הבת שבדרך כלל מה שרצתה קיבלה, אם זה כסף אם זה את הרכב של אבא, וזה קרה בעקבות ששיתפתי פעולה. אבל במקרים שיצאתי עם חברים שאבא לא רצה, כמובן שלא קיבלתי כסף או אוטו** (עמ' 18 ש' 7- 10).

ועוד אמרה לנו י"ד:

**"ת. כשהוא היה מתעצבן הוא היה מנבל את הפה, הוא היה קורא לנו זונות. לרוב היא** (המתלוננת 2 א"ד – ד.ב.א) **קיבלה את ההשמצות כי לא הלכה בדרכו. זה היה הסלנג שלו.**

**לשאלת בית המשפט: הוא ממש היה אומר לנו זונות. זה היה הסלנג הקבוע כך שזה לא נראה לי מוזר"** (עמ' 22 ש' 15- 18).

18. אין ספק בכך כי שנות נעוריה של י"ד עמדו בסימן המבוכה וההתלבטות בין שתי הדמויות הסותרות של אביה, כפי שהצטיירו בתודעתה של העדה. הנאשם נטל חלק פעיל בחינוכה, בניהול הבית ובקביעת הכללים על פיהם יש לנהוג. מצד אחד דרבן אותה ללמוד ולהתקדם, ומצד שני עשה בה מעשים של גילוי עריות, גרם לפירוד בינה לבין החבר שלה א' ומחברים אחרים. האב הקפיד אתה הקפדה יתרה, והגביל את תנועותיה:

**"היא** (אחותה של העדה, המתלוננת 2 א"ד, - ד.ב.א) **בואי נגיד פחות שמעה. היה לה אומץ לעשות מה שאני לא הייתי עושה כמו לעשן, כמו ללבוש דברים חשופים. אני לרוב שמעתי, לא לבשתי דברים חשופים לרוב, ומה שביקש עשיתי. לא התנגדתי לו, כי האמנתי בדרך הזו כי ידעתי שהוא דואג לשם, ואיך שיגידו ושחלילה יקרה לי משהו. הוא בקטע הזה תמיד דאג, לא יודעת אם מבחינת קינאה או משהו, אבל קיבלתי את זה" (עמ' 22 ש' 20 - 24).**

**"אבא מאוד כעס שאני איתו** (עם א' - ד.ב.א). **איים שאם אני לא אעזוב אותו הוא יבוא ויעשה לזה סוף. זה כנראה בגלל שהוא שמע שאנחנו עומדים להתחתן. כשאבא שמע על הקטע של החתונה, זה הטריף אותו, והוא נכנס לקטע של איומים, והוא זה שגרם לי להיפרד ממנו. היה עושה לי שטיפת מוח כשהייתי באה לבקר. הוא היה אומר לי: תעזבי אותו, אם לא אני אעשה לזה סוף"** (עמ' 30 ש' 4- 8).

19. י"ד נשאלה כיצד הניחה למעשים שעשה אביה שיימשכו תקופה כה ארוכה, ולא התנגדה גם כאשר הבינה כי מעשיו אסורים. וזו תשובתה:

**"ש. למה בעצם, לפחות בגיל מתקדם, כשהבנת שזה לא בסדר, שזה גילוי עריות, למה פשוט לא הסכמת לשתף פעולה?**

**ת. היו מקרים שהתחמקתי, אם כשאמרתי שאני תולה כביסה וכו'. אבל היו מקרים שכתוצאה מזה שהתחמקתי ולא נעניתי, זה התנקם בי, הן ביחס של קללות והן בזה שלא קיבלתי כסף. פשוט הייתי מנודה. אבל אחרי שנעניתי, הכל היה נהדר, פשוט נפלא. אל תשכחי גם שזה אבא שלי.**

**ש. אבל עדיין היו מקרים שהתחמקת ולא הסכמת.**

**ת. נכון.**

**ש. אז זה לא שהיית שבוייה מכוח ההרגל, אלא היו מקרים שעמדת על שלך ולא הסכמת. אז למה המשכת? בגלל סנקציות כלכליות?**

**ת. אבא ואני היינו בקשר טוב, הכי חם, תמיד פירגן. הייתי הילדה המועדפת שלו בבית. ברגע שהתנגדתי, הרגשתי את הפגיעה. ברגע שאת רגילה שאבא מפרגן ופתאום מקלל ומנדה אותך, את נשברת.**

**....**

**ש. אז כדי לקבל יחס טוב, החלטת להמשיך?**

**ת. כמה שהצלחתי לברוח ברחתי, אבל היו מצבים שזה לא היה ניתן" (עמ' 45 - 46, ש' 10 - 24, 1- 2).**

אכן, אלה דברים קשים מאוד שחוותה העדה בעל כורחה , והם מדגישים בפנינו את הבלבול שיצר הנאשם בתודעתה של בתו, את חוסר האונים שלה ואת הניצול המרושע של גופה ותחושותיה. כדי לזכות באהדתו ובעזרתו.

י"ד ידעה על היחסים המיניים שמתרחשים בין אחותה א"ד לבין הנאשם:

**".. תמיד הוא אמר שאני צרה, שאני לא מקצוענית כמו אחותי ולמה אני קפואה ולא משתפת פעולה" (עמ 15 ש' 15 - 16).**

**"ידעתי שיש קשר עם אחותי לאור מצבים ששתינו היינו בבית, ואני הייתי מתחמקת אז הדלת הייתה ננעלת. אבל לא ישבנו ודיברנו ולא שוחחנו אף פעם, אבל ידענו מה קורה. היו מצבים שהיה קשה או שהייתי בוכה, היינו מתחבקות ובוכות, אבל לא היינו מדברות על זה. מה גם שהוא אמר לי שהיא יותר מקצוענית ממני. חוץ מזה, זהו, לא ידעתי פרטים אינטימיים או דברים כאלה. לא שפכתי את הלב בפניה, אני בחורה שלא מספרת דברים, אני גם היום לא מספרת, הכל מופנם** (עמ' 17- 18, ש' 23 - 24, 1- 5)

ובחקירה הנגדית הוסיפה ואמרה:

**"אני עדיין טוענת שלא דיברתי איתה בצורה מפורשת. הסימן שלנו היה שכשהיינו מתחבקות ובוכות, היא היתה אומרת 'אני יודעת'. חוץ מזה שום דבר"** (עמ' 47, ש' 16-17).

##### אישום שני - המתלוננת א"ד

20. א"ד גם היא בתו של הנאשם ילידת 1979, ואחותה של י"ד. מאז היותה בת שבע, ובמשך תקופה של 13 שנים, נהג הנאשם פעמים רבות לבצע בא"ד מעשים מגונים. הוא היה מלטף אותה בכל חלקי גופה, מפשיט אותה מבגדיה ומבצע בה מעשי סדום ומעשי אינוס בניגוד לרצונה. כך אמרה לנו א"ד:

**"ת. זה התחיל כשהייתי בת 7. חזרתי מבית הספר שלי ואבא היה בבית, בחדר השינה שלו, וישר כמו כל יום, רצה לאבא. מה העניינים? חזרתי מבית הספר. אבא שלח את אמא לפלאפל, או לא יודעת לאן בדיוק. לא זוכרת אבל אני זוכרת שהוא שלח אותה. ואז הוא שאל אותי: בת כמה את? אמרתי לו: אבא אני בת 7. הוא אמר לי: מה קוראים לך בת שבע? אז אמרתי לו: לא, אני בת שבע. ככה זה המשיך, אני לא אשכח את זה. ואז הוא אמר לי: את כבר ילדה גדולה, את יודעת שאבא אוהב אותך ורק אותך. אני ישבתי לידו, הוא חיבק אותי. אני לא יכולה להמשיך (מפסיקה לדבר ובוכה). הוא התחיל ללמד אותי על גוף האדם, מה זה מה. ללטף. להסביר לי שיש אהבה מיוחדת בין אבא לבת, שאבא אוהב רק אותי. התחיל להסביר לי שכל הליטופים האלו נשארים בינינו. אחרי זה הגיעו מגעים.**

**לשאלת בית המשפט: במה זה התבטא?**

**ת. בחדירה. כשאמרתי שכואב לי הוא הפסיק. הוא החדיר לי אצבעות. הוא אמר לי: אבא לא מכאיב, אבא אוהב אותך.**

**ש. לאן הוא החדיר את האצבעות?**

**ת. לאיבר המין שלי.**

**ש. מה זאת אומרת שהוא הסביר לך על גוף האדם?**

**ת. הוא הסביר לי שעכשיו אני גדולה, ועוד מעט אני אהיה יותר גדולה ויהיה לי חזה. בשפה שלו – ציצי. הוא אמר לי שעוד מעט יתחיל להשתנות הגוף שלי לגוף של אישה. למה אני צריכה לעבור את זה עוד פעם?**

**ש. לגבי ההחדרה למה את התכוונת?**

**ת. הוא ניסה להחדיר את איבר המין שלו לאיבר המין שלי ולא הצליח.**

**לשאלת בית המשפט: כל זה קרה כשחזרתי מבית הספר באותו יום כשהייתי בת 7. זה היה ביום הולדת שלי.**

**ש. אמרת שהוא ניסה להחדיר את איבר המין שלו ולא הצליח ואז החדיר את האצבעות. מה קרה אז?**

**ת. אחרי זה הוא שוב החדיר את איבר המין שלו והפעם יצא דם. הוא הצליח. שאלתי אותו: אבא, מה זה? והוא אמר לי: זה מה שקושר אותנו, את האהבה בינינו. האהבה הזאת סודית, אסור לספר לאף אחד. אני הייתי תמימה, אוהבת את אבא שלה, זה לא היה נראה לי מוזר, לא כלום. הרגשתי הרגשה שאני לא יודעת איך להגדיר אותה, אבל המשכתי כרגיל"** (עמ' 69 - 70, ש' 1 - 24, 1- 7).

21. מאז אותו אירוע, אביה מקיים אתה יחסי מין תכופים ורצופים, ובדבריה שלה:

**"ת. מאז גיל 7 זה הפך להיות נורמה. כל הזדמנות, מתי שיש, לא משנה כמה פעמים, כשיש הזדמנות, מקיימים את האהבה שלנו כביכול.**

**ש. מה זה הזדמנות?**

**ת. זה כמו שיבואו וישאלו אותי כמה פעמים אכלת בחיים שלך, אני לא יכולה לתאר את זה. כל פעם שאמא לא בבית, או שאנחנו לבד בבית, אנחנו מקיימים. רק כשהיינו לבד בבית, לא כשהיו עוד אנשים. היתה חשאיות מוחלטת.**

**ש. איך זה היה מתבצע? אמרת שזה היה נורמה, מה זאת אומרת?**

**ת. נורמה זה שאבא בדרך כלל בחדר שלו, החדר של ההורים. זה בדרך כלל לחזור מהלימודים, להגיד יפה שלום לאבא, להיכנס למיטה, לצאת, ללכת להתקלח, לאכול. שיגרת חיים.**

**ש. להיכנס למיטה ולפני שהיית יוצאת ממנה היה קורה משהו?**

**ת. כן, ברור, לקיים יחסים עם אבא, בהסכמה מלאה כמובן, ובלי ידיעה שזה לא נורמלי** (עמ' 71 ש' 9 - 21).

**"כשאבא היה בחדר, וכשאמא בדיוק הלכה, היה מבקש ממני להביא קפה או דיאט ספרייט, יושבים, מעשנים, מה קורה איתך, מה העניינים, הכל בסדר, וככה זה היה מתפתח"** (עמ' 77, ש' 5-7).

ובחקירה הנגדית אמרה בין השאר:

**"כמו שאת קמה בבוקר, שוטפת פנים, הולכת לבית הספר, חוזרת ומקיימת יחסים עם אבא – זה היה הרגל"** (עמ' 92, ש' 10-12).

על מקרה נוסף סיפרה א"ד במילים הבאות:

**"אני לא זוכרת באיזה גיל, אבא הוא לימד אותי איך מתקלחים, זה היה בגיל קטן, הייתי ביסודי. הוא דאג להסביר לי על ההגיינה, כמה שהיא חשובה. איפה המקומות החשובים שצריך לנקות עם סבון טוב טוב. אחרי זה גם כן קיימנו יחסים והכל בהסכמה מלאה"** (עמ' 73, ש' 14-17).

22. כאשר מלאו לא"ד 15 שנים (בשנת 1993) היא התלוותה לאביה לטיול בצפון הארץ וגם שם קיים עימה הנאשם יחסי מין מלאים:

**"נסענו לצימרים וכמובן שאני מנחמת את אבא, לצידו, בשבילו אני אתן את החיים, כי גם החיים שלי הם שלו. לא הייתי אחראית לחיים שלי. בצימרים קיימנו יחסים, אם זה במקלחת, אם זה במיטה" (עמ' 73 שורות**

**6 - 8).**

וכך היה גם במהלך שירותה הצבאי:

**"ש. זה המשיך גם בצבא?**

**ת. זה המשיך, גם בצבא זה המשיך.**

**ש. בצבא את בת 18 ו-19.**

**ואני מודעת להכל, ולא פותחת את הפה. זה המצב. את כנועה. זה כבר לא שאת לא מודעת ומתנהגת כרגיל, זה שאת מודעת ומתנהגת כרגיל, זה שאת מודעת, מנסה להתחמק, לא תמיד זה הולך אבל את לא יכולה להגיד כלום, אבל אבא זה אבא, ואבא יכול לרצוח ולהרוג, ואבא לא מפחד מכלום"** (עמ' 76 ש' 10-16).

23. עם סיום שירותה הצבאי ניסתה א"ד שלא לחזור לבית הוריה, ואכן במשך שנה שלמה הצליחה לחיות בכוחות עצמה. בתום השנה, במטרה לנסות ולהשתלב בלימודים, ביקשה לחזור להתגורר בבית ההורים. היא עשתה זאת למרות שידעה היטב, מניסיון העבר, מה מסוגל אביה לעולל לה. אולם היא בקשה, הפעם הזאת, להתמודד עם אביה ועם המציאות שיצר. אולם, למרבה הצער, היא כשלה בניסיון זה:

**"ת. רציתי ללמוד, רציתי למצות את עצמי, עם הכל, ללמוד ולשנות את המצב. וכשהוא ניסה שוב, יצאתי, לא נתתי לו צ'אנס לנגוע בי והוא ניסה.**

**ש. אבל אחרי שכבר הצלחת להתנתק מזה את חוזרת לשם?**

**ת. חזרתי הביתה להציב עובדות. הייתי מוכנה לא להתלבש חשוף, לא לצאת מהבית אבל שיהיו לי לימודים. יחסים, עם כל הכבוד, לא הייתי מוכנה. כשהוא ניסה, יצאתי עוד פעם מהבית. כשהחיים הקשים לא נפסקו, עזבתי שוב"** (עמ' 87, ש' 2-7).

24. ההחלטה להתלונן נגד אביה במשטרה גמלה בליבה לאחר תקרית מביכה שנגרמה על ידי האב במקום עבודתה. תקרית זו הביאה, ככל הנראה, לשבירת מחסום השתיקה שהציבה לעצמה במשך השנים:

**"ש. אז מה קרה שפתחת את זה דווקא בזמן שפתחת את זה?**

**ת. כי קודם כל הוא רדף אחרי למקום העבודה, איים על הבוס שלי. אמר לו: הבת שלי מזדיינת פה ואתה מסתיר אותה? הבוס שלי אמר לו לעזוב את המקום. התחיל לחפש אותי בכל מיני מקומות, והבוס שלי הזהיר אותי שאני אברח כי הוא מחפש אותי. ואני אמרתי לו: מה עשיתי? לא עשיתי כלום. הלכתי לנשום אוויר. הוא חיפש אותי, הלך למקום העבודה שלי ועשה לי רע מאוד. אמרתי עד כאן. עד למקום העבודה שלי הגעת, עד כאן. לא יכולתי כבר לצאת מהבית"** (עמ' 83 ש' 12 - 18).

לאחר אותה תקרית פנתה המתלוננת לאחיה, ובתמיכתו ועידודו התלוננה במשטרה:

**"התקרית עם אבא היתה במוצאי שבת לפני התלונה. הלכתי לעבודה, עבדתי במסעדה, בפיצריה בגדרה. אמרתי לאבא שאני הולכת לעבודה, הלכתי וביקשתי מהבוס לצאת קצת מוקדם. יצאתי, הלכתי לנשום אוויר, כי בשבת בצהרים רבתי עם אבא והרגשתי שאני כבר לא יכולה יותר, ובדיוק אבא התקשר להזמין בירות או לא יודעת מה, ולשאול מה העניינים. אמרו לו שאני לא בעבודה, הוא התעצבן, חיפש אותי, התחיל להתעצבן עלי. שאלתי מה עשיתי? בסך הכל הלכתי לנשום אוויר, והוא חשב בטח שאני נמצאת עם איזה גבר. באותו רגע לקחתי את הרגליים והלכתי לחברה שלי. התקשרתי לי' אחי, אמרתי לו שזהו. הוא גר באשקלון. אמרתי לו: י' אני לא יכולה יותר, קרה מה שקרה, אני לא יכולה לספר לך, ותסלח לי אם יקרה לי משהו. הוא אילץ אותי לספר, ולא סיפרתי לו. אחרי כמה טלפונים נשברתי, נסעתי אליו וסיפרתי לו הכל"** (עמ' 66 ש' 10 - 20).

25. ראוי להדגיש כי א"ד העבירה את ימיה ולילותיה בסימן של פחדים מתמשכים מידו הקשה והאלימה של הנאשם:

**"אבא תמיד אמר שזה הסוד שלנו. בגיל מאוחר יותר, הוא גם נטה קצת לאיים. על אבא לא מאיימים, הוא היה אומר לי. הוא היה אומר לי: אבא יכול להרוג 20 שוטרים במכה, לא מפחיד אותי לא כלא ולא שוטרים, אני מרסס את כל המשפחה, את כל הבושה, לרסס זה להרוג. ואם צריך לאשפז אותך אני אאשפז אותך"** (עמ' 73 ש' 19 - 22).

**"הוא הזהיר אותי הרבה בטלפון, לפני המון זמן הוא גם איים עלי באקדח ככה (מראה בידיה)"** (עמ' 74 ש' 2 - 3).

בתקופה האחרונה, כשבוע לפני הגשת התלונה, נפגשה המתלוננת עם אביה ושוחחה עימו על הנושא (עמ' 84 ש' 1- 16). על כוונתה להתלונן ספרה לאחותה, המתלוננת מס' 1. התגובה לא אחרה לבוא בדמותם של איומים מצידו של הנאשם:

**"... כמה ימים לפני שפתחתי את הפה, אמרתי ל...י"ד** (אחותה שהיא כזכור המתלוננת מס' 1 – ד.ב.א): **'הגיעו מים עד נפש. זהו, אני רוצה לחיות, אני הולכת ועושה פיצוץ'. י"ד הלכה וסיפרה לו את זה. באותה תקופה גרתי בשכירות בגבעת ברנר בשכירות. אבא התקשר אלי ואיים עלי. הוא אמר: על אבא לא מאיימים. 20 שוטרים לא מפחידים אותי, אני יכול לרסס את כולם ואם אני רוצה אני יכול לאשפז אותך, את לא תוציאי שם רע על המשפחה. הכבוד הכי חשוב"** (עמ' 74 ש' 6 - 11).

למרות הכל נפגשה א"ד עם אביה ושוחחה אתו הוא שב ועונה לה בדרך שהוא מורגל בה:

**"הוא אמר לי: על אבא לא מאיימים. הוא הפך את המבט שלו לאבא השני שאני מכירה. אמר בדיוק את האיומים הרגילים והשגרתיים: את יודעת שאני אאשפז אותך, אף אחד לא יאמין לך, כדאי לך לחזור הביתה"**  (עמ' 84 ש' 13 - 15).

26. שני פנים סותרים היו לו לאב בעיני בתו א"ד: האב הטוב והדואג, ומנגד: האב שמקיים מגעים אסורים, מאיים ומשפיל:

**"יש לי את האבא האמיתי, האבא שלכל בת יש, שלא החסיר כלום מהילדים שלו, שנתן את הנשמה בשבילם (בוכה לאורך כל העדות). הכל היה מביא, רק שיהיה להם טוב. זה השיחות איתו, זה העתיד שהוא דאג לנו, זה הכל. זה האבא האחד שבו. ויש את האבא השני, שלדעתי לא מודע למעשיו. אני לא יודעת איך להגדיר את זה. פשוט התנהג בצורה לא נורמלית לחלוטין, כשהיה בטוח שזה דבר נורמלי. ככה הוא גידל אותי, ככה חינך אותי. היתה תקופה שבכלל חשבתי שזה דבר נורמלי לחלוטין, עד שפתאום את מגיעה למצב שאת אומרת: תתעוררי לחיים שלך, זאת אהבה לקויה, זה לא דבר נורמלי"** (עמ' 68 ש' 15-22).

ובהמשך עדותה היא מוסיפה את הדברים הבאים:

**"אם הוא היה רואה אותי עם קצת מכנס צמוד, עם גופיה שהיא לא פרובוקטיבית, אבל גופיה, הוא היה מתעצבן, היה מגיב בכעס, אם היה צורך גם באלימות. עד גיל 17 עוד ספגתי מכות כי התמרדתי והסברתי לו שהלבוש זה לא מה שמשקף את הבן אדם. ואני גם לא מתלבשת כל כך פרובוקטיבי כמו שהוא חושב. היו פעמים שהוא היה תופס אצלי חולצות שלא לרוחו, והיה שואל אותי: מה את עובדת עלי? הייתי אומרת לו: לא. זה של חברה. זה עוד אחד מסוג השקרים שהייתי משקרת לו. הוא היה מכה אותי, ואני הייתי כותבת לו מכתבי התנצלות, על כמה שאני אוהבת אותו, שאני אפסיק לשקר. היה חנק תמידי"** (עמ' 80 ש' 15 - 22)

התרשמותי היא שהנאשם יצר מערבולת בנפשה של א"ד, בין דמותו כאב אוהב לבין מי שמקיים עימה קשר אסור. היא נסחפה במערבולת זו, והדבר מנע ממנה לחשוף את מעשיו במשך שנים כה רבות:

**"בת 7, בזמן ההוא, לא ידעתי כלום, אבל את נושאת איתך לבית הספר סוד כזה גדול ואת לא יודעת איך להתמודד איתו. ומצד שני זה אבא שהוא כל עולמך. בערך, אני לא יכולה לדייק בכלל, לבדוק את הגיל בגיל 24-25, לא יודעת איזה גיל אפילו, מגיעה לבית ספר דתי, ומתחילה ללמוד על גילוי עריות, מתחילה ללמוד על דברים שהם כביכול נראים לך נורמליים, ופתאום את מגלה שזה אסור. את לא יודעת מה לעשות עם עצמך. הגעתי למבוי כזה סתום, מה אני הולכת להגיד לאבא. לא אמרתי מילה, לא הצלחתי. אם זה מפחד שהיה כלפיו, היראה שהיתה בבית. עד היום אני אוהבת אותו, ואני לא יודעת אם זה מתוך כבוד או יראה אמיתית, אבל אני אוהבת אותו והוא חסר לי"** (עמ' 72 ש' 1 - 9) .

27. על אף היחסים הקרובים ביניהם, לפי עדותה שלה, גלשה התנהגותו של הנאשם כלפיה לפסים אלימים:

**"האלימות התבטאה בעיקר בסטירות, בעיקר מכות לפנים. לא אלימות של בית חולים או משהו כזה. זה התחיל בצעקות מילוליות. הוא לא הסביר את זה. למשל, כשהייתי מגיעה הביתה, הוא היה אומר לי: איפה היית? לא היית בלימודים. אל תשקרי לי. הייתי אומרת: אני לא משקרת, ואז בום, עצבים, 'אני ארצח אותך, אני אהרוג אותך, אני אאשפז אותך, את לא תהיי הטינופת של המשפחה, את לא תעשי לי בושות, משפחת פלונית זו משפחה עם כבוד, שרמוטה, אני אשלח אותך מפה, כושית, שחורה. אחרי זה הייתי מקבלת מכות. היו המון מילים איומות. את קמה בבוקר: 'הנה המסריחה קמה'. את הולכת לבית הספר – 'מגעילה'. את חוזרת – השפלה. לא ידעתי להתמודד עם זה. עם היחסים התמודדתי כי זה הרגל. אבל עם ההשפלות והחנק לא ידעתי איך. אז הייתי כותבת לו מכתב: 'אבא אני מצטערת, תסלח לי הפעם, אני אוהבת אותך, אתה צודק, אני אלמד'. אלה דברים שחוזרים בכל מכתב. תמיד הוא צייר אותי כדמות שלילית"** (עמ' 81 - 82, ש' 19- 24, 1- 6).

28. כך מתארת א"ד את קורותיה ואת סבלה במכתב אחד, מתוך מכתבים אחדים, שכתבה לשני אחיה (ת/11), כאשר גילוי העריות עם האב הלך ונחשף. אני מביא קטעים ממכתב זה:

**"המכתב הזה מיועד לנסות להבהיר לך ממש על קצה המזלג את אורח חיי במשך 21 שנה. אני רוצה לבקש ממך שלא תשפוט אותי, והמסר במכתב הוא אין לשפוט אדם עד אשר שתגיע למקומו. אותי חנך אדם אחד שהאסור הוא מותר. אני ילדה בת שבע, במקום לחגוג יום הולדת כמו כל הילדות, חגגתי בדרך שונה. אותו אדם.... אמר לי בחדרי חדרים שיש אהבה סודית, שאסור לספר לאף אחד. זוהי אהבה מיוחדת במינה, שרק לו מותר לאהוב. במשך השנים כך חשבתי ושמרתי את אהבתו בסוד, וכמו שחונכתי כך נהגתי. דמיין לעצמך ילדה סך הכל ילדה בת 7, הולכת לכיתה עם סוד שעליה לשמור... בערך בכיתה ט' התחלתי להיכנס לתסביכים עם עצמי, איך עוצרים את המצב בלי להרוס את המשפחה . איך לא הורסים לאחים את העתיד? איך לא גורמים לאמא התקף?" ... הוא אף לא עשה בכוח. הוא אף פעם לא אנס, אבל הלב תמיד זעק !! צרח די תפסיק!!...".**

**"... אלוהים!!! היכן היית כשזעקתי, היכן היית כשהתקלחתי והמים לא יכלו לנקות את הטומאה?! אוקינוס שלם של דמעות, נהר כבד של עצב ויגון. הוא גזל ממני את החיים! הוא לקח לי את הבגרות את ... אלוהים אם יש דבר כזה למה לא מנעת? למה הותרת אותי להמשיך לסבול. איך נולדתי טיפשה והאמנתי באהבה אסורה בתכלית האיסור. בוקר טוב עצב, ערב טוב גיהינום, צהריים טובים דמעות. נהרות לא יצליחו לכבות את השלהבת הבוערת בליבי. כמה אפשר לבכות במשך 20 שנה? איך נהר הדמעות לא ייבש? בתוך הלב השחור שלי יש עצב ענק. יש חוסר חיים יש שנאה, תיעוב, ואין רחמים. אין בי רחמים".**

אלה מילים רותחות וסוערות שהאמת טבועה בהן שתי וערב. המכתב כתוב בכשרון תיאורי, ובו מבכה א"ד את גורלה, את ילדותה ואת נעוריה האבודים - ילדות ונעורים שנפגעו ונקטעו בהתנהגותו הסוטה של אביהן. גם המובאות שמביא הנאשם בסיכומיו, מתוך מכתבים אחרים, מצביעים על סערת רוחה של א"ד על מבוכתה ועל אובדן דרכה. מכתבים אלה נראים בעיני כצורה של התמודדות עם אביה ו"סגירת חשבונות" על מה שעולל לה. הנייר והעט הם הידידים הטובים של אנשים בודדים וסובלים, שאין להם עם מי לחלוק את סבלם ולמי לספר על תלאותיהם. הסתפקתי בהבאת מכתב "מייצג" אחד, אך ברור הוא שגם המכתבים האחרים אינם מהווים מפתח לגילוי "עלילה" כלשהי, והם מסייעים לנו להשקיף על מחשבותיה, תגובותיה ויחסה אל האב שהרע לעשות והביא עליה פורענות מתמשכת.

##### גרסתו של הנאשם

29. הנאשם כפר כפירה מוחלטת בעדויות החמורות והנוקבות שהשמיעו נגדו שתי בנותיו. הוא טען בפנינו כי "זו עלילה שאין לה שחר" (עמ' 181 ש' 18). בחקירתו במשטרה חזר הנאשם ואמר כי לא היה ולא נברא כדבר הזה (ת/1 עמ' 1 ש' 13, 22,26), והבנות מעלילות עליו בגלל התנגדותו לחבר של י"ד (ת/1 עמ' 1 ש' 17, ו- עמ' 2 ש' 48). הנאשם מגדיל לעשות ומייחס את התלונות נגדו גם למחלתה של המתלוננת השניה א"ד (ת/1 עמ' 2, ש' 48). באמרתו ת/1 טוען הנאשם כי המניע של הבנות נועד להרחיק אותו מהן מכיוון שהוא מהווה מכשול עבורן (ת/1 עמ' 4 ש' 9 - 12). בעדותו בפנינו טוען הנאשם כי המניע של א"ד להטיח בו עלילת שווא מקורו בהתנגדות שהוא גילה נגד הקשרים שלה עם החבר, וחוסר נכונותו (של הנאשם) לעזור לה לצאת מהמצוקה הכלכלית שהיתה נתונה בה (עמ' 183 15- 23). הנאשם טוען כי המתלוננות ואחיהן, שהעיד בפנינו, "בנו תוכנית עלי חודש ימים" (עמ' 184, ש' 8) ושבכלל מדובר בקנוניה של השלושה. ושוב הוא טוען כי הבנות מבקשות להרחיק אותו מהן:

**"פשוט מאוד הן רצו את החופש שלהם, לעשות מה שרוצות ולהרחיק אותי מהם ושלא אהיה בשליטה עליהם, כי הייתי אבא קשה ואני עומד להתחתן עם נ'** (החברה הנוכחית של הנאשם – ד.ב.א) **ועומד לנסוע לחוץ לארץ"** (עמ' 189 ש' 12- 14).

30. א"ד מספרת לנו כי היה אב נוקשה שקינא לבנותיו, והכשיל את קשרי החברות שפיתחו עם גברים. אולם הוא טען כי מצב דברים זה כלל לא הפריע לו (עמ' 210 ש' 1 - 6). הוא מכחיש בתוקף את האירועים המיניים שייחסו לו בנותיו (ביום ההולדת של א"ד, בצימר בצפון, בהיותו שיכור בביתו, ועבירות האינוס). תגובתו היא: "שקר" (ת/1 עמ' 2 ש' 17), "שטויות" (שם, ש' 20 ו- עמ' 3 ש' 41), "קשקוש" (שם, ש' 26), " בחיים לא היה דבר כזה" (שם, ש' 29 ,41). ובאשר לאשמות שהעלתה הבת י"ד גם עליהן השיב הנאשם כי מדובר בשטויות (ת/1 עמ' 3, ש' 41). "בחיים לא שכבתי איתה. בחיים לא שכבתי איתה מינית" (שם ש' 34 - 36). הנאשם מגדיל לעשות וטוען בפנינו כי לא הוא זה שקרא להן אל חדרו, והן היו אלה שהציעו לו והוא מעולם לא ביקש מהן פעילות מינית (ת/1 עמ' 3 ש' 60 - 64).

31. הבת י"ד טענה כי לאחר כל אירוע של אינוס, הנאשם היה אומר לה כי לא ברור לו מדוע עשה את המעשים, והוא עונה על כך שאינני זוכר אם אמר "כזה דבר" (ת/1 עמ' 4 ש' 32 - 35). על הטענה של המתלוננת א"ד כי הנאשם לקח אותה לצימר בצפון, כשהיתה בת 14, הוא עונה כי היתה בת 17 וששכר את הצימר מכיוון שלא היה להם מקום לינה אצל גיסו (עמ' 208 ש' 5 - 14). בחקירתו במשטרה הגדיר את האירוע בצפון - קשקוש (ת/1 עמ' 2 ש' 21 - 26). אלא שבאמרתו במשטרה (ת/10) נשאל הנאשם סביב טענת א"ד בעניין הטיול בצפון:

**"ש. היה פעם שנסעת לטבריה לצימר עם אחד הילדים?**

**ת. אף פעם לא לבד היו האחים שלי או האחיות שלי והיו פעמים שלקחתי ילד אחד איתי פעם ב' פעם י'** (המתלוננת מס' 1 - ד.ב.א) **פעם א'** (המתלוננת 2 - ד.ב.א).

**ש. ספר לי על הפעם שלקחת את א' איתך**

**ת. זה היה לפני כמה שנים….הגענו לטבריה שכרתי חדר בקיבוץ עין גב ללילה אחד ולמחרת נסענו לים המלח לפגוש את כל המשפחה.**

**ש. היית לילה אחד עם א' בחדר?**

**ת. כן"** (ת/10 עמ' 2 ש' 50-61).

בגרסה זו שנתן הנאשם במשטרה אני מוצא חיזוק לטענתה של א"ד, כי אכן אביה לקח אותה לצפון הארץ ושהה עמה בצימר כשהם לבדם.

32. הנאשם מכחיש גם את הטענה לפיה איים על בנותיו, באמצעות אקדח, בחיסול המשפחה (עמ' 196 ש' 3 - 6). על הטענה כי נהג לשלוח את אשתו לקנות אוכל, שעה שזמם לפקוד את בנותיו, הוא עונה כי מעולם לא ביקש כך, ואם קנתה - הרי נעשה הדבר מיוזמתה שלה (עמ' 196 ש' 8 - 9). הנאשם איננו מכחיש כי לאורך שנים בגד באשתו, וניהל פרשיות אהבים ארוכות וקצרות שכל בני המשפחה ידעו עליהן. הוא מבהיר לנו כי זה הוא וזה אופיו, והוא פיצה את ילדיו על התנהגותו כאשר היא לוקח אותם פעם בשבוע לים" (עמ' 193 ש' 23). הסבר נלוז ומביש זה ניתן על ידי הנאשם בלא שהניד עפעף, ובלא שהבין את המשמעות הטרגית של דבריו. אכן הוא העניק פיצוי נאות והולם למי שחייהן נפגעו בצורה כל כך אנושה בגלל התנהגותו. פעם בשבוע היה הולך אתן לים.

##### הערכת עדותו של הנאשם

32. הנאשם עומד בתוקף על דעתו כי המדובר בעלילה שנרקמה נגדו על ידי בנותיו ובנו בכורו, שגם הוא העיד בפנינו. אני דוחה את הכחשתו כבלתי אמינה, ומעדיף על פניה את העדויות של שתי המתלוננות. ברור ומובן הוא שכל נאשם רשאי לכפור, בכל העוצמה ובתוקף רב, באישומים המיוחסים לו. ואכן, בעבירות מין חמורות ומעוררות סלידה, ככל שתהיינה, אנו עומדים לא פעם בפני מקרים שבהם ניצבת עדותן של המתלוננות מול הכחשתו הנמרצת והגורפת של הנאשם. לכאורה תמיד קיימת אפשרות שבעבירות מין, כמו בעבירות אחרות, ייפול הנאשם קורבן לעלילת דברים מרושעת שאין בה ממש. וכך לא נותר לנאשם אלא להתגונן בהכחשה עקבית וכוללת, תוך מתן הסברים משכנעים וענייניים, כדי להחלץ מהמיצר שאליו נקלע. ההלכה הפסוקה מורה לנו כי הכחשה גורפת של המעשים המיוחסים לנאשם יכולים לשמש כראייה מסייעת, בנוסף לראיות מרשיעות שהביאה התביעה, ועל כך נאמר:

**"יש שהכחשה גורפת של נאשם מחזקת את ראיות התביעה...אולם תנאי מוקדם לחיזוק כזה הוא, כי התביעה הביאה ראיות, ישירות או נסיבתיות הקושרות את הנאשם למעשה העבירה"** (י' קדמי, על הראיות - חלק שני עמ' 612).

ההלכה הפסוקה מבהירה וקובעת מהי התוצאה המשפטית ל הכחשה גורפת שאיננה מציבה הסבר נגדי לראיות התביעה:

**"ומה יש בפי המשיב לומר כהסבר לראיות אלה, שלכאורה הן מסבכות אותו במעשה הרצח? אין בפיו הסבר, להוציא הכחשה גורפת. לכן, אם בית המשפט ישתכנע, לאחר שמיעת העדויות, כי גם עד המדינה וגם עד הסיוע הינם עדים מהימנים, לא יהיה בפני בית המשפט כל הסבר של המשיב, המערער את המסקנה ההגיונית אשר, לכאורה, מתבקשת ועולה מן הראיות בדבר חלקו של המשיב בפרשת הרצח"**  (בש"פ 2493/96 מ"י נ' סאלים, דינים עליון מ"ג 521).

כאן קיימת תשתית ראייתית רחבה ומפורטת הקושרת את הנאשם, לפחות לכאורה, למעשים חמורים מאין כמותם, שביצע בבנותיו לאורך זמן. תשתית זו דורשת הסבר מטעמו של הנאשם, בצד ההכחשה הכוללת של המעשים המיוחסים לו. הנאשם לא הסביר לנו, בדרך משכנעת, מה יניע את שתי בנותיו לייחס לו מעשים חמורים שלא עשה כלל - מעשים שאמורים לשלול את חופשתו ולהוביל אותו לבית הסוהר. אני משוכנע כי לבנות, כמו גם לבן שהעיד בפנינו, לא היה מניע פסול להטיח באביהם דברי שקר, ועדותם - עדות אמת היא.

33. אני קובע כי הנאשם הפעיל אמצעים פסולים, כהורה וכבעל הסמכות והמרות במשפחה, כדי לבצע בבנותיו מעשים של גילוי עריות. אמנם הוא לא הפעיל כוח פיזי, כעדות בנותיו, אולם הוא סיפק את תשוקותיו תוך ניצול יחסים של מרות, תלות וסמכות בינו לבין בנותיו.

כך מתארת החוקרת עפרה אילון את היחסים המעוותים שבין אב המגלה עריות לבין בתו ("איזון עדין - התמודדות במצבי לחץ במשפחה (ספרית הפועלים 1991):

**"ביחסיו עם בתו אין האב נזקק לכוח פיזי אלא לעיתים רחוקות מאוד. עמדתו במשפחה ושליטתו במשאביה, נותנים בידיו כוח שכנוע ומאפשרים לו לכפות עליה את רצונו. …. במקרים אחרים משתמש האב בסחיטה אמוציונלית. כינויי חיבה, תשומת לב מיוחדת והעדפה בין האחים משמשים תגמול ישיר. האב משתמש באיומים כדי למנוע מן הבת להסגיר את סודם. בדרך כלל נעשה האב קנאי מאוד לביתו ומסרב להרשות לה לקיים יחסים חברתיים מחוץ למשפחה. הוא חושש פן תסגיר סודו, אך יותר מכל חרד הוא כי תנטוש אותו"** (עמ' 86 - 87) (הדגשתי - ד.ב.א).

**"כאשר מדובר ביחסים של אהבה אסורה שחרגה מגבולותיה, נראה שכל המערכת מתגוננת מפני התגלותם. הבת נתונה במלכוד ללא מוצא. העדפתה על ידי האב משמשת מקור לסיפוק צרכיה בחום ורוך, בתשומת לב וברווחים חומריים"** (שם, עמ' 93).

**"במקרים רבים הקשר המיני הוא רק חלק אחד ממכלול היחסים בין האב לבת. האב מטפל בבתו ומתעניין בהיבטים רבים של חייה, וזוכה בחברתה ובאמונה. ייתכן שהוא הקרוב ביותר אליה מכל בני המשפחה. יש שהוא משתמש בשוחד חומרי ורגשי כדי להבטיח שיתוף פעולה מצידה. במקרים כאלה נקרעת הבת בין משיכה לדחיה"** (עמ' 93).

[במאמר מוסגר אעיר כי המחקר האמור זכה להתייחסות ולהסכמה בבית המשפט העליון ([ע"פ 490/89 פלוני נ' מ"י, פ"ד מ"ה](http://www.nevo.co.il/case/17938476) (4) 93, 98; [דנ"פ 6008/93](http://www.nevo.co.il/case/17928503) מ"י נ' פלוני, דינים עליון ל"ט 387].

כאשר מעיינים בתשתית העובדתית שהולכת ונרקמת בפנינו, נראה שקיים מתאם רחב מאוד בינה לבין המסקנות המקצועיות של אנשי המחקר, כפי שהבאתי כאן. למסקנות הללו, כמו גם לדבריהם המלומדים של פרופסור עמנואל תירוש וד"ר צופיה קסטל דויטש (ראו להלן) יש נקודות אחיזה ממשיות ומירביות בעובדות הצריכות לענייננו, הן ביחסים שבין המתלוננות לבין אביהן, הן ביחסים שבינן לבין עצמן, הן ביחסים שבינן לבין אחיהן, בינן לבין אמן, בינן לבין גברים המשמשים מושא לקנאת האב, והעדפה שמעדיף הנאשם את אחת הבנות על פני רעותה. כך אמרה האם לעניין זה:

**"כן. י"ד היתה המלכה שלו, כל מה שהיה אומר לה היתה עושה, היתה לומדת יפה. וא"ד לא. א"ד היתה הכבשה השחורה, הוא לא פירגן לה כמו לי"ד "** (עמ' 117 ש' 15 - 16).

34. הנאשם גילה צורך לחוש כוח ושליטה כלפי בני משפחתו (ובעיקר כלפי בנותיו), וראה עצמו כמי שמסור ודואג מאוד לבית ולבני המשפחה. את הקנאות כלפי בנותיו פירש כדרך שלו "להגן" עליהן מפני העולם החיצוני. קנאתו הסוערת לבנותיו התעוררה כלפיהן ביתר שאת, כאשר החלו לגלות סימנים של התפתחות נשית. אז גם החל האב להציב איסורים והגבלות על יציאתן לבילויים, ובפרט אסר על אינטראקציות חברתיות עם בנים. אזכיר שוב את מה שאמרה עפרה אילון בספרה הנ"ל : "בדרך כלל נעשה האב קנאי מאוד לבתו ומסרב להרשות לה לקיים יחסים חברתיים מחוץ למשפחה". בשמה של הדאגה האבהית, החל האב לתבוע מהן כניעות מוחלטת לצווים ולאיסורים שקבע. דמות זו של האב נתפסה, על ידי הבנות, כדמות מפחידה ומאיימת שיש בכוחה להעניש אותן על כל מה שנראה בעיניו כהתנהגות בלתי הולמת. ויחד עם זאת הוסיפו לגלות לו אהבה וראו בו - למרבה האירוניה - דמות תומכת ועוזרת גם בהיבט הכלכלי וגם בהיבט האנושי. אין צורך להכביר מילים על כך שהמתלוננות היו נתונות במצב של שיתוק מתמשך בכל מה שנוגע ליחסים האסורים שבינן לבין אביהן. לא היה בכוחן להתנגד לו ולהביע אי הסכמה למעשיו, בהיותן קטינות שהיו נתונות למרותו הממושכת והבלתי מרוסנת של אב סוטה. גם כאשר גדלו ובגרו עדיין נשארו שבויות בידיו, מכיוון שהיו תלויות בו לרווחתן, נשאו עמן סודות מעולם סבוך של גילוי עריות ונסגרו בתוך עולם זה עד שבאה התפכחות כואבת.

**הערכת עדותן של המתלוננות**

35. לא אחדש דבר אם אומר כי הרשעה בעבירת אינוס - יכול שתתבסס על עדות הנאנסת, ללא צורך בראית סיוע לצידה. סעיף [54א (ב)](http://www.nevo.co.il/law/98569/54a.b) ל[פקודת הראיות](http://www.nevo.co.il/law/98569) מורה לנו כי בכדי להרשיע בעבירת אינוס, על פי עדות יחידה של הקורבן, נדרשת הנמקה בפסק הדין. על בית המשפט לפרט בהכרעת הדין מה הניע אותו להסתפק בעדות זו. ההלכה הפסוקה קובעת כי אם נתן בית המשפט אמון מלא בגרסתה של המתלוננת בשל התרשמותו ממהימנותה - הוא מלא בכך אחר חובת ההנמקה ([ע"פ 6274/98 פלוני נ' מ"י, פ"ד נ"ה](http://www.nevo.co.il/case/6057204) (2) 293). אני מציע לחברותי הנכבדות שניתן אמון מלא בעדותן של המתלוננות בהיותן עדויות אמת, והן מתארות נכונה את המעשים הרעים שעשה בהן הנאשם לאורך ימים ושנים. עדויות אלה תהינה בסיס עיקרי להרשעתו של הנאשם בעבירות המיוחסות לו.

36. שמענו וראינו את המתלוננות בעת עדותן. דעתי היא כי גרסותיהן, כל אחת לגופה, היו עקביות, סבירות ולא היו בהן סתירות מהותיות. העובדות משתלבות זו בזו בסדר הגיוני, והן המתלוננות חזרו על גרסתן זו הן בעימותים שנערכו להן עם הנאשם והן בפני אחיהן, כפי שהעיד בפנינו. ככל שהיו אי דיוקים או סתירות - אלה אינם נוגסים כל עיקר ביסודות עדותן. שתי המתלוננות היו נתונות בלחץ רגשי חזק מאוד כאשר נתנו את עדותן בפנינו וכאשר נטלו חלק בעימות עם הנאשם. הלחץ הרגשי מהווה הסבר משכנע והגיוני לקיומן של סתירות כלשהן בגרסתן של המתלוננות, ולדעתי אין תימה בכך שנשמט פרט כלשהו ממסכת הראיות, או אם קיימת סתירה בין מה שאמרו בעימותים עם הנאשם או בקלטת שהקליט אחיהן של המתלוננות (ת/12). קלטת זו חושפת לראשונה את מעשיו הנלוזים של הנאשם כלפי א"ד. ההלכה הפסוקה קובעת כי סתירה אינה נוטלת ממהימנותו של עד, אלא אם כן המדובר בסתירה מהותית היורדת לשורשו של עניין; וגם זאת בתנאי שלא ניתן הסבר מתקבל על הדעת לסתירה שבין העדויות. ואם מצא בית המשפט הסבר לסתירה, רשאי הוא לקבוע כי דברי העד מהימנים עליו על אף קיומה של אותה סתירה (י' קדמי על הראיות, חלק שלישי עמ' 1363). בא כוחו הנכבד של הנאשם מסתייג בסיכומיו מהעדויות שניתנו על ידי המתלוננות. הוא טוען כי גרסתה של א"ד איננה הגיונית באשר לאינוס בגיל שבע (עמ' 26 לסיכומיו) ומבקש מאתנו לקבוע כי הנאשם לא עשה את המעשים המיוחסים לו. עו"ד כהן מסב תשומת לבנו לכך שא"ד הציגה עצמה כשקרנית (עמ' 24 לסיכומיו), בעוד שעדותה של "ד איננה אמינה (עמ' 20 לסיכומיו). לדעתי ראויה עדותן לאמון מלא, כפי שאני מסביר מיד בהמשך דברי.

37. המתלוננת י"ד העידה בפנינו ארוכות ותיארה, בכאב ובבהירות רבה, את אשר אירע לה מידי אביה במשך שנים רבות. היא תארה בפנינו אירועים מיניים כפי שהיו, וניכר היה בה שהיא כואבת ומיוסרת כמו אחותה. שוכנעתי כי י"ד תיארה את אשר חוותה באמת, והעידה אמת לאמיתה. הנאשם ישב מולה בעת שהעידה, והיא עמדה בהצלחה בחקירה הנגדית , לא חזרה בה מדברים מפלילים שאמרה נגד הנאשם ועמדה על גרסתה הבסיסית. היא לא הקצינה את העובדות שהן קשות כשלעצמן, ועל כן לא היה כל צורך בהקצנתן. י"ד לא הצטיירה בעיני כמי שמבקשת להעליל על אביה או כמי שלהוטה להפלילו על לא עוול בכפו. אני שב ואומר כי דבריה של י"ד דברי אמת הם. היא תארה עובדות כהווייתן עם כל הכאב הכרוך בשחזור ובגילוי מחודש של מסכת האירועים הנוראה שעברה מידי אביה. י"ד נצרה בלבה את עדותה במשך תקופה ארוכה, אלא שאין בכך כדי להצביע כי מדובר בעלילת שווא או בדברים שאין להם שחר. חוקרים העוסקים בהתעללות מינית בילדים עומדים על תופעת ההסתרה והסוד אשר מכסה על התעללות מינית בילדים:

**"הדינמיקה המשפחתית של סודיות מצד אחד ותלות והתמכרות של המתעלל, ולעיתים גם של הקורבן, יוצרים מעגל סגור שאיננו מאפשר חשיפה ישירה של התופעה. הניצול המיני במשפחה מתפתח בהדרגה ובדרך כלל אין מדובר במקרה חד פעמי.... הורים רבים היו למעשה קורבנות ניצול מיני של ילדים או קורבנות הזנחה נפשית או גופנית בילדותם. בשל מכלול הסיבות הללו, במרבית המקרים, קיים איחור בפניה לעזרה של הילד או אחד ממכרי המשפחה בחודשים ואף בשנים" (ד"ר צופיה קסטל דויטש ופרופסור עמנואל תירוש "ילדים קורבנות של ניצול מיני: קווים מנחים לאבחנה הגופנית"** (מרץ 1998 המועצה הלאומית לשלום הילד) עמ' 8).

לנוכח הסבר זה, אין אני תמה על כך שהמתלוננות שמרו, בסוד כמוס ועמוק, את פרטי המעשים הנפשעים שעשה בהן הנאשם מאז ילדותן ובמשך תקופה ארוכה מאוד.

38. המתלוננת א"ד מסרה את גרסתה בצורה שוטפת, מסודרת ובביטחון מלא. אותות האמת מתגלות מתשובותיה הגלויות ,הספונטאניות והישירות. אני משוכנע שעדה זו לא עלתה על דוכן העדים כדי לייחס לאביה עבירות חמורות שלא עבר. יתרה מזו: היא לא הסתירה בפנינו את החיבה שהיא רוחשת לו למרות כל מה שעולל לגופה ולנפשה (עמ' 68 ש' 15-22; עמ' 72 ש' 1 - 9). קביעתי היא שא"ד תארה דברי אמת כפי שהיו, לא הגזימה כל עיקר, וחשפה בפנינו פרטים אישיים מאוד כאשר היא מבוישת, נבוכה ונרגשת מאוד. ניכר היה בה כי במעמד זה שבפנינו, בדומה לעימותים במשטרה ובקלטת שצילם אחיה (ת/12, ת/12/א), היא נותנת פורקן לכל מה שנאלצה לשמור בליבה כסוד כמוס במשך שנים לא מעטות. היא כואבת ומיוסרת, והיא זו שחשפה את כל מה שהסתתר בנפשה וסללה את הדרך לתלונתה של י"ד. נסיבות חשיפת הפרשה ועיתוייה, לאחר שהנאשם הגיע למקום עבודתה והכפיש את א"ד באוזני מעבידיה, אינן מלמדות על סיטואציה שבה בחרה להטיח באביה אישומים כוזבים. לי נראה כי חשיפת הפרטים בסיטואציה זו מספקת גם הסבר סביר לכבישת עדותה של א"ד על כל מה שעבר עליה מידי אביה. יום אחד, כאשר הופיע האב במקום עבודתה למורת רוחה הגמורה, נפרץ מחסום השתיקה והבת גמרה אומר לשים קץ ליחסים המעוותים ולחשוף אותם.

39. הסניגורית הנכבדה (עו"ד סיני מוזס) עמדה על מחדל מסוים של א"ד, כאשר נמנעה מלספר לאחיה (קלטת ת/12 והתמליל ת/12/א) על קילוח דם שפרץ בעת שאביה קיים אתה יחסי מין. העדה עונה על כך:

**"הפרט הזה זה לא מה שישנה את העובדות אם אבא שלי עשה או לא עשה את מה שעשה. אני חושבת שזה ממש מיותר להתמקד בזה. אבל שוב אני אענה לך - את לא יודעת איך הרגשתי באותו רגע** (הכוונה להשמעת הדברים באוזני אחיה – ד.ב.א), **באים, מלחיצים אותך, הייתי שרויה בלחץ מול אחי הגדול, ולהנחית עליו כזה סיפור זה פשוט, לא יודעת. הוא שאל אותי, עניתי לו, כעקרון מה שיצא זה הפרטים האלה, אחר כך היה יותר קל לשחזר אחד לאחד. זה המון שנים אחורה, וכשעמדתי מול י', מול האח הגדול, במצב כזה קשה, אז אולי באותם רגעים לא זכרתי את הפרט הזה"** (עמ' 94 ש' 8 - 14).

הסניגורית עמדה גם על סתירה נוספת, בנקודה שאיננה מהותית בעיני. בקלטת טענה א"ד כי המעשה המיני הראשון נפסק מכיוון שאמה חזרה הביתה והפתיעה אותם, ואילו בעדותה בפנינו לא אמרה כך. תשובתה של א"ד מקובלת עלי:

**"ת. אי אפשר לשכוח את האירוע הזה אבל הכל מעורפל. אם אני לא טועה, אמא שלי לא הפתיעה אותנו באותה סיטואציה. כרגע כל הנקודות והפרטים, הכל מעורפל.**

**ש. למה לי'** (האח - ד.ב.א) **סיפרת חד וחלק שהוא הפסיק כשאמא הפתיעה אתכם באמצע.**

**ת. באותו רגע שסיפרתי לי', אני לא יכולה לתאר לאף אחד באיזה מצב הייתי. הכל יצא לי. ניסיתי להסביר לו הכל ומהר, כדי שיבין טיפה ממה שעבר עלי, לא הצלחתי כלום, יצא לי סלט. אני לא יכולה בדיוק להסביר לך למה אמרתי את הפרטים האלה"** (עמ' 93 ש' 12 - 18).

##### העימותים ת/3, ת/4, ת/5

40. המשטרה ערכה עימותים בין המתלוננות לבין אביהן. בדו"ח העימות ת/3 קוראת י"ד לאביה: "תודה ואני אתמוך בך ואל תכחיש דברים" (שם, עמ' 6); ולקראת סופו של העימות: "אני מתחננת, תן הודעה (צ"ל: הודאה – ד.ב.א) תן משהו, אני יעזור" (עמ' 7). דו"ח העימות השני (ת/5) מתעד מפגש נוסף בין הנאשם וי"ד. הופתעתי מעזות מצחו כאשר שאל אותה "מדוע שתקתם עד עכשיו, מדוע לא הוצאתם את הבעיה? (שם עמ' 21) והיא עונה לו:

**"אנחנו נגיד לך למה שתקנו. אנחנו לא יכולות מגיל קטן כי זה דבר פסיכולוגי, זה דבר מוצהר, זה הפך לדבר בסדר, אני שתקתי לאחרונה והתפוצצתי, והבנתי שזה דבר אסור. הכל פסיכולוגי, זה שלא רצית בכוח, זה היה פסיכולוגי. אני לא ברחתי. לא לקחת אותי בכוח"** (שם).

במשפטים אלה, נרגשים ומבולבלים משהו, מסכמת י"ד את "פרשת השתיקה", ומשחררת את המחסום שסגר על סודותיה הכמוסים שלה ושל אחותה. ביטוי נוסף למצב זה נמצא בהמשך דבריה:

**"אני התמודדתי בכך שזה דבר מקובל, ואני אף פעם לא חשבתי לספר. אבא פשוט אמרתי אבא, לאחרונה לא יודעת בתקופה שרצית, בכיתי ונקרעתי כי הרגשתי שיש לי אחים קטנים... אני חוזרת ואומרת: אני לא הייתי יכולה כמובן להוציא את הנושא הזה כמו שאחותי הוציאה. אני הלכתי לשאול וראיתי שזה דבר לא מקובל במשפחה, העדפתי לסבול..."** (ת/5 עמ' 22).

עימות נערך גם בין הנאשם לבין א"ד (ת/4). היא תארה בפנינו, לא אחת, את הקשר הטוב שהיה לה עם אביה, ואת אהבתה אליו. היא נתנה לכך ביטוי גם בעימות (שם, עמ' 2) ואמרה לו:

**"המזעזע שבנושא שדאגת להראות אהבה בדרך מזעזעת"** (שם, עמ' 14).

הבנות רואות באביהן אדם הזקוק לטיפול, ו"יד אומרת לו: "אני מתחננת, בדיקה טיפול" (ת/5 עמ' 1). ובעימות קודם אומרת י"ד: "אבא תמיד אמרתי לך אתה צריך טיפול, אני לא יודעת מי אשם" (ת/3 עמ' 1). כאן ראוי להביא דברים נוספים שאמרה החוקרת עפרה אילון בעניין זה ממש:

**"ישנן בנות אשר למרות הטינה והאיבה לאב, אשר עיוות את חייהן, מפתחות גישה של תמיכה והגנה כלפי אביהן, הנראה להן חולה וזקוק לטיפול"** (שם, עמ' 94).

מסקנתי היא כי הדברים שנאמרו בעמותים הללו, אינם דברים של בנות אשר נועדו לומר דברי שקר חמורים על אביהן. אלה דברים של בנות מיוסרות ומתייסרת אשר חייבות להתעמת עם אביהן באחד מהצמתים הפרטיים והאינטימיים ביותר שבחייהן. כאשר החוקרת מתייחסת בעימות לאינוס, ממהרת א"ד לתקן אותה ולומר לה: "הוא לא אנס, זה לא היה בכוח" (ת/4 עמ' 14). אני מבין מדברים אלה שהעדה מוצאת מקום להדגיש, לזכותו של הנאשם, כי לא קיים אתה יחסים בכוח, אלא מתוך ניצול מרותו וסמכותו כאב. דרך זו של תיאור הדברים מוסיפה מימד של אמינות לדבריה.

41. הבנות המשיכו לגלות אהבה וחיבה כלפי אביהן וזאת למרות העדות על המעשים שעשה בהן. המתלוננות אף לא נרתעו מלהודות בכך, שלמרות מה שעשה אביהן הן עדיין חשות כלפיו רגש של אהבה. כך מעידה בבכי המתלוננת 1: "לי זה נורא היה קשה כי בכל זאת זה אבא שלי ואני אוהבת אותו" (עמ' 23, ש' 1-2). והמתלוננת 2: "אהבתי אותו ואני עדיין אוהבת אותו. אם יש אדם בעולם שחסר לי מבחינת שיחות, ורק שיחות ודאגה, זה אבא" (עמ' 71 ש' 1- 2); "אומנם היום הוא נמצא במעצר והכל, אבל אני אוהבת אותו, הוא אבא שלי." (עמ' 106 ש' 7 - 8). אני שב ואומר כי ההתנהגות של שתי המתלוננות, גם בפנינו וגם בשלביה של החקירה המשטרתית, מורה על כך שתלונתן תלונת אמת היא, בעוד שאביהן מנסה ללא הצלחה להתנער ממסכת הראיות שנרקמת סביבו.

עיקר הדברים: העדויות שנתנו א"ד וי"ד בבית המשפט אמינות עלי, ודעתי היא שלא היה להן עניין כלשהי לטפול על אביהן אשמת שווא.

חיזוקים לעדותן של המתלוננות

42. בצד האימון המלא שאני רוחש לעדותן של המתלוננות, אביא גם את החיזוקים שנמצאו במסכת הראייתית, והם תומכים בגרסתן הכוללת. חיזוקים אלה מרחיבים את התשתית הראייתית להרשעת הנאשם בעבירות המיוחסות לו, והם מגבירים את האמון בעדותן של המתלוננות.

##### (א) התנהגות ומצב נפשי של קורבן לעבירת מין

43. התנהגותו של קרבן עבירת מין ומצבו הנפשי, יכולים לשמש ראיה אוביקטיבית שיש בה סיוע לגרסתו (קדמי, על הראיות חלק ראשון עמ' 231).

**"המדובר הוא במצב נפשי שעל פי טיבו ואופיו אין הוא נתון לשליטתו של קרבן העבירה; ובפועל הוא מבטא כשלעצמו טראומה נפשית אמיתי וכנה"** (שם, עמ' 232).

במהלך העימות - שנערך למתלוננת י"ד עם הנאשם (ת/5) ובעדותה בפנינו - היתה נרגשת מאוד ודברה על המחשבות האובדניות שהיו לה (ת/5 עמ' 17, 24 ועמ' 12, 16, 17, 23, 46.) בזכרון הדברים (ת/9), המתעד את העימות עם הנאשם, חוזרת החוקרת דפנה פרץ ומציינת כי י"ד היתה בלחץ ובכתה לקראת העימות.

עדותה של המתלוננת א"ד לוותה אף היא בהתרגשות ניכרת, וגם היא לא הסתירה מאתנו כי היו לה מחשבות אובדניות (ת/12/א תמלול קלטת הוידאו שצילם אחיה עמ' 4). בזכרון הדברים (ת/7) מתוארת א"ד כמי שחוששת לחייה ומגיבה בבכי. תיאור דומה נמצא גם בזכרון הדברים (ת/9) בו מתוארת א"ד כמי שהיתה בלחץ לקראת העימות.

אחיהן של המתלוננות י' מספר בעדותו את פנייתה הראשונה של א"ד אליו, בבואה לחשוף בפניו את כל מה שקרה:

**"כשהיא באה אלי היא היתה חצי שבורה, זאת אומרת מבחינתה כשהיא מספרת את זה היא שמה קץ לחיים שלה, זאת אומרת היא מספרת את זה ומבחינתה זה נגמר"** (עמ' 147, ש' 17-19).

מדברים אלה אני מסיק, ללא כל קושי, כי המתלוננות חוו טראומה נפשית מתמשכת כתוצאה ישירה מהמעשים שעולל להן אביהן במרוצת השנים. קיומה של טראומה זו גלוי לעין והוא מווה חיזוק לגרסתן הכוללת של המתלוננות.

44. בנסיבות המקרה שמונח בפנינו, נחשף מצבן הנפשי של המתלוננות זמן ניכר לאחר שנעשו המעשים הפליליים אשר יוחסו לאביהן. אלא שכנגד איחור זה, בגילוי המעשים ובחשיפת מצבן הנפשי, עומדת הספונטניות של הבעת ההתרגשות והמצוקה בעת מתן עדותן ובמהלך החקירה המשטרתית. בדרך כלל מדובר במצב נפשי אשר מתגלה סמוך לאחר ביצוע העבירה. אולם כאשר קיים הסבר סביר ואמין לעיכוב שבגילוי החיצוני של הזעזוע הנפשי - נראה לי שניתן לקבל חיזוק לעדות גם כאשר הביטוי החיצוני להתנהגות ולמצב הנפשי באים באיחור ואפילו באיחור רב. בענייננו מדובר במי שהיו קטינות בעת שאביהן החל בביצוע עבירותיו. הן כבשו בליבן את כל היסורים שהיו מנת חלקן במרוצת שנים לא מעטות. הוא הטיל עליהן מורא כאשר אסר עליהן לגלות לאיש את מה שהתרחש בינו לבינן, והחוויות הקשות התעוררו מחדש כאשר נחקרו במשטרה ובאו להעיד בפנינו. ראינו אותן בהתרגשותן ובכאבן. וכך נוצר, בעת עדותן המאוחרת, מצב של התנהגות התואמת את החוויות שתוארו על ידי שתי העדות, ומצב זה מחזק את אמיתות עדותן:

**"... עדות בדבר מצבו הנפשי של קורבן העבירה לאחר מעשה מקובלת במשפטי אונס כענין שבשגרה. במקרים כאלה מדובר, בדרך כלל, במצב נפשי המתגלה סמוך אחרי העבירה; אולם, סמיכות הזמנים אינה תנאי לקבילותה של הראיה, והיא משפיעה רק על המשקל שבית המשפט מייחס לה (ראו, לדוגמא,** [**ע"פ 1121/96 פלוני נ' מדינת ישראל פ"ד נ**](http://www.nevo.co.il/case/17910663)**(3) 353, 361 שם נפסק כי במקרה שחלף זמן רב עד לגילויו החיצוני של הזעזוע הנפשי אצל הקורבן, אולם ניתן הסבר סביר לכך, יכולה העדות על הגילוי החיצוני לשמש סיוע"** ([ע"פ 3416/98 אלברט (בבר) איפרגן, פ"ד נ"ד](http://www.nevo.co.il/case/5894324) (4) 769, 783 – 785; ע"פ [1121/96](http://www.nevo.co.il/case/17910663) פלוני נ' מ"י, פ"ד נ (3) 353.

**"ה'בלבול' של המתלוננת, זעמה כלפי המערער, והחלטתה הנחרצת לפנות למשטרה, לא רק שאינם מתיישבים עם הטענה שהיא התייחדה עם המערער מרצונה, אלא שמצב נפשי זה הוא מסוג אותן ראיות חיצוניות שבית המשפט רשאי להסיק מהן כי יש ממש בתלונה ושהיא משקפת אמת עובדתית"** ([ע"פ 814/81 סלאמה ראזק אל שבאב נ' מ"י, פ"ד ל"ו](http://www.nevo.co.il/case/17931845) (2) 826, 830; [ע"פ 950/80 כהן נ' מ"י, פ"ד ל"ו](http://www.nevo.co.il/case/17932886) (3) 561).

"העיכוב" הממושך בהבעת מצב נפשי של קורבן עבירת המין, איננו גורע ממשקלו כראיה מחזקת למהימנותה של גרסת הקורבן של עבירת מין - אם ניתן הסבר לכך. במקרה דנן החשש והפחד הממשי של המתלוננות מתגובתו האלימה והביריונית של אביהן, חשש שליווה אותן בעבר וילווה אותן גם בעתיד במשך שנים רבות, משמש הסבר סביר והגיוני.

**(ב) עדותה של האם**

45. עדותה של האם מהימנה עלי ומצאתי בה חיזוק לעדותן של המתלוננות במספר היבטים. כך למשל מתארת האם את נוקשותו של האב:

**"ת. הוא היה כועס אם הן היו יוצאות עד מאוחר.**

**ש. מה היה עושה כשהיה כועס?**

**ת. היה מתעצבן. לי"ד למשל אמר פעם: אם את לא באה עד שעה כך וכך את לא חוזרת הביתה. י"ד היתה אומרת שהבילויים מתחילים בשעה 12 בלילה, אז פעם הוא לא נתן לה להכנס הביתה, את זה אני זוכרת, אז היא יצאה עם מישהו ואני לא יודעת איפה היא ישנה. הוא לא נתן לה להכנס הביתה. הוא כעס עליה, היא פחדה שהוא ירביץ לה"** (עמ' 115 - 116 ש' 20-22, 1-5).

האם מחזקת את טענתן של הבנות לגבי "שיטת הפעולה" של הנאשם: הוא נהג לשלוח את האם מהבית ולנצל את העדרה לקיום יחסים עם הבנות. הנאשם היה שולח אותה, דרך קבע, לקנות עבורו אוכל ולעשות סידורים שונים:

**"הרבה הייתי יוצאת, לקניות, לסידורים, או שהוא היה מבקש ממני ללכת לקנות שווארמה או פלאפל, מאיפה אני צריכה לדעת? הייתי הולכת בכיף"** (עמ' 118 ש' 9 - 10).

האם מגוללת גם את תחושת הפחד שהיתה מנת חלקה שלה ושל המתלוננות, עד שמאסה בחיים המשותפים עם הנאשם:

**"... אמרתי שאני לא רוצה מזונות, אני לא רוצה כלום, אני רוצה לחיות, כי אני פוחדת ממנו"** (עמ' 119 ש' 1-2). ועל כך מוסיפה האם בחקירה הנגדית: **"אני שמעתי באוזני שהוא אמר שעל כבוד המשפחה הוא ירסס אותם כמו ההוא מבאר שבע, אם ידברו ויאמרו משהו… תמיד היו לו איומים, על כבוד המשפחה היה אומר. אז לא הבנתי, עכשיו אני מבינה."** (עמ' 139 ש' 1 - 5).

בהודעתה במשטרה (נ/3) סיפרה כי בעלה איים עליה לא פעם באקדח:

**"ואני מאוד מפחדת ממנו פחד אימים. הוא היה מכה אותי ואפילו איים עלי עם האקדח ברכה** (צ.ל ברקה - ד.ב.א) **שירצח אותי. אני הייתי מדווחת לרווחה והם היו מפנים אותי למשטרה. הייתי מגיעה למשטרה ומבטלת, כי איים עלי שאם שוטר יגיע אליי את מתה. ברגע שאני אראה שוטר אני ארצח אותך"** (עמ' 18-22).

האם מחזקת את עדותה של המתלוננת מס' 2 א"ד על הקשיים הרבים שידעה בבית הוריה ועל רצונה למצוא מפלט בשירות הצבאי:

**"היא** (המתלוננת א"ד - ד .ב.א) **תמיד אמרה לי שרע לה ושהיא רוצה לשרת רחוק. היא אמרה שלא טוב לה בבית והיא רוצה כמה שיותר רחוק. כל יום היתה מסמנת איקס בלוח שנתי, עוד יום ועוד יום, מתי אני אתגייס לצה"ל; רע לי, לא טוב לי. הייתי שואלת אותה, והיא היתה אומרת: לא טוב לי פה, מה טוב לי? אמרתי לה: את עוד תתחרטי על זה"** (עמ' 119 ש' 5 -9).

האם מאשרת גם זאת כי במקרה מסוים נשארה המתלוננת מס' 1 י"ד בביתם עם הנאשם, לאחר שחזרה מאישפוז בבית חולים. היא היתה במצב פיזי קשה, והאם יצאה לברר עם העובדת הסוציאלית מהן אפשרויות הטיפול:

**"נכון שידעתי שהיא מפחדת ממנו, אבל אני ביקשתי ממנו שידבר איתה יפה. אחר כך הוא בא, דיבר איתה יפה, בנוכחותי, אמר לה: בואי אז היא באה לידו, ישבה במיטה הזוגית שלנו. אז הוא ישב איתה ודיבר איתה, ואני הלכתי"** (עמ' 122 ש' 1 - 4).

באותו אירוע, לאחר שיצאה האם מהבית, קיים הנאשם יחסים מיניים עם י"ד על אף היותה כאובה וסובלת עד למאוד.

האם עומדת על מידה נוספת בין מידותיו הרעות של הנאשם, והיא הקנאה הקיצונית שקינא לבנותיו (האמרה במשטרה (נ/3):

**"יש לנו שישה ילדים ופלוני אהב את כולם מאוד. וקינא להם בצורה מחרידה. קינאה חולנית. כאשר הבנות היו יוצאות היה שואל הרבה שאלות וחוקר אותן. לא נתן להן חופשיות"** (עמ' 1 ש' 13-15).

לפי עדותן של המתלוננות, האם לא שמה לב לאשר התרחש בין בעלה לבין בנותיה. י"ד אומרת לנו:

**"ש. האמא לא שמה לב שכל פעם הוא שולח אותה לקנות את זה ואת זה, זה לא נראה לה מוזר?**

**ת. ממש לא, כמו שאמרתי היא אישה תמימה" (עמ' 54 ש' 13-15)**

א"ד מספרת:

**"ש. אמא לא אמרה כלום שהוא נוסע איתך לבד?**

**ת. לא, היא כל כך סומכת עליו, היא תמימה, נאיבית. אין מצב שאמא ידעה משהו, מהתמימות שלה"** (עמ' 72 ש' 15-17).

ועוד ספרה לנו א"ד:

**"ש. ואמא שלך לא הבחינה בשום דבר כל השנים. איך תסבירי את זה?**

**ת. ההסבר היחיד זה קודם כל שאני עצמי, איך אני לא פתחתי את הפה כל השנים האלה? אמא שלי היא אישה מאוד תמימה, פחדנית, היא מפחדת מאוד מאבא. היא ספגה הרבה מכות והתעללויות כשהיינו קטנים. הוא דאג תמיד, אפשר לקרוא לזה כך, לסובב אותה על האצבע הקטנה, שהיא לא תראה כלום. אפילו 6 שנים הוא יצא עם החברה הכי טובה שלה ואמא לא ראתה"** (עמ' 104 ש' 12-17) .

ברור, אם כן, כי הנאשם השליט בביתו אוירה מתמשכת של פחד משתק, גם בזמנים שבהם לא חי בבית אלא עם נשים אחרות, אלא שגם בתקופות אלה היה מגיע לביתו ועושה מעשים אסורים בבנותיו. תיאוריה הקשים של האם, על האוירה ששררה בבית, מהווים חיזוק רב ערך לעדותן של הבנות. אינני מתעלם מהדברים שאמר הנאשם בסיכומיו על אמרתה של האם, ועל טענתה במשטרה שאיננה מאמינה לחשדות שהופנו כלפי הנאשם. היא העידה בבית המשפט, והתייחסתי לעדותה במפורט. איני סבור שהיא סותרת את גרסת המתלוננות, ולדעתי יש בעדותה חיזוק לגרסתן.

**(ג) עדותו של האח**

46. גם עדותו של האח י' מהימנה עלי, והיא מחזקת את עדותה של א"ד לעניין האירועים שהובילו לחשיפת הפרשה. הוא מספר בפנינו כי למד מאימו על כך שהמתלוננות, שתי אחיותיו, עזבו את בית ההורים בפרקי זמן קצרים. הוא שמע גם על התפרצותו של הנאשם במקום עבודתה של א"ד (עמ' 169, ש' 3-13)., ואף נקלע לעימות עם אחותו א"ד וזו אמרה לו: "יש דברים שאתה לא יודע, אני לא יכולה לספר לך אותם." (עמ' 146 ש' 9 - 10). כשדרש לברר את הפרטים בכתה א"ד ואמרה לאחיה: "אבא מתעסק איתנו." (עמ' 146 ש' 11). האח הזמין את א"ד לביתו, ושם גוללה בפניו את הפרשיה מראשיתה (עמ' 172 ש' 11 - 12). למשמע הדברים האלה החליט האח להקליט את המתלוננת:

**"לקחתי קלטת וידאו חדשה, שמתי במצלמה וצילמתי. לאחר מכן העברתי אותה לקלטת שעליה הוקלט הסרט אהבה אסורה….באמצע ההקלטה הופיע טכנאי למקרר שהוזמן יום לפני כן. אז הפסקנו להקליט כששמענו דפיקה על הדלת"** (עמ' 150 ש' 14-18). מבדיקת הקלטת עולה כי למשמע נקישות על הדלת, הופסקה ההקלטה בפתאומיות.

כדי לאמת את הדברים שמסרה לו א"ד פנה האח אל האחות י"ד, ובדרך עקיפה ביקש לשמוע ממנה את גרסתה:

**"היא לא נתנה לי פרטים כמו עם א'** (המתלוננת 2 – ד.ב.א), **אלא אמרה שהיתה הטרדה או עסק עם אבא. אני עדיין לא אמרתי לה שאני יודע משהו מא'. זה היה אימות בשבילי לדעת אם זה באמת קרה."** (עמ' 151, שורות 22 - 24).

עדותו של האח מחזקת גם היא את טענת הבנות לגבי תחושות הפחד שנטע הנאשם בליבן של המתלוננות. האח למד כי י"ד לא חשפה את הפרשה כיוון ש"מה שעניין אותה זה לא החיים שלה אלא לא להרוס לי ולאחי את החיים" (עמ' 148 ש' 15-17). אני ער להתייחסות של הנאשם, בסיכומיו, לעדותו של י'. גם כאן – מחזקת עדותו את גרסתן, ואינני סבור שמניעים זרים וזדוניים המריצו את העד להטיח באביו עלילת שווא.

47. התרשמתי לחיוב רב מעדותו של האח, אשר העיד על מה שנודע לו מהמתלוננות, ועל התרשמותו ממצבן בעת שחשפו את סיפורן הקשה. לדעתי מסר העד את עדותו באיפוק ובאיזון, ותאר דברים כפי שנמסרו לו מפיהן של אחיותיו. ראוי לציון כי בסיומה של החקירה הראשית אמר לנו העד כי למרות מה שלמד על אביו, עדיין הוא אוהב אותו:

**" לא היה חסר לו כלום, זה מה שקרע אותי ואת אחי, מה חסר? אני רוצה לציין משהו, אפילו בפניו, אני החזקתי מאבא שלי בשמיים, הכל הערצתי אותו אפילו, אני עד היום אוהב אותו"** (עמ' 154, ש' 12-14).

ובחקירה הנגדית הוסיף ואמר:

**"הדבר האחרון שאני ארצה זה להכפיש את אבא שלי ולהכניס אותו לכלא. אין לי שום אינטרס לעשות את זה, ולכן בדקתי בציציות ובדקתי את העניין הזה. אני אחד מול אחד מולה** (המתלוננת י"ד - ד.ב.א), **והדברים שהיא מספרת לי מתחברים אחד לשני"** (עמ' 159 ש' 11-13).

**"כמו שאתה** (הסניגור - ד.ב.א) **יודע, המשפחה שלו נגדי ונגד אישתי. אני גם אומר את זה היום: אין לי אינטרס שהוא ישב בכלא וירקב. מבחינתי אם הוא יכול לקבל טיפול ולהשתקם – אני אצא נשכר מזה כי זה אבא שלי"** (עמ' 174 ש' 5-8).

ברור לנו שהעד איננו נוקם ונוטר, איננו מעליל עלילת שווא ואין בו איבה לאביו המדריכה אותו בעדותו. כמו אחיותיו הוא מביע את אהבתו לנאשם, למרות כל מה שעולל, והדבר מוסיף אמינות לדבריו.

##### (ד) העדויות של המתלוננות מחזקות זו את זו

48. כפי שכבר אמרתי, נתתי אמון מלא בעדויות של המתלוננות. ומכיוון שכך הדבר, עדותה של כל אחת מהן משמשת חיזוק לעדות האחרת. כבר נפסק כי גם עדות הטעונה סיוע יש בכוחה לסייע לעדות האחרת, אשר טעונה היא עצמה סיוע. ודברים אלה אמורים, גם בעדות הטעונה חיזוק או תוספת (השווה: (קדמי, על הראיות, חלק ראשון (מהדורה משולבת ומעודכנת, התשנ"ט - 199) עמ' 205 פסקה ה'). כאן עומדות שתי העדויות של המתלוננות כשהן תומכות זו בזו בנקודות המרכזיות של האישומים המיוחסים לנאשם, וכל עדות כזו מצביעה על הפרה גסה ועזת מצח של האיסורים החוקיים והמוסריים שמוטלים על היחסים שבין אב לבתו. איסורים אלה לא עמדו בדרכו של הנאשם, והוא נקט - לפי נטיותיו המיניות - בהתנהגות דומה כלפי כל אחת משתי הבנות, כשהוא מנצל את תלותן של הבנות בו ובמעמדו כאב ([ע"פ 4009/90 מ"י נ' פלוני, פ"ד מ"ז](http://www.nevo.co.il/case/17921747) (1) 305, 292).   
כלומר: קיים כאן קשר מוחשי בין המעשים, המתבטא בכך כי מדובר בשתי אחיות המעידות על מעשים מיניים דומים שעשה בהן אביהן. כל אחת מהן ידעה בסתר ליבה מה מעולל אביהן לכל אחת מהן והן שתקו וסבלו במשך זמן רב. וכך שמענו מפי המתלוננות:

המתלוננת י"ד - "ידעתי שיש קשר עם אחותי לאור מצבים שתינו היינו בבית ואני הייתי מתחמקת אז הדלת היתה ננעלת, אבל לא ישבנו ודיברנו ולא שוחחנו אף פעם, אבל ידענו מה קורה" (עמ' 17-18, ש' 23-24, 1); "הבנתי לפי הסימנים של הדלת הננעלת וכו'" (עמ' 39, ש' 1-2; עימות ת/5 עמ' 23).

גם המתלוננת א"ד אומרת בעדותה כי:

**"אמרתי את זה ל-י'** (אחותה המתלוננת 1 - ד.ב.א) **כי היא היתה היחידה שתבין אותי, היא גם עברה את זה. מספיק לראות בעין שהיא יוצאת מהחדר שלו ופותחת את הדלת, ואני בדיוק באתי מאיזשהו מקום. זה לא התחיל בי. אני הקטנה בבית יחסית, וזה לא התחיל בי"**  (עמ' 74 ש' 12- 15).

**(ה) התנהגות הנאשם בעימות ת/3**

49. במהלך העימות הטיח ראש מחלקת החקירות בנאשם כי שכב עם י"ד. תשובתו התמוהה והמדהימה של הנאשם היא "לא זוכר דבר כזה" (ת/3 עמ' 4). הוא משיב בצורה דומה לשאלות אחרות שנשאל על ידי החוקרים (שם, עמ' 3). כל אדם בר דעת היה מגיב בתקיפות ובנחרצות אילו היה חף מפשע, ועומד מיד על חפותו שרי מדובר באישומים חמורים מאוד. יתרה מזו: הגיון הדברים קורא לנו בקול רם שלא להאמין לנאשם שאיננו זוכר אם שכב עם בתו או לא שכב אתה. הדעת איננה נותנת, בשום פנים ואופן, שאדם חף מפשע יתגונן כלפי אישום כל כך חמור בטענה האמורה. דרך זו של התגוננות מוסיפה אמינות לגרסתן של המתלוננות.

**(ו) העדויות של עדי ההגנה**

50. הנאשם הביא מטעמו ארבעה עדי הגנה והם: חברתו, הבן והבת של חברתו וכן אחייניתו. מצאתי בעדויות שלהם חיזוקים לגרסתה של התביעה פירוש הדבר הוא שלא אישיותו של א' היא זו שמנעה את אישורו של האב לקשריו של זה עם י"ד, אלא קשרי גילוי העריות שיצר האב עם בנותיו- הם שהמריצו אותו לאסור על קשריה עם א'. הבידוד החברתי שגוזר הנאשם על בנותיו, והקשיים שהוא מציב בדרכן החברתית, נימנים על הסימנים הידועים לאיתור קשרים של גילוי עריות.

51. חברתו של הנאשם אומרת לנו את הדברים הבאים:

**"....... (הנאשם) היה בתוך העניינים של הילדים שלו בצורה מאוד מאוד מאוד קרובה, לפרטי פרטים." (עמ' 228 ש' 9).**

גם זה סימן מזהה להתנהגותו של אב מגלה עריות, כדבריה של עופרה אילון בספרה האמור: שבמקרים רבים הקשר המיני הוא רק חלק אחד ממכלול היחסים בין האב לבת, והוא מטפל בבת ומתעניין בהיבטים רבים של חייה, וזוכה בחברתה ובאמונה (שם, עמ' 93).

החברה עומדת על פן נוסף ביחסים שבין הנאשם לבנותיו:

**"כמו שאמרתי הן חיפשו את הקרבה שלו ומצד שני רצו להתרחק ממנו. אתה ראית פה כאילו פיצול אישיות. אפילו היו אומרות לי: תעשי סידור שלא יבוא." (עמ' 236 ש' 15).**

העדה אומרת דברים אלה כאילו קראה בפנינו קטע מספרה של עופרה אילון, שאנו עוסקים בו לא מעט:

**יש שהוא (האב - ד.ב.א.) משתמש בשוחד חומרי ורגשי כדי להבטיח שיתוף פעולה מצידה. במקרים כאלה נקרעת הבת בין משיכה לדחיה" (עמ' 93).**

52. א' הוא בנה של חברתו של הנאשם. עדותו בכללותה איננה ראויה לאמון. אינני סבור שהוא דייק בפרטים שמסר לנו, וחלק מדבריו היה מבוסס על השערות וקטעי רכילות שנקלטו באוזניו משיחות עם בני משפחה. אתעכב על נקודה אחת בדבריו. ניתן להבין מעדותו כאילו י"ד התוודתה בפניו שבדתה את התלונה שהוגשה למשטרה,ותוכנה איננו מכיל דברי אמת. אני דוחה דברים אלה מכל וכל: או שהדברים לא נאמרו כלל על ידי י"ד או שדברים כלשהם שאמרה לא הובנו על ידיו. יתרה מזו: לאחר שאמרה לו י"ד את הדברים הנטענים הללו, הוזמן א' למשטרה לחקירה בשל חשד בהטרדתה של י"ד. בידיו של א' נפלה הזדמנות פז לחשוף את "הגילוי המרעיש" שגלתה לו י"ד ולהצביע על חוסר האמינות שלה גם לגבי התלונה שהגישה נגדו. א' מודה שלא חשף במשטרה את מה שנאמר לו (עמ' 246 ש' 16). כשהתבקש להסביר מדוע לא חשף הוא עונה: "על הנושא הזה אין לי מה להגיד" (עמ' 246 ש' 21). אני מציע שלא נסמוך על עדותו כל עיקר ולא נקבע על פיה ממצא כלשהו.

**(ז) הקלטת שהקליט האח ת/12 + תמליל ת/12/א**

53. הקלטת שהקליט אחיהן של המתלוננות, ובה א"ד משיחה את ליבה (ת/12) משמשת אף היא חיזוק לעדותה. בקלטת מקדימה א"ד ואומרת לאחיה יניב דברים שסיפרה לנו בבית המשפט. המתלוננת מתארת (לפי התמליל ת/12/א) את האירוע הראשון ביום ההולדת השביעי (עמ' 1); על כך שהאחיות ידעו זו על סבלותיה של זו. וגם אם לא דיברו ביניהן לפרטי פרטים, עדיין חשו שהן שותפות לאותו גורל (עמ' 2); על הדאגה לשאר בני המשפחה, ומתוך דאגה זו כבשו את הסיפור במשך שנים (עמ' 2-3); על איומיו של האב לפגוע במי שיחלל את כבוד המשפחה ויכתים את שמה; על שליחתה של האם ל"שליחויות", כשהבנות חזרו מבית הספר, כדי שהנאשם יהיה חופשי לקיים אתן יחסי מין (עמ' 6).

**סיכומיו של הנאשם**

54. קראתי את הסיכומים בכתב שהגיש בא כוחו של הנאשם. התייחסתי לחלק מהטיעונים בהכרעת הדין, וכעת אתייחס למספר טענות נוספות: השאלה היסודית היא מדוע יעלילו הבנות על אביהן עלילות כל כך חמורות וקשות? הנאשם מציב בסיכומיו כמה תשובות: הוא בגד באימן ונעדר תכופות מהבית; הוא הכתיב להן עם אילו חברים לבלות; הוא השפיל, הרביץ ואף ניבל את פיו; אסר עליהן לעשן וללבוש בגדים שנראו בעיניו לא צנועים; דרישותיו היו קפדניות ביותר ובלתי מתפשרות; כעס על א"ד בשל חשבונות טלפון מנופחים; האם ידעה את נחת זרועו של הנאשם וספגה מכות והתעללות, ועוד נתונים נוספים. התייחסתי במפורט לחומר הראיות והשתדלתי להראות כי לא מניעים זרים ומרושעים הניעו את הבנות להתלונן על אביהן, אלא המעשים שבוצעו על ידיו במשך שנים. כל הנתונים שהביא הנאשם בסיכומיו אכן היו והתרחשו, והם משתלבים במסכת העובדתית והראייתית שהביאה התביעה – חוליה אחר חוליה.

55. הכיצד זה, שואל הנאשם בסיכומיו, איש מאלה שסבבו את הבנות לא שם לב להתנהגותן, לסימנים על גופן או בסימנים של מצוקה נפשית? גם לכך התייחסתי ואמרתי כי מעשים של גילוי עריות נעשים, בדרך כלל, בתוך מערכת של סודיות עמוקה ואפלה. האב מגלה העריות והילד או הילדה שותפים לסוד כמוס, וכולם מצניעים אותו הצנע היטב (אילון, איזון עדין, עמ' 82).

56. לעדותן של המתלוננות התייחסתי בהרחבה. אינני מתעלם מעדותה של אפרת א' שהיא בת דודתן של המתלוננות. עדותה של זו איננה מצביעה כל עיקר על כך שמישהי מהן שקרה לעניין העבירות שביצע אביהן. לדבריה של אפרת ספרה לה א"ד כי קיימה לראשונה יחסי מין ביום 12.2.01. אפרת למדה מכך שהיתה בבתוליה עד ליום, ומסקנתה היא כי א"ד משקרת בעדותה לגבי היחסים עם אביה שהיו זמן רב לפני המועד האמור. גישתה של אפרת פשטנית מאוד, ומסקנתה מרחיקה לכת. על פי מערכת הראיות שנחשפה בפנינו נראה כי א"ד אכן לא דברה אמת כאשר ספרה לאפרת מה שספרה, אם בכלל ספרה. האינטרס של א"ד להצניע את יחסיה עם אביה ברור ומובן, גם אם אפרת היתה ידידת נפש ושומרת סוד (עמ' 28 לסיכומים).

**היבטים משפטיים של העבירות**

**עבירת אינוס**

57. עבירת האינוס היא עבירה התנהגותית, בלא שנדרשת במסגרתה תוצאה (ע"פ ניסים אזולאי נ' מ"י, פ"ד נ"ה(3) 873). היסוד הפיזי בעבירת האינוס, [שבסעיף 345(א)(4)](http://www.nevo.co.il/law/70301/345.a.4), כולל רכיב של בעילה ורכיב של העדר הסכמה חופשית. ההגדרה למושג "בועל", נקבעה בסעיף [345 (ג)](http://www.nevo.co.il/law/70301/345.c) ל[חוק העונשין](http://www.nevo.co.il/law/70301) ועיקרה הוא בהחדרה של איבר מאברי הגוף או של חפץ לאיבר המין של האישה, לעניינה של החדרה די בקיומו של "מגע" עם איבר המין של האישה, כלומר: התחלתה של חדירה ואין הכרח בחדירה ממש אל תוך איבר המין של קורבן האינוס (י' קדמי, על הדין בפלילים, חלק שני עמ' 739).

במקרה דנן קבעתי שהיתה חדירה לאבר מינן של שתי המתלוננות, בין בהחדרת אצבעות ובין בהחדרתו של איבר המין.

58. הרכיב הפיזי השני שבעבירה כולל נתון עובדתי "שלא בהסכמתה החופשית". המדובר הוא בהסכמה חופשית כנה ואמיתית, להבדיל מהסכמה שהושגה בנסיבות השוללות את חופש הבחירה (י' קדמי, על הדין בפלילים, חלק שני, עמ' 742). לגבי רכיב זה, בעבירה המתבצעת כלפי בן משפחה, אבקש להרחיב: בבסיסה של עבירת מין עומדת "אי הסכמה" מצידו של הקורבן למעשה. הסכמה מצידו של הקורבן עשויה להשמיט את הבסיס מאופיו הפלילי של המעשה המיני – חוץ מהמקרה שבו הקורבן אינו יכול "להסכים". ב[דנ"פ 6008/93 (מ"י נ' פלוני, פ"ד מ"ח](http://www.nevo.co.il/case/17928503) (5) 845) נקבעה חזקה שבעובדה במצב שבו אב מבצע עבירות מין בבתו הקטינה (שטרם מלאו לה 14). במצב כזה הופכת הקטינה ל"משותקת" בכל הקשור ליכולתה לגלות התנגדות לאביה ([סעיף 345(א)(3)](http://www.nevo.co.il/law/70301/345.a.3) ל[חוק העונשין](http://www.nevo.co.il/law/70301)). פסיקה זו התייחסה לנוסחו הקודם של [חוק העונשין](http://www.nevo.co.il/law/70301) שדרש גילוי של התנגדות מצידו של הקורבן. ובמילים אחרות: כאשר היו שתי המתלוננות למטה מגיל 14 - לא היה להסכמתן תוקף משפטי, והיא כאילו לא ניתנה, אפילו היתה ניתנת בפועל.

59. כיום קובע החוק יסוד של העדר הסכמה חופשית, כרכיב מרכיבי האינוס. ואותה חזקה, בשינוי רכיבים, חלה גם במצב שבו נדרש "העדר הסכמה חופשית" במקום העדר התנגדות. ההורה איננו יכול לחלץ עצמו מאחיזתה של חזקה זו, אלא אם מקים הוא ספק לפחות בנכונותה בנסיבות המקרה המסוים שבו היא מופעלת ([דנ"פ 6008/93](http://www.nevo.co.il/case/17928503), שם, פסק הדין של השופט קדמי). בענייננו לא סתר הנאשם את החזקה האמורה, ולא הצביע על נתון כלשהו שיש בו כדי להטיל ספק ביסודות העובדתיים שהוכחו.

60. כאשר המתלוננות כבר היו מעל לגיל 14, אותה חזקה לא חלה עוד, ופירוש הדבר הוא שעל התביעה להוכיח העדר הסכמה חופשית או העדר התנגדות, לפי המועד שבו בוצעו העבירות. כפי שאמרתי: המדובר הוא בהסכמה חופשית כנה ואמיתית, להבדיל מהסכמה שהושגה בנסיבות השוללות את חופש הבחירה של הקורבן. כלומר: עסקינן במצב המונע מהאשה התנגדות או מונע ממנה מתן הסכמה חופשית. מצב כזה בא בגדרה של "הוראת סל" שבסעיף [345 (א)(4)](http://www.nevo.co.il/law/70301/345.a.4) ל[חוק העונשין](http://www.nevo.co.il/law/70301). לגבי הרכיב הפיזי, בעבירת מין המתבצעת כלפי בן משפחה, נכנסים יחסים של אב - בת אל תוך "הוראת הסל", מכיוון שלנאשם, כפי שתיארו הבנות, היתה עליהן השפעה מירבית, תוך ניצול מרותו וסמכותו ההורית, ושליטתו במקורות הקיום של המשפחה. סמכות כופה זו הילכה עליהן אימים ומנעה מהן התנגדות או מתן הסכמה.

61. על פי הממצאים שקבעתי בהכרעת דין זו, מסקנתי היא כי לא הוכח כל עיקר שניתנה הסכמה כלשהי על ידי המתלוננות, לביצוע מעשים מיניים על ידי אביהן, בהיותן למעלה מגיל 14 ופחות מגיל 21. הן לא נתנו אפילו הסכמה קלה ביותר לגילוי העריות, גם אם במשך שנים ארוכות לא התלוננו, לא אמרו דבר ונשאו את סבלן בשתיקה.

**עבירות מין במשפחה -** [סעיף 351](http://www.nevo.co.il/law/70301/351)

62 סעיף זה בא לייחד חומרה מיוחדת לעבירות מין שנעברות במסגרת המשפחה, קרי: כאשר המבצע והקורבן הם בני משפחה לפי ההגדרה הסטטוטורית בסעיף [351 (ה)](http://www.nevo.co.il/law/70301/351.e) ל[חוק העונשין](http://www.nevo.co.il/law/70301). במקרה דנן מדובר באב ושתי בנותיו, אשר באים בגדרה של ההגדרה הסטטוטורית של "בן משפחה": האב הוא הורה" המנוי בסעיף [351 (ה) (1).](http://www.nevo.co.il/law/70301/351.e.1) [סעיף 351](http://www.nevo.co.il/law/70301/351), על סעיפי המשנה שלו, מפנה לנסיבות עובדתיות הכלולות בסעיפים שונים של [חוק העונשין](http://www.nevo.co.il/law/70301) שעניינם אינוס, מעשה סדום, מעשה מגונה וכן עבירות מין אחרות שמבוצעות במסגרת המשפחה. העבירות שנעברו על ידי הנאשם בענייננו באות גם בגדרו של [סעיף 351](http://www.nevo.co.il/law/70301/351), המפורט בכתב האישום.

**מעשה סדום**

63. עיינתי בחומר הראיות ולדעתי אין יסוד ראייתי לביצוע עבירה של מעשה סדום. באת כוח התביעה לא הפנתה אותנו בסיכומיה לעדויות המתייחסות לעבירה זו, ובנסיבות אלה אני מציע שנזכה את הנאשם מהעבירה האמורה.

**סיכום**

64. אני מציע לחברותי הנכבדות כי נרשיע את הנאשם בעבירות המיוחסות לו בכתב האישום ונזכה אותו מעבירה של מעשה סדום.

|  |
| --- |
| **דוד בר-אופיר, סג"נ אב"ד** |

**השופטת הדסה אחיטוב-הרטמן**

אני מסכימה לתוצאה אליה הגיע חברי הנכבד, השופט דוד בר-אופיר, בחוות דעתו המפורטת.

|  |
| --- |
| **הדסה אחיטוב-הרטמן, שופטת** |

##### השופטת נירה לידסקי

אני מסכימה.

|  |
| --- |
| **נירה לידסקי, שופטת** |

**סיכום הדברים:**

א. אנו מזכים את הנאשם פלוני מעבירה של מעשה סדום בקטין בן משפחה, עבירה לפי [סעיף 351(א)](http://www.nevo.co.il/law/70301/351.a) ל[חוק העונשין](http://www.nevo.co.il/law/70301) התשל"ז-1977, ביחד עם [סעיף 347(ב)](http://www.nevo.co.il/law/70301/347.b) לחוק.

ב. אנו מרשיעים את הנאשם בעבירות הבאות:

1. (בין השנים 1990 ל-1993) מעשים מגונים בבן משפחה - עבירה לפי [סעיף 351(ג)(2)](http://www.nevo.co.il/law/70301/351.c.2), ביחד עם [סעיף 348(ב)](http://www.nevo.co.il/law/70301/348.b) [וסעיף 345(ב)(1)](http://www.nevo.co.il/law/70301/345.b.1) וסעיף [345(א)(4)](http://www.nevo.co.il/law/70301/345.a.4) ל[חוק העונשין](http://www.nevo.co.il/law/70301), התשל"ז-1977;

2. (בין השנים 1993 ל-1996) מעשים מגונים בבן משפחה – עבירה לפי [סעיף 351(ג)(1)](http://www.nevo.co.il/law/70301/351.c.1) ביחד עם [סעיף 348(א)](http://www.nevo.co.il/law/70301/348.a) ביחד עם [סעיף 345(א)(4)](http://www.nevo.co.il/law/70301/345.a.4) לחוק;

3. (בין השנים 1996 ל-1998) אינוס בן משפחה – עבירה לפי [סעיף 351(ב)](http://www.nevo.co.il/law/70301/351.b) לחוק;

4. (בין השנים 1996 ל-1998) נסיון לאנוס בן משפחה – עבירה לפי [סעיף 351(ב)](http://www.nevo.co.il/law/70301/351.b) ביחד עם [סעיף 25](http://www.nevo.co.il/law/70301/25) לחוק;

5. (בין השנים 1998 ל-2001) אינוס – עבירה לפי [סעיף 345(א)(4)](http://www.nevo.co.il/law/70301/345.a.4) לחוק;

6. (בין דצמבר 1986 למרץ 1988) אינוס, עבירה לפי [סעיף 345](http://www.nevo.co.il/law/70301/345) ל[חוק העונשין](http://www.nevo.co.il/law/70301) התשל"ז-1977. (כנוסחו דאז);

7. (בין מרץ 1988 לאוגוסט 1990) אינוס בנסיבות מחמירות – עבירה לפי [סעיף 345(ב)(1)](http://www.nevo.co.il/law/70301/345.b.1) ביחד עם הוראות [סעיף 345(א)(4)](http://www.nevo.co.il/law/70301/345.a.4) לחוק;

8. (בין אוגוסט 1990 לדצמבר 1997) אינוס קטין בן משפחה – עבירה לפי [סעיף 351(א)](http://www.nevo.co.il/law/70301/351.a) ביחד עם הוראות [סעיף 345(א)(4)](http://www.nevo.co.il/law/70301/345.a.4) לחוק;

9. (בין דצמבר 1997 למרץ 2000) אינוס בן משפחה – עבירה לפי [סעיף 351(ב)](http://www.nevo.co.il/law/70301/351.b) לחוק.

**ניתנה היום, 16 באוקטובר 2002, במעמד \_\_\_\_\_\_\_\_\_\_\_\_\_\_\_\_\_\_\_\_\_\_\_**

|  |  |  |  |  |
| --- | --- | --- | --- | --- |
| **נירה לידסקי, שופטת** |  | **5129371הדסה אחיטוב-הרטמן, שופטת** |  | **דוד בר-אופיר, סג"נ אב"ד** |

נוסח זה כפוף לשינויי עריכה וניסוח