**בתי המשפט**

|  |  |  |  |
| --- | --- | --- | --- |
| **בית משפט מחוזי באר שבע** | | פח 967/01 | |
|  | |
| **בפני:ו** | **כבוד השופטים:ב ידין טימור – אב"ד**  **שרה דברת – שופטת**  **חני סלוטקי - שופטת** | **תאריך:נ** | **16/06/02** |

|  |  |  |  |
| --- | --- | --- | --- |
| **בעניין:נ** | **מדינת ישראל** | |  |
|  |  |  | **המאשימה** |
|  | **נגד** | |  |
|  | **פלוני** | |  |
|  | **ע"י ב"כ** | **עוה"ד תורג'מן** | **הנאשם** |
| **מופיעים:ב** | **עוה"ד אלוני - מטעם המאשימה**  **הנאשם בעצמו ובא כוחו - עוה"ד תורג'מן**  **מתורגמנית בית המשפט - הגב' רגינה רוקטשווילי** | |  |

# 

# חקיקה שאוזכרה:

# [חוק העונשין, תשל"ז-1977](http://www.nevo.co.il/law/70301): סע' [345(א)(1)](http://www.nevo.co.il/law/70301/345.a.1), [345.ב.1.](http://www.nevo.co.il/law/70301/345.b.1.), [345(ב)(1)(2)+](http://www.nevo.co.il/law/70301/345.b.1.2), [345.ב.2](http://www.nevo.co.il/law/70301/345.b.2)

# 

**הכרעת דין**

1. נגד הנאשם, יליד 1977, הוגש כתב אישום המייחס לו עבירה של אינוס בניגוד [לסעיף 345(ב)(1)(2)+](http://www.nevo.co.il/law/70301/345.b.1.2) [345(א)(1)](http://www.nevo.co.il/law/70301/345.a.1) ל[חוק העונשין](http://www.nevo.co.il/law/70301) התשל"ז - 1977, בכך שביום 4.10.01, בסמוך לאחר השעה 23:00, בביתו באילת, הפשיט בגדיו ודרש מהמתלוננת, ילידת 21.2.86, להתפשט, משסירבה, איים עליה בסכין שאם לא תעשה כן, יפגע בה. עקב איומיו של הנאשם, הסירה המתלוננת בגדיה, הנאשם דחף אותה למיטה והחדיר אצבעותיו לאיבר מינה, בהמשך פשק את רגליה, נשכב עליה והחדיר את איבר מינו לאיבר מינה של המתלוננת עד שהגיע לסיפוקו המיני.

2. לעדותה של המתלוננת, ביום 4.10.01, התרסק מטוס שהיה בדרכו מנמל תעופה בן גוריון לרוסיה, כאשר על מטוס זה היתה דודתו של ס' פ' המכונה "ס'". ס' היה חברה של המתלוננת ונפרד ממנה כחצי שנה לפני האירוע. אותה דודה היתה חברתו של הנאשם.

בסמוך לשעה 22:00, התקשר ס' למתלוננת וביקש להפגש עימה לאור מצבו הנפשי כתוצאה מהתרסקות המטוס.

אם המתלוננת התנגדה ליציאתה אך בסופו של דבר, הרשתה לה לצאת לזמן קצר.

פגשה את ס' בכיכר לוס אנג'לס באילת, שם חיכה לה יחד עם הנאשם והציג אותו כאחיו. סיפר לה שהאישה שנהרגה היתה אשתו של האח. כעבור כחצי שעה משביקשה לחזור לביתה, ס' והנאשם ביקשו שתישאר עימם עוד, בסופו של דבר לקחו מונית, עברו דרך סופרמרקט, קנו מצרכי מזון וודקה ונסעו במונית לדירה של הנאשם שהיא דירת חדר.

בדירה, הנאשם וס' שתו וודקה שקנו, היא סירבה לשתות.

חזרה ואמרה לס' שוב ושוב שעליה לחזור לביתה, אך הוא חזר ושכנע אותה שהוא זקוק לה ושתישאר עימו, כיוון שהוא והנאשם אינם חשים בטוב. בסופו של דבר אמרה שעליה להתקשר לאימה להודיע לה על העיכוב, יצאה עם ס' לטלפון הציבורי, מכיוון שבפאלפון שלה נגמרו השיחות בכרטיס החיוג. בדרך ניסתה לשכנע את ס' שיניח לה לחזור לביתה, אך הוא חזר ושיכנע אותה להישאר עימו ושאין היא יכולה לעזוב מבלי שתאמר קודם שלום לנאשם.

בסופו של דבר הסכימה לחזור עימו לבית הנאשם כדי להפרד ממנו ולחזור לביתה.

3. משחזרה לדירה, הציע הנאשם לס' שישוחחו במקלחת כדי שישכנע אותה להשאר עוד. נכנסו למקלחת, ס' חזר לשכנע אותה שתישאר, תוך שהוא מתאר את הרגשתו בקשר למותה של דודתו. בסופו של דבר, אמרה לס' שהיא הולכת אך בשלב זה הנאשם ביקש ממנה שתשאר דקה כדי שיוכל לשוחח עם ס'. ס' והנאשם יצאו החוצה, דיברו כ-5 דקות, הנאשם חזר לבד, נעל את הדלת עם המפתח, לא הבינה אשר קורה ושאלה היכן ס', השיב שיחזור עוד מעט, רצתה לעזוב, אך הנאשם ביקש שתמתין לס'.

הנאשם החל להוריד חולצתו, הבינה שס' לא יחזור, החלה לפחד, ניסתה לפתוח הדלת, אך הנאשם לקח את ידה ודחף אותה למיטה (עמ' 29 שורות 29-28). בשלב זה היתה בשוק ובהלם ולא הבינה את אשר קורה עימה. הנאשם הוריד מכנסיו ודרש ממנה להוריד את בגדיה, סירבה. הנאשם נטל סכין בידו ואיים עליה שאם לא תוריד בגדיה יהרוג אותה. ביקשה שלא יעשה לה כלום. דרש שתוריד בגדיה, הורידה מכנסיה ותחתוניה והנאשם אמר לה:ו **"תירגעי, אני רק אעשה ביד וזהו"** (עמ' 21 שורה 22). אמרה לו שרק לא יגע בה והבטיח לא לגעת בה. לאחר מכן דרש ממנה לשכב על המיטה, סירבה, איים עליה שוב שיהרוג אותה, הזכירה לו הבטחתו שלא יעשה לה דבר, חזר על כך שיאונן (עמ' 21 שורה 24-16). התקרב למיטה, התיישב, התחיל לאונן, הוריד כל בגדיו, הכניס אצבעותיו לאיבר מינה, לא יכלה לעשות דבר כי הסכין היתה בידו, ביקשה שיניח לה, אמר שעליו להגיע לסיפוק מיני, ביקשה שלא יכניס את איבר מינו לאיבר מינה, השיב שלא ישאל אותה, והכניס את איבר מינו לאיבר מינה, דבר שגרם לה לכאב.

ביקשה והתחננה שוב ושוב שיעזוב אותה, אך הוא המשיך עד שהגיע לסיפוק מיני, כשסיים דחפה אותו ממנה כדי שלא תיכנס להריון, קמה לבשה מכנסיה, לא מצאה את התחתון, לקחה את הפלאפון, פתחה את הדלת, נטלה מפתחותיה עימה וברחה מהדירה. מחוץ לחצר של הדירה היה ס', לא הצליחה למצוא המפתח לשער, זרקה לו המפתחות, הוא פתח השער והיא ברחה משם. ס' שאלה לאן היא בורחת, השיבה שישאל הנאשם, בסופו של דבר סיפרה לו שהנאשם אנס אותה, ניסה להרגיע אותה, ליווה אותה לביתה, בדרך אמר לה מספר פעמים שלא תספר לאיש.

4. בהגיעה לביתה נשאלה על ידי אימה לאשר אירע, סיפרה לה בקיצור ונכנסה למקלחת. אימה הציעה ללכת למשטרה, ביקשה קודם להרגע. למחרת היום שוחחה עם חברה, א', שאמר לה שעליה להגיש תלונה. חברותיה עימן נפגשה למחרת היום שיכנעו אותה להגיש תלונה לפיכך בשעת הערב הגישה תלונה נגד הנאשם. לא הלכה בבוקר למשטרה כי פחדה שמא תתקל בדרך בנאשם. לאחר שהגישה תלונתה ביקשה מחברתה סא', שתבקש מחברה לחיים של אימה, שהינו רופא שידאג לה לכדורים נגד הריון.

עוד העידה המתלוננת שזו היתה הפעם הראשונה שהיא ביקרה בדירת הנאשם ולמעשה הפעם הראשונה שראתה אותו בכלל. נשארה עם ס' מכיון שהאמינה לו ורצתה לעזור לו במצבו הקשה, חזרה מספר פעמים על רצונה ללכת אך שוכנעה על ידם להשאר, לא הלכה כי ס' פשוט לא הניח לה ללכת, לא שמנע ממנה פיזית אלא שכנע אותה בצורך שלו להעזר בה במצבו הנפשי הקשה (עמ' 29 שורות 5-7).

עוד העידה המתלוננת כי הנאשם החזיק סכין ביד עד שהגיע לסיפוקו המיני, ברגע שהניח הסכין, דחפה אותו ויצאה החוצה. כל הזמן הסכין היתה בידו (עמ' 30 שורות 16-9).

5. בחקירתה הנגדית מופנית המתלוננת לעדותה הראשונה במשטרה (עמ' 4 שורה 15), שם נרשם שהסכין היתה לידו, משיבה שהסכין היתה בידו ולכך התכוונה (עמ' 30 שורות 21-20). מוסיפה שכאשר היתה במשטרה היתה מאד לחוצה, פחדה לפגוש הנאשם, לא הרגישה טוב וכדבריה:נ "**... ואם היית יכול לשאול את השוטרים במקום היית שומע כי השוטרת סיפרה שאת הכל סיפרתי בידיים כי היה לי קשה לדבר, יתכן והיא לא הבינה אותי טוב**" (עמ' 30 שורות 27-26). חיזוק לעדות זו דבריה בעימות עם הנאשם (ת/14) שם מציינת מפורשות שהוא החזיק סכין בידו. מעידה שהוא לא ניסה לשכנע אותה לקיים יחסי מין, אלא אמר לה לשתוק או שיהרוג אותה (עמ' 31 שורות 12-9). כאשר הגיע לסיפוקו, אמר לה לא לספר לאיש (עמ' 3 שורה 7).

כשנשאלת מדוע אמרה לנאשם שרק לא יחדיר את איבר מינו משיבה שאינה יודעת ומוסיפה:ב "**דבר ראשון הדבר לא היה נעים לי ופחדתי להכנס להריון ודבר שני אני הייתי פשוט בהלם ובשוק ורק רציתי שזה יגמר מהר**" (עמ' 31 שורות 16-5). מכחישה שהתלוננה רק משום החשש שנכנסה להריון. משהגיעה לביתה סיפרה לאימה שנאנסה מבלי להכנס לפרטים, את הפרטים סיפרה לה למחרת כשאמה חזרה מעבודתה וגם סיפרה לה שהיתה במשטרה עם חברותיה (עמ' 31 שורות 26-24).

מעידה שכאשר הגיעה לביתה בליל האונס, לא רצתה להתקשר לאיש וכל שענין אותה זה להכנס למקלחת ובהמשך:ו "**אם אתה אומר לי שכל התלונה שלי נובעת מזה שפחדתי להכנס להריון וחברה שלי אמרה לי שאי אפשר לקבל גלולות בלי להתלונן במשטרה אני משיבה שזה לא נכון. אני התלוננתי רק משום שהוא אנס אותי. אני לא פחדתי שאכנס להריון. ידעתי שיש סיכוי שאכנס להריון ובגלל זה ביקשתי את הגלולות"** (עמ' 33 שורות 26-23).

6. תמיכה לעדותה של המתלוננת בעדות אימה שמעידה שבמהלך הערב לאחר שהמתלוננת לא חזרה, ניסתה להשיגה בפאלפון מספר פעמים אך היא לא ענתה ובסופו של דבר בסמוך לשעה 02:00 כשענתה השיבה לה בבכי ובצעקות שהיא בדרך הביתה (עמ' 7 שורות 2-1). כשהגיעה לביתה התרשמה שהיא באפיסת כוחות, צעקה, בכתה, רעדה והתקשתה לדבר, היתה עצבנית והצליחה לומר רק "אמא, אמא", בסופו של דבר אמרה שנאנסה (עמ' 7 שורות 3-1). כשנשאלה לזהות האונס השיבה שאינה מסוגלת לדבר והיא זקוקה למקלחת, סירבה לדבר, נכנסה למקלחת ונעמדה תחת המים עם בגדיה כשהיא ממשיכה לבכות, היתה בהיסטריה. בקושי הצליחה להוציאה מהמקלחת, הפשיטה אותה מבגדיה הרטובים, והשכיבה אותה במיטה (עמ' 2 שורה 11-9). במשך הלילה רעדה כולה, נצמדה אליה והצליחה להירדם רק לפנות בוקר.

7. חברתה של המתלוננת סא' פ' ילידת 7.6.86 מעידה שביום שבת שהו היא וחברתם המשותפת י' בחוות סוסים, שם הן מטפלות בסוסים זה היה למחרת האירוע. המתלוננת התקשרה ליאנה וביקשה שיגיעו אליה. הגיעה לביתה של המתלוננת בסביבות השעה 19:30, היא היתה לבד, עישנה סיגריה לאחר סיגריה, היתה לחוצה מאד, סיפרה שנאנסה, לא רצתה ללכת למשטרה, בסופו של דבר שכנעו אותה להגיש תלונה (עמ' 13 שורות 23-20). המתלוננת בדרך כלל מאד רגועה, תמיד עם חיוך על הפנים, הפעם היתה עצבנית, הסתובבה בחדר הלוך ושוב ועישנה בשרשרת, מעולם קודם לכן לא ראתה אותה במצב כזה (עמ' 24 שורות 3-1).

8. תמיכה לעדותה של המתלוננת גם בעדותו של ס'. מעיד שאמר למתלוננת שהוא זקוק לתמיכתה כאשר נפגשו ונסעו לבית הנאשם שב והסביר לה שהוא זקוק שתתמוך בו (עמ' 62 לפרוטוקול מיום 10.4.02). מעיד שהמתלוננת אמרה שברצונה ללכת הביתה ואז הנאשם ביקש לצאת עימו החוצה, בחוץ הנאשם רמז לו שברצונו לאנוס את המתלוננת וביקש ממנו שיעזוב ויתרחק מהמקום (עמ' 16). אמר לנאשם שיחדל אך זה הותיר אותו בחוץ ולא ידע מה לעשות. כעבור 10 דקות החל לקרוא לנאשם, לא נענה ואז יצאה המתלוננת, זרקה עליו את המפתחות אמרה לו שיפתח את דלת השער ורצה. כאשר יצאה מבית הנאשם בכתה (עמ' 17). כששאל אותה לאשר אירע אמרה לו שהנאשם אנס אותה. ס' מסביר שפחד מהנאשם ולכן לא עשה דבר כי בעבר היו לו בעיות עם הנאשם שאיים עליו (עמ' 25).

למחרת היום, ס' טילפן לנאשם וזה שאל אותו :נ **"..... נו איך אני, איך הייתי ואמרתי לו אתה אדיוט, אתה טיפש"** (עמ' 24 רישא). משהתקשה להיזכר מדוע אמר לנאשם דבריו, רוענן זכרונו לפיו בעדותו במשטרה העיד שהנאשם שאל אותו:ב "**תגיד לי איך זיינתי אותה, את אנה, אז עניתי לו שהוא דפוק וזהו**". ס' אישר שזה אשר נאמר אך בעדותו בבית המשפט הוא מתבלבל (עמ' 25). (יש לציין שהעד היה מאד מתוח במהלך עדותו, נראה חולה וסובל כעולה מפרוטוקול הדיון (עמ' 25) ). ס' מכחיש שהתקשר למתלוננת כי רצה לקיים עימה יחסי מין בדירת הנאשם, כפי שהדבר מוצג לו על ידי בא כח הנאשם בחקירתו הנגדית, אלא כי היה זקוק למתלוננת (עמ' 26 שורה 1). מאשר שכאשר היו בבית ביקשה ממנו שיקח אותה הביתה והוא ביקש ממנה שתשאר עוד קצת. מאשר גם שכשיצא החוצה עם הנאשם, הנאשם אמר למתלוננת שתמתין.

בחקירתו הנגדית כשהתבקש לומר את המילים המדוייקות שהנאשם אמר לו כשיצא איתו החוצה אומר:ו **"אני רוצה אותה, לא אמר לי לאנוס אותה"** (עמ' 44 סיפא). כשנשאל אם כן מדוע אמר זאת גם במשטרה וגם בבית המשפט השיב שלא מצא מילה אחרת (עמ' 45), אך חוזר ומאשר שכאשר רץ אחרי המתלוננת כשיצאה מדירת הנאשם אמרה לו שהנאשם אנס אותה (עמ' 46).

9. הנאשם בחקירתו הראשונה במשטרה (ת/3), מכחיש כל קשר למתלוננת. מעיד שלא מכיר אותה ולא היה איתה. כשנשאל אם המתלוננת היתה איתו בדירה משיב שאינו זוכר מכיוון שהיה שיכור והלך לישון (ת/3 עמ' 2 שורות 6-5). כשנשאל אם היתה בחורה בדירה משיב בשלילה ואמר שרק הוא וס' היו, אך אולי ס' הביא מישהי כשהלך לישון (עמ' 2 שורות 9-7). מכחיש שמכיר את המתלוננת (עמ' 2 שורות 14-13). כשנאמר לו שאנס אותה משיב:נ "**... איך אני יכול לאנוס אותה אם אני הייתי ישן...**" (עמ' 2 שורות 20-17).

כשנאמר לו שהמתלוננת טוענת שאנס אותה משיב:ב "**הייתי שתוי לא היה דבר כזה**" (עמ' 2 שורות 22) ובהמשך אומר:ו "**אני ישנתי שתוי ולא יודע מה היה**" (עמ' 3 שורות 2-1). בהמשך משנה קמעא גירסתו ומאשר שהוא וס' יצאו להתקשר לחברתו ויתכן וס' הלך להביא אותה והוא הלך לישון.

כשנשאל אם קיים יחסי מין עם המתלוננת משיב שלראשונה הכיר אותה בעת שנסעו לביתו, מכחיש שקיים עימה יחסי מין (עמ' 4 שורות 23-20). בהמשך מאשר שהיתה בביתו:נ "**היא היתה בבית אבל לא קיימתי יחסי מין איתה..." איך הייתי יכול לשכב איתה כי אני ישנתי**" (עמ' 5 שורות 18-15).

בעדותו למחרת היום (ת/4), מעיד שס' הציע להתקשר למתלוננת שיקנו וודקה כדי שהיא תשתה, כדי שיוכל לקיים עימה יחסי מין (עמ' 4 שורות 25-23). בעדות זו משנה גירסתו הראשונית, מאשר שהגיעו לביתו עם המתלוננת, שתה וודקה ולא עמד על רגליו וביקש מס' שילך לקנות לו סיגריות (עמ' 1 שורות 32-31). בזמן שס' נעדר ביקש מהמתלוננת שתישאר עימו, הסכימה בתנאי שישלח את ס' ואכן כשס' חזר אמר לו שילך ושהמתלוננת נשארת איתו. ביקש ממנה להתפשט, היא לא התנגדה, הורידה מכנסיה ותחתוניה, וקיים עימה יחסי מין, היה שיכור. המתלוננת לא התנגדה לכלום (עמ' 1 שורה 55). הכניס איבר מינו לאיבר מינה והגיע לפורקן מיני , היא החלה לצעוק שהגיע לסיפוק מיני בתוכה, היא יצאה, נכנס ס', שאל לאשר אירע ואמר לו:ב "**היא נתנה לי לבד, לא היתה נגד...**" (עמ' 1 שורה 65).

כשנשאל מדוע לא סיפר כל זאת בגירסתו הראשונה משיב:ו "**פחדתי שהיא רשמה שאני אנסתי אותה, כלומר התלוננה**" (עמ' 2 שורה 27). אומר שהמתלוננת הביעה הסכמתה לקיים עימו יחסים בכך שביקשה מס' שילך (עמ' 3 שורות 11-10).

כשנשאל מדוע היה חשוב לו לומר למתלוננת שלא תספר לאף אחד מה קרה משיב:נ "**למה לכולם לדעת**" (עמ' 4 שורה 40).

10. בין המתלוננת לנאשם נערך עימות, (ת/14) בעימות המתלוננת שבה ומטיחה בנאשם שאנס אותה, ולכך מגיב הנאשם בשלב מסויים של העימות (בתמליל - ת/6 עמ' 4):ב "**אני מצטער שזה קרה, ואני מבקש סליחה**". כשנשאל על ידי החוקר על מה מצטער הוא משיב:ו "**אולי זה לא היה קורה אם לא הייתי שיכור**".

כשנשאל על ידי החוקר אם אמרה לו "לא" משיב: "**מההתחלה היא אמרה לא, אבל הכל הסתדר אח"כ**" (ת/6 עמ' 4). כשנשאל איך השתנתה פתאום משיב שאינו זוכר (ת/6 עמ' 4). החוקר לא מרפה ושואל אם זכור לו שבהתחלה אמרה לו לא והנאשם משיב "**כן, זה אחרי שס' הלך**" (ת/6 עמ' 5). ובהמשך: "**דיברנו והכל הסתדר**". שואל החוקר :"**האם היה שלב שאמרה לך כן**" ותשובת הנאשם:"**לא**". כשנשאל כיצד הבין שהיא רוצה עונה: "**אנה אמרה לי שהכל יהיה בסדר**". (ת/14).

11. בחקירתו בבית המשפט מעיד שכאשר נודע לו שחברתו נהרגה במטוס שהתרסק הגיע אליו ס', שתו וודקה, אח"כ נסעו לים ושתו עוד וודקה, ס' הזמין את המתלוננת, פגשו בה, נסעו לקנות מצרכים, והגיעו לדירתו. ס' והמתלוננת הלכו להתקשר לביתה, ס' כל הזמן ניסה לשכנעה שלא תלך, משחזרו ס' והמתלוננת שוחחו באמבטיה, אח"כ אמר לס' שהוא רוצה להיות איתה לבד, זאת אמר לו כשהיו מחוץ לבית (עמ' 87). חזר הביתה, שוחח עם המתלוננת, סיפר לה שרע לו, רוצה שמישהו ינחם אותו - הסכימה - רק ביקשה שס' לא ידע. קיים איתה יחסי מין, היא הורידה בגדיה בעצמה, לא צעקה ולא בכתה, לא איים עליה אחרי שסיימו, נהייתה עצבנית, "**אולי כי לא השתמשנו באמצעי מניעה"** (עמ' 89). כשמוצגת לו גירסת המתלוננת משיב שמשקרת, לא איים עליה עם סכין ולא אנס אותה.

כשמופנה לחקירתו הראשונה במשטרה בה הרחיק עצמו מהמתלוננת משיב שנבהל כאשר דיברו על אונס, כי לא היה שם אונס והכל היה מרצון טוב (עמ' 92). לא אמר זאת מכיוון שפחד (עמ' 92).

בחקירתו הנגדית כשנאמר לו שדבריו חסרי היגיון, מכיוון שהוזהר ונאמר לו שהעבירה המיוחסת לו היא אונס משיב: "**לא יודע**" (עמ' 96-95). כשנשאל אם כן מדוע לא אמר לשוטר מיד שקיימו יחסי מין בהסכמה כגירסתו המאוחרת יותר משיב שפחד "**... ונבהלתי מאותה מילה שהיא אמרה שאנסתי אותה... ופחדתי מהמסקנות שיוצאות מהאינוס והתוצאות שבאות אחרי האינוס...**" (עמ' 96). כשמופנה לת/3 שם טען שלא מכיר המתלוננת משיב שראה אותה אך פחד לומר זאת למשטרה (עמ' 97).

כשנשאל לגבי חקירתו במשטרה שאלות שאינן נוחות לו התשובה שאינו זוכר וגם אינו זוכר שאמר זאת או שלא אמר דברים אלה. חוזר על גרסתו המאוחרת שהמתלוננת הסכימה, אך כשנשאל הכיצד ידעה שברצונו לקיים עימה יחסי מין כדי להסכים תשובתו שאינו יודע (עמ' 106).

אינו זוכר על מה דיבר איתה כדי שתסכים לקיים עימו יחסי מין (עמ' 107).

כשמופנה הנאשם לעימות (ת/14), שם אומר שתחילה התנגדה ואח"כ הסכימה משיב: "**לא התנגדה, לא היו שום בעיות"** (עמ' 108)., כשנשאל אם כן מדוע אמר זאת בעימות תשובתו: "**לא היה כזה דבר בכלל ולא אמרתי זאת**" (עמ' 108). רק שנאמר לו שיש קלטת של העימות משיב: "**אולי היה דבר כזה**" (עמ' 108).

12. במשטרה גירסת הנאשם שהמתלוננת כעסה עליו והיתה עצבנית מכיוון שהגיע לפורקן מיני בתוכה. כשנשאל אם שאל אותה מדוע היא עצבנית תשובתו שאינו זוכר. בהמשך מאשר שלא אמרה לו מדוע היא עצבנית (עמ' 111). כשנאמר לו אם כן שהכל השערה שלו אומר שהמתלוננת אמרה לו: "**למה אתה, כאילו לשם וזהו היא שאלה אותו**" (עמ' 112). כשנשאל אם לפני שהמתלוננת הסכימה כביכול לקיים עימו יחסי מין עלתה השאלה אם יגיע לפורקן בתוכה משיב בשלילה (עמ' 113).

כשנשאל לגבי דבריו בעימות מדוע אמר שהוא מצטער על מה שקרה וביקש סליחה תשובתו "**לא יודע, לא היה דבר כזה** **.... זהו שקר. הייתי לחוץ בזמנים כי המשטרה כל הזמן הלחיצה אותי וזירזה אותי וכל מה שלא הבנתי לא הספקתי להבין, הורדתי את הראש, אם כן אמרתי כן כל הזמן ואולי אמרתי לה סליחה בכונה של סליחה שבכלל קיימתי איתה יחסי מין. על כך שאנסתי אותה, שהצטערתי על כך, על האינוס לא היה דבר כזה**" (עמ' 114-113).

במהלך החקירה בבית המשפט העיד שהרחיק עצמו מהמתלוננת בחקירתו במשטרה כי פחד. כשנשאל אם פחד מהמשטרה משיב שלא, אלא פחד מכך ששמע מס' שהמתלוננת טוענת שאנס אותה (עמ' 118).

13. עדותה של המתלוננת היא ברורה, סדורה ומאד אמינה, היא מתארת את מהלך האירועים אליהם נקלעה כי רצתה לעזור לס', את הלחצים בהם היתה נתונה מצידו של ס' להשאר עוד ועוד, עד כי נזנחה על ידו ונאנסה על ידי הנאשם.

תמיכה לעדותה של המתלוננת במצבה הנפשי מיד לאחר המעשה, דבריה מיד לאחר המעשה לס' שהנאשם אנס אותה, כשיצאה מביתו בוכה וזרקה המפתחות לס'. הגיעה לביתה בוכה, נכנסה למקלחת עם בגדיה ואמה בקושי הצליחה להוציאה משם, ולהשכיבה במיטתה. אמה מתארת את מצבה על סף אפיסת כוחות. סא', חברתה עימה נפגשה למחרת היום מעידה שהתנהגותה היתה שונה מהרגיל, עצבנית, מעשנת בשרשרת וחסרת מנוחה. את מצבה הנפשי אפשר היה לראות גם בעימות עם הנאשם (ת/14). טרם העימות היא בוכה, שואלת מדוע עליה להיות נוכחת במעמד כזה, נרתעת מכל מפגש עם הנאשם ומאד נסערת מהפגישה עימו.

המתלוננת נמלטה בסערה מדירת הנאשם, כאשר לא מצאה תחתוניה ולא טרחה לחפשן (תחתונים אלה נמצאו בחיפוש שנערך בדירת הנאשם). לו יחסי המין היו בהסכמה, כגירסת הנאשם, מדוע עליה לברוח מדירתו ולהשאיר שם תחתוניה.

תמיכה נוספת לעדותה בשקריו של הנאשם. בחקירתו הראשונה במשטרה מכחיש כל היכרות עם המתלוננת , במהלך החקירה "משפר" קמעא גירסתו, אומר יתכן שהיתה בדירה, אך הוא ישן, מכחיש קיום של מערכת יחסים מינית ביניהם.

בחקירתו השניה מתהפך הגלגל והנאשם מעיד שאמנם קיים יחסי מין עם המתלוננת, אך היה זה בהסכמה. לא אמר זאת לראשונה מכיוון שנטען כנגדו שאנס אותה ומכך נבהל קשות. זו גירסה בלתי מתקבלת על הדעת. נאשם שמטיחים בפניו שאנס ונחקר תחת אזהרה ומובהר לו שוב ושוב שמדובר באונס, אם אכן יחסים אלה היו בהסכמה יזעק זאת בראש חוצות על מנת להגן על עצמו. לא רק זאת, הנאשם ידע עוד טרם מעצרו מס' (עמ' 117) שהמתלוננת טוענת שאנס אותה, כך שגירסתו שפחד ולכן הכחיש היכרות עימה, חסרת כל סבירות והגיון.

טוען הנאשם לקיום יחסי מין בהסכמה, אך לא ברור מעדותו הכיצד ניתנה הסכמת המתלוננת, שכן מעיד שתחילה המתלוננת סירבה לקיים יחסי מין עימו. כאשר נחקר על כך משיב שאינו יודע.

כאשר השאלות אינן נוחות לנאשם הוא עושה שימוש רב במילים: "לא יודע" ו"לא זוכר". עדותו של הנאשם אינה מהימנה, מלאת פרכות. כמעט בכל אמירה של הנאשם קיימת סתירה.

לנאשם היו שני קוי הגנה עיקריים בתיק, האחד כפי שבא לידי ביטוי בעמ' 21 לפרוטוקול לפיו המתלוננת "**... ביציאתה מהבית ציפתה לקיים יחסים אינטימיים עם ס' ובפועל קיימה את היחסים עם הנאשם משזה לא הסתדר עם ס'**". זהו קו הגנה חסר בסיס ומופרך מלכתחילה ומטרתו להטיל רפש במתלוננת. המתלוננת נערה צעירה שהיתה בעבר חברתו של ס', אך למעלה מחצי שנה טרם האונס לא היתה בקשרי חברות עימו ולה חבר אחר זה מכבר. לא הונחה כל תשתית עובדתית לציפיה שיוחסה למתלוננת שהסכימה לפגישה כדי לקיים יחסי מין עם ס' ואף ס' שביקשה להפגש עימו, לא טען שציפה לקיים עימה יחסי מין.

אם ציפתה המתלוננת כגירסת ההגנה לקיום יחסי מין עם ס', הכיצד תסכים לקיום יחסי מין עם הנאשם, אותו הכירה מספר שעות קודם לכן, כשס' מסולק מהדירה למטרה זו.

כאשר קורס קו הגנה זה צץ לו קו הגנה חדש שהמתלוננת הסכימה לקיום יחסי מין, אך משהגיע הנאשם לפורקן בתוכה חששה מהריון ולכן הגישה תלונתה במשטרה. אני דוחה גירסה זו של הנאשם מכל וכל כגירסה בלתי אמינה, אם אכן כך הדבר היה צריך להתקיים דיאלוג כלשהו בין הנאשם למתלוננת בו סוכם ביניהם כי לא יגיע לפורקנו בתוכה, אך גם הנאשם מעיד שנושא זה כלל לא עלה ביניהם.

14. הנאשם מבקש לדחות גירסת המתלוננת ומצביע על סתירות בעדותה. אין סתירות פנימיות בעדותה של המתלוננת, קיימות סתירות מינוריות בין עדותה של המתלוננת לביו זו של ס', כמו לדוגמא שס' טוען שלא אמר לה שאין זה יאה שלא תפרד לשלום מהנאשם משירדו להתקשר לאימה וס' מכחיש זאת, או לגבי שעות העבודה של אימה למחרת יום האירוע. או מי הציע לשוחח באמבטיה, כאשר אין מחלוקת ששיחה אכן התקיימה באמבטיה.

סתירות אלה הינן סתירות מינוריות ביותר שאינן נוגעות למהות הענין. יתכן וס' אינו זוכר או יתכן והמתלוננת מתבלבלת.

עוד נטען לסתירה בעדותה משהעידה במשטרה שהסכין היתה ליד הנאשם ולא בידו. מקובלת עלי עדותה של המתלוננת שהיתה מאד נרגשת במשטרה ויתכן ונרשם בטעות שהסכין היתה לידו ולא בידו. חיזוק לעדותה זו בעימות עת מטיחה בפני הנאשם שהחזיק סכין בידו.

הסתירה כביכול לגבי מועד שיחתה עם סא' אין לה כל משמעות להכרעה בתיק אך גם לגופו של ענין אין סתירה שכן ס' התבלבלה ונשמט ממנה שמדובר היה בחול המועד סוכות ולא בשבת, כפי שניתן לראות מעיון ביומן השנה.

אני שוללת מכל וכל גירסת הנאשם שתלונת המתלוננת בגין אונס הוגשה רק מהחשש שנכסנה להריון ולא תוכל לקבל כדורים אם לא תגיש תלונה במשטרה. הנאשם רצה לקיים יחסי מין עם המתלוננת והתעלם מסירובה. המתלוננת היתה עקבית בהתנגדותה לקיים יחסי מין אלה והביעה בפני הנאשם שוב ושוב התנגדותה למעשיו בה, אך הנאשם לא שעה לכך וכדי להמחיש למתלוננת נחישות דעתו אף איים עליה בסכין שאחז בידו.

15. המתלוננת היא ילידת 21/2/86 והיתה בת חמש עשרה ושבעה וחצי חודשים בעת ביצוע העבירה, הנאשם העיד בבית המשפט שלא ידע את גילה, אך בחקירתו במשטרה העיד שס' בן 17, הוא בן 24 והמתלוננת בת 15 שנה (ת/4 עמ' 4 שורה 59). הנאשם לא נתן הסבר לדבריו אלה וכל שטען שלא אמר זאת, אלא שלגבי חלק גדול מהעובדות עליהן העיד במשטרה טען שלא אמר זאת ואינו זוכר. ידיעתו של הנאשם לגבי גילה של המתלוננת באה מפיו ולכן חזקה עליו שידע את גילה האמיתי.

לאור עדותה המהימנה של המתלוננת ושקריו של הנאשם אני מרשיעה הנאשם באונס המתלוננת באיומי סכין ומרשיעה אותו בעבירה לפי [סעיף 345(ב)(1)+(2)](http://www.nevo.co.il/law/70301/345.b.1.;345.b.2) + [סעיף 345(א)(1)](http://www.nevo.co.il/law/70301/345.a.1) ל[חוק העונשין](http://www.nevo.co.il/law/70301) התשל"ז - 1977.

\_\_\_\_\_\_\_\_\_\_\_\_\_

ש.דברת, שופטת

**השופט י.טימור - אב"ד:**

אני מסכים.

\_\_\_\_\_\_\_\_\_\_\_\_\_\_\_

י.טימור, שופט, אב"ד

**השופטת ח.סלוטקי:**

אני מסכימה.

\_\_\_\_\_\_\_\_\_\_\_\_\_\_

ח.סלוטקי, שופטת

**הוחלט, כאמור, בהכרעת הדין של השופטת ש.דברת.**

**ניתנה היום ז' בתמוז תשס"ב (16 ביוני 2002) במעמד ב"כ המאשימה, עו"ד אלוני, הנאשם בעצמו וב"כ עו"ד תורג'מן.**

|  |  |  |  |  |
| --- | --- | --- | --- | --- |
| **ח. סלוטקי – שופטת** |  | **ש. דברת – שופטת** |  | **י. טימור – אב"ד** |

5129371

000967/01פח 055 עדי פוזיילוב

נוסח זה כפוף לשינויי עריכה וניסוח