**בתי המשפט**

|  |  |  |  |
| --- | --- | --- | --- |
| **בית משפט השלום תל אביב-יפו** | | **פ 004753/01** | |
|  | |
| **בפני:** | **כב' השופט דניאל בארי** | **תאריך:** | **04/09/2002** |

|  |  |  |  |
| --- | --- | --- | --- |
| **בעניין:** | **מדינת ישראל** | |  |
|  | **ע"י ב"כ עו"ד** | **דפנה יבין** | **המאשימה** |
|  | **נ ג ד** | |  |
|  | **בן יוסף משומר** | |  |
|  | **ע"י ב"כ עו"ד** | **ברזילי זוהר** | **הנאשם** |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [192](http://www.nevo.co.il/law/70301/192), [345 (א) (4)](http://www.nevo.co.il/law/70301/345.a.4), [348 (א)](http://www.nevo.co.il/law/70301/348.a)

**הכרעת דין**

**כללי:**

1. התביעה מייחסת לנאשם שתי עבירות: מעשה מגונה בבן משפחה עבירה לפי [סעיף 348 (א)](http://www.nevo.co.il/law/70301/348.a) וסעיף [345 (א) (4)](http://www.nevo.co.il/law/70301/345.a.4) ל[חוק העונשין](http://www.nevo.co.il/law/70301), תשל"ז – 1977 (להלן:"החוק") ועבירת איומים עבירה לפי [סעיף 192](http://www.nevo.co.il/law/70301/192) לחוק.

2. לפי גרסת התביעה ביום 1/4/2002 בשעה 21:45 לערך ביצע הנאשם מעשה מגונה ב- ל.ב ביתו ילידת 1963 והסובלת מפיגור שכלי, בכך שהוריד את מכנסיו והורה לה לנגוע באיבר מינו. ל.ב מילאה אחר ההוראה ונגעה באיבר מינו.

3. אשתו של הנאשם שרה בן יוסף העירה לו על התנהגותו ובעקבות כך איים עליה נאשם בכך שאמר לה "אני יראה לך, אני ארצח אותך יש לי אקדח ואני אתאבד."

4. הנאשם כפר במיוחס לו וטען כי אשתו הסיתה את ביתם להתלונן נגדו על רקע הסכסוך הקיים ביניהם.

5. בסיכומיה הסכימה התביעה כי לא הוכיחה ביצוע מעשה מגונה ע"י הנאשם אך טענה כי הביאה די ראיות להוכיח את אשמתו בנסיון לבצע מעשה מגונה.

**פרשת התביעה:**

6. מעדותה של ל.ב (להלן:"המתלוננת") אשר הושמעה שלא בנוכחות הנאשם ובאמצעות מערכת צילום שאפשרה לנאשם לעקוב אחר הדיון ולהיות בקשר עם סנגורו עולים הפרטים הבאים:

א. העדה מסרה כי מזה כשנה היא גרה בדירה כדיירת מוגנת וכי לפני כן התגוררה בבית הוריה.

העדה מסרה כי בליל האירוע היא היתה במרפסת אביה קרא לה וביקש שתיגע בו העדה הוסיפה "לא נעים לי להגיד לך איפה הוא רצה שאני אגע לו".

ב. לשאלה נוספת של התובעת אמרה העדה "הוא רצה שאני אגע לו לבולבול ...אמרתי לו שאסור לא יפה ולא נעים..."

ג. בחקירתה הנגדית ציינה העדה כי היחסים בין הוריה היו מעורבים היא הוסיפה כי אמה צעקה על אביה ורצתה שיעזוב את הבית וכדברי העדה "היא רצתה שהבית יהיה רק שלה".

ד. העדה גם אישרה כי הנאשם הגביל אותם בחיי היום יום בבית, גרם לא לצרוך חשמל, לא להתקלח ולא להרעיש וזה הפריע לה וגם לאמה.

ה. העדה מסרה לסניגור כי לא סיפרה לאמה על מה שהיה באותו לילה היא אשרה כי היתה מריבה גדולה בין אמה לנאשם באותו יום.

ו. העדה גם טענה כי לא היה אירוע בו אביה ביקש ממנה לגעת בשבר שיש לו ולכן היא לא ספרה על כך לעובדות סוציאליות.

7. מעדותה של הגב' מיכל כהן עובדת סוציאלית באגף הרווחה בעירית חולון עולים הפריטים הבאים:

א. העדה ציינה כי היא מטפלת במשפחת הנאשם מאז מרץ 2001 מועד חזרתה מחופשת לידה. העדה ציינה כי בתם של משפחת משומר ל.ב סובלת מפיגור בינוני שנגרם ממחלה במהלך ההריון של האם.

ב. העדה ציינה כי ל.ב הובאה לועדת השמה במגמה למצוא לה סידור חוץ ביתי. במהלך דיוני הוועדה ל.ב סיפרה שהיא רוצה לצאת מהבית והוסיפה כי אביה קורא לה לחדר. ל.ב סיפרה כי יום קודם לכן הוא קרא לה לחדרה אמר לה שיש לו שבר ואמא לא מאמינה לו.

ג. בהמשך מסרה העדה כי הבת אמרה במילים שלה "בואי תראי, בואי תיגעי לי... בואי תלטפי" היא לא הסכימה.

ד. העדה מסרה כי לפני כינוס הועדה היא שוחחה עם אמה של ל.ב שסיפרה לה שביתה התלוננה כי אביה קורא לה לחדרו וביקש להוציא את הבת בדחיפות מהבית. האם לא הסכימה להגיש תלונה במשטרה.

ה. העדה העריכה את ל.ב כבחורה מאוד ישרה, תמימה ומקובלת על אנשי המקצוע. העדה הוסיפה כי היחסים בין בני המשפחה הם חמים וכי עד לפיטוריו מהעבודה גם יחסי האב ובתו היו חמים.

ו. בחקירתה הנגדית מסרה העדה כי אמה של ל.ב מסרה כי בעלה שותה, שוכב במיטה ומדבר שטויות. האם גם סיפרה לה על יחסים מעורערים בינה לבין בעלה.

ז. לשאלת הסנגור ציינה העדה לא יתכן כי ל.ב תאמר דבר וכעבור זמן קצר תאמר את ההיפך.

8. מעדותה של הגב' שרה בן יוסף אמה של ל.ב עולים הפרטים הבאים:

א. העדה ציינה כי היתה נשואה לנאשם 47 שנים התגרשה ממנו בינואר 2002. לבני הזוג 4 ילדים ביניהם גם ל.ב.

ב. העדה מסרה כי הסכסוך עם בעלה החל לפני כ 5 שנים כאשר הוא הפסיק לעבוד בעקבות ריסוק אבנים בכליות שעבר. לדברי העדה הנאשם נהג לשתות בירה גם כאשר עבד אולם מאז הפסיק לעבוד הוא הגביר את השתיה.

ג. לגבי האירוע סיפרה העדה את הדברים הבאים: "בשעה 21:30 באותו ערב של.ב חזרה הביתה אני ישבתי בחדרי רואה טלויזיה היא עלתה הביתה והיא הסתובבה בבית. פתאום היא באה אלי וכולה רועדת מעצבים שאלתי מה קרה אמרה לי אל תשאלי היא אמרה לי שהוא הוריד את המכנסים והראה לי שיש לו שבר".

ד. העדה מסרה כי יצאה מחדרה וצעקה על הנאשם. לדבריה הנאשם שכב במיטה היה מכוסה בשמיכה ולבש חולצה. כשצעקה עליו בתה הייתה לידו. בהמשך הנאשם אמר לה שירצח אותה ויתאבד.

ה. העדה הזכירה כי היה אירוע דומה שקדם לאירוע זה. אחרי אותו אירוע שוחחה עם אחיו של הנאשם שהבטיח כי הדבר לא ישנה.

ו. בחקירתה הנגדית מסרה העדה כי גם לה וגם לנאשם נכות בשיעור 100%. היא אישרה כי נהגה לומר לנאשם "אתה בטלן, אתה לא מביא כסף".

העדה הכחישה כי אמרה לבתה שהיא רוצה שהנאשם יעזוב את הבית. לדבריה הנאשם לא אישר לשמוע רדיו ולא נתן להתרחץ.

ז. העדה ציינה כי בניגוד לדברי בתה היא ספרה לה את הסיפור עם אביה ואמרה לה שהוא הוריד את המכנסים והראה לה את השבר שיש לו.

ח. העדה ציינה כי בשנים האחרונות היא שונאת את הנאשם ולא שללה את האפשרות כי אמרה לנאשם ביום האירוע "לעוף מהבית" לדבריה הנאשם אמר לה כי יכתוב מכתב התאבדות ויתאבד בגללה.

#### פרשת ההגנה

9. בהודעתו במשטרה (ת/1) מסר הנאשם את הפרטים הבאים:

א. הנאשם הכחיש נמרצות כי השתמש באלימות נגד אשתו וטען כי הוא "לא שותה אלכוהול ולא מעשן". בהמשך אישר הנאשם כי החזיק מתחת למזרון בקבוקי משקה וטען כי עשה כך כיון שאשתו זורקת כל דבר שלא מוצא חן בעיניה.

ב. הנאשם טען כי שתה כוס משקה שבוע שבועיים לפני מסירת העדות. לשאלת החוקר מהיכן ריח האלכוהול מסר הנאשם "שמתי בשיניים, יש לי כאבים בשיניים.

ג. הנאשם ציין כי יחסו עם בתו תקינים. העד ציין למרות שבתו מוגבלת בשכלה היא מבינה מה שאומרים לה ועושה מה שמבקשים.

ד. הנאשם ציין כי הוא ביקש מבתו להכין לו כוס תה ואשתו מנעה ממנה להכין את התה. הנאשם הוסיף כי ביום 1/4/2001 בתו לא הכינה לו תה ולא נכנסה לחדרו!

ה. הנאשם אישר כי יש לו שבר באשכים מזה שנתיים, לדבריו הוא הכחיש כי ביקש מבתו לגעת בשבר.

ו. הנאשם הכחיש כי בליל 1/4/2001 הוריד את מכנס והראה לבתו את השבר שיש לו הוא גם הכחיש מכל וכל כי בתו נגעה לו באבר המין.

ז. הנאשם תחילה הכחיש כי היה לו ויכוח עם אשתו. באותו יום אולם בהמשך ציין "רגע אני יגיד לך היה ויכוח, ויכוח קטן, היא התחילה איתי ואני שתקתי ולא עניתי.."

ח. הנאשם הכחיש כי איים לרצוח את אשתו ולהתאבד וטען כי כל מה שטוענים נגדו הוא בגדר עלילה.

10. בעדותו בבית המשפט מסר הנאשם את הפרטים הבאים:

א. הנאשם ציין כי הוא סובל מליקויים בריאותיים שונים. הוא עבר ניתוח להסרת כליה וכן איבד עין ונאלץ להפסיק לעבוד. הנאשם מסר כי אשתו אמרה לו לאחר שהפסיק לעבוד שלא תטפל בו בבית.

ב. הנאשם הוסיף כי לפני ה- 1/4/2001 אשתו אסרה על בתם להיכנס לחדרו או להכין לו שתיה חמה. הנאשם טען כי את ההאשמות נגדו יזמה אשתו כדי להוציאו מהבית.

ג. בחקירתו הנגדית טען הנאשם כי לאחר שהפסיק לעבוד הוא חדל לשתות אלכוהול. לשאלת התובעת לגבי בקבוקי המשקה שנמצאו מתחת למזרונו השיב הנאשם "האשה זורקת את הבירה ולכן הבירה מתחת למיטה". לגבי ריח האלכוהול שנדף מפיו מסר הנאשם כי שתה בירה בצהריים ושאל "זה אסור". כשהתובעת הזכירה לו כי במשטרה מסר כי מריח אלכוהול בפיו כיון ששיניו כאבו הכחיש כי אמר זאת במשטרה.

ד. הנאשם ציין כי יחסיו עם בתו היו תמיד טובים, וציין כי בתו אינה משקרת. הנאשם הוסיף וציין כי "רק כשהאם בקשה ממנה דברים רעים – היא עשתה".

ה. הנאשם חזר והדגיש כי באותו לילה בתה לא נכנסה לחדרו ולא הכינה לו תה. הנאשם הוסיף כי באותו ערב הוא לא רב עם אשתו. לשאלת התובעת שהפנתה אותו לאמור בהודעתו מסר הנאשם "הכתוב בהודעת המשטרה על ויכוח ביני לבין אשתי – זה מיותר, אף פעם לא היה ויכוח".

ו. לשאלת התובעת השיב הנאשם כי השבר שיש לו במפשעה. הנאשם הכחיש כי דיבר עם בתו על השבר. הנאשם ציין כי לא ידוע לו מהיכן בתו מכירה את המונח שבר. הוא העלה סברה כי שמעה זאת כשהזכיר את השבר בפני אשתו.

**הערכת עדויות:**

11. העדות המרכזית לענין הניסיון לבצע מעשה מגונה הינה עדותה של בתו של הנאשם.

עדה זאת סובלת מפיגור שכלי ועל כן יש מקום לבחון את עדותה בזהירות תוך התחשבות במצבה וכן תוך מתן הדעת לחוות דעת המומחים לגבי יכולתה להעיד ולשחזר אירועים.

12. התרשמתי מהעדה כי מדובר בעדה שמבינה את הצורך להעיד אמת. התרשמתי כי העדה מתקשה להשיב על שאלות מרכזיות ולא תמיד מעריכה נכון במונחי זמן את המציאות.

כמו כן התרשמתי כי העדה ניתנת בקלות יחסית להשפעה ויש לה נטיה ככל הנראה לא מודעת לרצות את האדם שמדבר עמה.

13. הדברים שצויינו לעיל הם תולדה של התרשמותי הבלתי אמצעית מהעדה. יצויין כי גם המומחים קבעו קביעות דומות לגבי אישיותה של המתלוננת. (ראה לענין זה את התיק הרפואי וההערכות שבתוך התיק).

14. כדי להסיר כל ספק אני קובע כי עדה זאת לא העלילה על אביה ולא פעלה ככלי בידי אמה. השתכנעתי כי הדברים שמסרה לאמה בליל 1/4/2001 משקפים בקווים כלליים את מה שהתרחש באותו יום.

15. האם שעשתה עלי רושם אמין, העידה כי בתה מסרה לה כשהיא נסערת "אל תשאלי היא אמרה לי שהוא הוריד את המכנסים והראה לי שיש שלו שבר".

16. גם העדה מיקי כהן שטיפלה במשפחה כותבת במכתבה מיום 19 נובמבר 2001 לד"ר מרים מור בר "... בפגישת הכרות עם האמא העלתה כי בעלה בן ה – 67, אינו עובד, שותה באופן קבוע בירות ולעיתים שתייה חריפה, עם בעיות בריאות כליות וריאה מדבר שטויות צועק ומקלל, שוכב רוב הזמן במיטתו, לעיתים בעירום, צועק שיש לו שבר במפשעה ומבקש מהבת לילית לבוא ולראות כי "אמא לא מאמינה" (הציטוט מפי האם – ד.ב).

17. מכל האמור לעיל ניתן לקבוע כי מה שהיה בפועל באותו לילה הוא כי האב ככל הנראה כתוצאה משתיה מופרזת ועל רקע המתיחות בינו לבין אשתו הוריד את מכנסיו והצביע בפני בתו על השבר שיש לו והוסיף כי האם אינה מאמינה לו.

18. חיזוק נוסף לקביעה הנ"ל מצוי בשימוש שעשתה העדה במילה "שבר" ברור כי ברמתה השכלית העדה לא יכלה להשתמש בביטוי אלא אם כן שמעה אותו בסמוך לתלונתה בפני אמה מפי אביה.

19. התביעה לא ייחסה את העבירה של ניסיון לבצוע מעשה מגונה על פי התשתית העובדתית שצוינה לעיל. בחנתי אם יש בעובדות הנ"ל כדי להוות עבירה והגעתי לידי מסקנה כי למרות הפסול שבדבר קיים ספק ממשי לגבי התלוות כוונה מינית לפעולתו של הנאשם. סביר יותר להניח כי הנאשם בהשפעת האלכוהול חיפש תמיכה לכעסו כלפי אשתו שאינה מאמינה לו שהוא סובל מהשבר הקשה.

20. הנאשם עשה עלי רושם בלתי אמין לחלוטין. גרסתו הינה מלאת סתירות ובלתי אמינה על פניה. הנאשם הבין שלא נהג כשורה כאשר הראה את השבר לבתו ומתוך חששו כי זה יתפרש לא נכון בחר בהכחשה גורפת כאשר טען כי בתו כלל לא הכינה לו תה ולא נכנסה לחדרו. הנאשם גם הכחיש בצורה לא משכנעת את הויכוח עם אשתו למרות שהודה בחצי פה כי היה וכוח בחקירתו במשטרה.

21. אשתו של הנאשם עשתה עלי רושם אמין. היא הדגישה כי כעסה מאוד על בעלה ואף "ששנאה אותו" לא הסתירה פרטים לא נוחים. לעומת זאת לא ניסתה למרות האמור לעיל להעליל על בעלה. העדה ציינה במדויק את תוכן תלונת בתה ואף הדגישה כי חששה מהתנהגות ובעלה בגלל בעיית השתיה שלו.

לענין תוכן הויכוח והאיומים שהנאשם השמיע באוזניה אני מאמין לעדה זו ללא סייג.

5129371

54678313 נתתי דעתי לעובדה כי לענין האיומים העדה הינה עדה יחידה. בחנתי את טענות הסנגור כלפי העדה והגעתי לידי מסקנה לאחר בחינת כל הטענות כי ניתן לסמוך על עדה זו ולבסס על פי דבריה הרשעה בפלילים.

1. לסיכום לאחר שבחנתי את מכלול הראיות וטענות הצדדים הנני מחליט לזכות מחמת הספק את הנאשם מהעבירה של ניסיון לבצע מעשה מגונה בבן משפחה ומרשיע אתו בעבירת איומים.

**ניתנה היום כז' באלול, תשס"ב (04 בספטמבר 2002) במעמד הצדדים.**

דניאל בארי 54678313-4753/01

|  |
| --- |
| **דניאל בארי, שופט** |

נוסח מסמך זה כפוף לשינויי ניסוח ועריכה