בתי המשפט

|  |  |  |  |
| --- | --- | --- | --- |
| **בית משפט השלום ראשון לציון** | | **פ 004134/02** | |
|  | |
| **בפני:** | **כבוד השופטת שירה בן שלמה** | **תאריך:** | **15/04/2003** |

|  |  |  |  |
| --- | --- | --- | --- |
| בעניין: | מדינת ישראל | |  |
|  | ע"י ב"כ עו"ד | לילך שלום | המאשימה |
|  | נ ג ד | |  |
|  | מקס אלשנסקי | |  |
|  | ע"י ב"כ עו"ד | ירון דוד | הנאשם |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [245 (א)](http://www.nevo.co.il/law/70301/245.a), [348 (ג1)](http://www.nevo.co.il/law/70301/348.c1), [377](http://www.nevo.co.il/law/70301/377)

**הכרעת דין**

1. הנאשם הואשם בעשיית מעשה מגונה תחת לחץ ואיום, בכליאת שוא ובהדחה בחקירה.

2. ביום 17.10.02, בשעה 21:00 לערך, נפגשו, לראשונה, הנאשם, יליד 1947, וע"ת 1 - אנה, ילידת 1982 (להלן: המתלוננת), בתחנת האוטובוס במרכז קרית שרת בחולון. במהלך הנסיעה:5129371

"הוא סיפר על עצמו שהוא מפיק הצגות תוך דוגמנות וסיפר לי שאני נראית לו מתאימה ונתן את כרטיס הביקור שלו"

(עמ' 6 ש' 16 - 17)

בישיבת ההקראה, מיום 6.11.02, הודה בסעיף זה (עמ' 1 ש' 12) הגם שבהודעה טען שלא נסעו יחד (ת/10, עמ' 1, ש' 20 - 21, 26 - 27).נ

3. בכרטיס הביקור - ת/1 נרשם, בין היתר, סוכנות לדוגמניות (עמ' 7 ש' 13 - 14).ב

מדובר בסוכנות של ע"ת 4 - אדי גבריאל, אצלו עבד הנאשם כסוכן והביא מועמדים לצלום, מחודש פברואר ועד מאי יוני 2002, המועד בו הפסיק את עבודתו (עדות גבריאל עמ' 28 ש' 24; עמ' 29 ש' 2 - 3; עמ' 30 ש' 2 - 5).ו

כרטיס הביקור שלו - ת/9 (הכרטיס שנתפס ברשות הנאשם) הזהה לת/1 (הכרטיס שנתן למתלוננת) נמסר לידיו על מנת שיוכל להציג עצמו כסוכנו.נ

עדות חברו של הנאשם, ע"ה 3 - רפפורט ואדים, לפיה עבד כסוכן עבור ע"ת 4 עד למעצרו חסרת משמעות, שהרי אך סביר שהמעביד ידע טוב מהחבר האם הפסיק את עבודתו אם לאו.ב

הנאשם עצמו כשנשאל בהודעתו היכן עובד השיב שהוא נכה 75% החי מביטוח לאומי. רק לאחר שהוזכר לו שבהודעה הראשונה מסר שעובד בתאטרון אישר את הדברים (ת/15 ש' 9 - 13).ו

4. מכל מקום, עדיין, מדובר בעבודה של סוכן כך שאין זה מן הנמנע שהנאשם, במידה וסבר שהמתלוננת אכן מתאימה, יתווך בינה לבין אדי גמליאל, אפילו הפסיק לעבוד עבורו ביוני, וזאת, תמורת 80 ש"ח (עמ' 40 ש' 20 - 27).נ

ברם, נראה מעדותו שהיא אינה מתאימה:

"אני הייתי זקוק למכוערת הזאת, היא רצתה כסף" (עמ' 41 ש' 10).ב

באותה הזדמנות הציג את צוות ה"קאדריות" שעבד בעבורו (נ/2 - נ/2ב בנוסף לת/3 ות/4).ו

בהודעה, כשנשאל כיצד הציג עצמו השיב "... שאני המממן של התאטרון" (ת/10, עמ' 1, ש' 29) בעדות שלל זאת (עמ' 46 ש' 2).נ

5. יום למחרת, ביום שישי 18.10.02, בשעה 12:00 לערך, התקשרה אליו המתלוננת ואמרה שיכולה להגיע למשרדי התאטרון אבל הוא ביקש שתגיע לביתו ומשם יסעו ביחד (עמ' 8 ש' 2 - 15).ב

בהודעה, תחילה, אישר את דבריה:

"היא התקשרה ואמרה שבאה מגני אביב. שאלה אם לבוא למשרד בחולון אמרתי לה תבואי לבית שלי" (ת/10, עמ' 1, ש' 35 - 36).ו

כשנשאל מדוע לביתו שינה מעדותו והשיב:

"היא אמרה אני רוצה בבית שלך לדבר לא יודע בשביל מה"?!!

(ת/10, עמ' 1, ש' 38 - 39).נ

בעדות אמר:

"... אני אמרתי לה אני בבית. ...לא הזמנתי אותה היא כפתה את עצמה"?!! (עמ' 43 ש' 7 - 16; עמ' 46 ש' 3 - 11).ב

6. על שהתרחש בדירה ניתן ללמוד מעדותה ומדבריה בעימות ולהבין כיצד הפילה ברשת, שלב אחר שלב, בצורה הדרגתית אך נחושה.ו

7. לדירה הגיעה בשעה 14:09, שזו השיחה היוצאת האחרונה שניהלה איתו (עדותה עמ' 16 ש' 22 - 24; עדותו עמ' 44 ש' 18). לביתה חזרה בסביבות 18:00 (עמ' 16 ש' 25) כאשר מרחק ההליכה מביתו לביתה כ - 15 דקות (עמ' 16 ש' 26).נ

חברה, כיום בעלה, ע"ת 2 - סלביק, העיד שכאשר הגיע לביתה בשעה 18:00 לערך היא כבר היתה אחרי המקלחת (עמ' 23 ש' 18; עמ' 24 ש' 6).ב

הנאשם העיד שהלכה ב - 16:30, 16:50 לערך (עמ' 42 ש' 15; עמ' 44 ש' 23) כאשר בהודעתו השניה אמר שחברתו, ע"ה 2 - אלה בלוחטין, הגיעה בסביבות 17:00, לאחר שהמתלוננת הלכה (ת/15 ש' 21 - 24), אך בעדות אמר ששיקר כדי לא לערב אותה (עמ' 48 ש' 17 - 20).ו

והחברה - אלה העידה שהם יצאו בסביבות 16:20 או 16:30, כשעדיין היה אור (עמ' 53 ש' 4 - 5).נ

8. המתלוננת העידה שכאשר הגיעה לדירה הנאשם נעל את הדלת עם המפתח והשאירו בדלת והם היו לבד בדירה (עמ' 8 ש' 16 - 18; עמ' 16 ש' 7).ב

הוא הציע לה לאכול, היא סדרה את השולחן, הם אכלו, ספרו על עצמם והוא נתן לה לשתות משקה חריף, ממש הכריח אותה לשתות (עמ' 9 ש' 22 - 23; עמ' 10 ש' 4 - 5). בעדות העידה שמדובר בצ'צ'ה משקה, שלדבריו, הכין בעצמו. בעמות גם אמרה צ'צ'ה ונרשם בטעות וודקה (עמ' 10 ש' 5; ת/16 ש' 21, קלטת העמות - ת/8).ו

הנאשם אמר בהודעתו שמדובר ביין שקנה, אותו שתה מהבוקר ובחברת המתלוננת שתה כוס וחצי בערך (ת/10, עמ' 1, ש' 42 - 49). החוקר שגבה את הודעתו הראשונה, בשעה 23:30, העיד שנדף מפיו ריח של מאלכוהול (עמ' 31 ש' 7 - 8; עמ' 34 ש' 8 - 9).נ

9. בשעתיים הראשונות, אליבא לדבריה, הכל היה בסדר, היא לא חשדה בכלום ובסביבות 16:00 הוא התקשר מהפלאפון שלה למנהל סוכנות הדוגמניות ומסר את מידותיה, לאחר שמדד באמצעות ידיו, די בעדינות, הגם שזה לא היה נעים (העמות - ת/16, עמ' 1 ש' 20 - 22; העדות עמ' 16 ש' 1 - 6).ב

הנאשם אישר שהתקשר מהפלאפון שלה לגבריאל, אשר רשם את שמה וקבע לה להגיע ביום ראשון בשעה 10:00 (הודעתו - ת/15 ש' 13 - 20; בעמות - ת/16, עמ' 2, ש' 12 - 15).ו

גבריאל אישר ששוחח עמו בסביבות 15:00, 16:00, שרוצה לשלוח אליו בחורה ורק לאחר שהוקראו לו הדברים שמסר בהודעתו אישר שהנאשם אמר שהיא תבוא להצטלם ביום ראשון ב - 10:00. הוא לא שמע שמסר את מידותיה (עמ' 29 ש' 7 - 9; עמ' 30 ש' 7 - 10, 23 - 24).נ

10. כשסיימו לאכול ביקש שתדגים לו איך היא בתור שחקנית, שתעשה מבט של מאוהבת (עמ' 10 ש' 6 - 11). לימד אותה כיצד עושים כאילו נשיקה, תוך הצמדת הפנים (עמ' 10 ש' 11 - 14). השמיע מוזיקה ובקש שתרקוד, כדי לראות את תנועותיה, והם רקדו ביחד (עמ' 10 ש' 15 - 17).ב

היא ניסתה לכוון אותו לעבודה, כפי שניסתה עוד קודם, והוא הראה לה תמונות של בחורות בלבוש מינימלי, תמונות שלא רצתה לראותן שוב (עמ' 10 ש' 18 - 24; עמ' 9 ש' 21 - 22; התמונות - ת/3 ות/4).ו

היא אמרה שהסגנון לא מתאים לה, מה שבהחלט נכון, ככל שניתן היה להתרשם במהלך העדות, והוא השיב שלא כל אחת חייבת להצטלם כך (עמ' 11 ש' 14 - 17; ראה קלטת העמות - ת/8 לצורך התרשמות).נ

11. הוא כל הזמן עישן, היא אמרה לו שלא אוהבת עישון והוא אמר שהוא צריך בחורה שתדאג לו ותגיד לו לא לעשן.ב

"ברגע מסויים הוא משך אותי ביד וחיבק אותי ואמר שאני צריכה להיות עדינה כלפיו והתחיל לנשק אותי בידיים, בפנים בצוואר וחיבק אותי וליטף. אמרתי לו שזה לא מתאים לי, ניסיתי לצאת... ולקחתי תיק ורציתי לצאת אבל הוא עמד מולי, מול הדלת ולא נתן לי לצאת, הוריד את התיק ואמר שאנחנו רק ידידים, שהוא לא התכוון להרגיז אותי ואז שוב התיישבנו, הוא שוב נתן לי לשתות את המשקה החריף הזה... והוא הכריח אותי לשתות אבל לא שתיתי רק טעמתי..." (עמ' 11 ש' 22 - עמ' 12 ש' 4; בעמות - ת/16, עמ' 3, ש' 14 - 16).ו

12. הוא כל הזמן שתה, התחיל לדבר על מין ולהגיד בדיחות גסות. היא נסתה להחליף נושא. הוא שאל האם נסתה מין וכשהשיבה בחיוב אמר:

"... (בוכה) הוא אמר לי שאם מישהו זיין אותי אז גם הוא יכול וכל אחד יכול (לאחר שהות של בכי, ממשיכה לבכות) כמה פעמים נסיתי לצאת מהדירה יכול להיות יותר מ - 5 פעמים והתקרבתי לדלת והוא לא נתן לי לצאת" (עמ' 12 ש' 10 - 13; העמות - ת/16, עמ' 1, ש' 23 - 25).נ

13. הוא צעק עליה למה היא מתרגזת ומנסה לצאת והיא הרגיעה אותו ושוב המשיכו לדבר על מין.ב

"הוא הושיב אותי על הברכיים והוא אמר שכאשר אני יושבת זה לא עומד לו..." (עמ' 12 ש' 16 - 17).ו

14. היא שוב נסתה לשנות נושא ושאלה היכן הם נמצאים, לאן פונה החלון, והוא אמר שיש נוף יפה ובערב אפשר לראות את כל ת"א והציע לגשת לחלון של חדר השינה שהיה פתוח. היא פחדה אבל התקרבה לחלון והוא חסם את המעבר הצר שבין החלון למיטה ולא אפשר לה לצאת. הוא אמר שקר לו וסגר את החלון והתריסים.נ

"...שניסיתי לצאת הוא דחף אותי למיטה הוא עלה עלי, אני נתתי לו מכה עם יד ימין, הבאתי לו מכה בעין שמאל" (עמ' 13 ש' 1 - 2).ב

בעמות, כשנשאלה האם את הסימן האדום ליד העין (עין ימין) היא גרמה, לא נצלה את ההזדמנות ואמרה "... זה לא ממני, אני עשיתי לו בעין שמאל" (ת/16 עמ' 3 ש' 3 - 6; צלום הנאשם והסימן מתחת לעין ימין, שלא שייך לארוע - נ/1; הודעת הנאשם - ת/10, עמ' 2, ש' 52 - 54)

15. בשלב הזה הנאשם כעס עליה, קילל אותה "זונה ודברים כאלה" ולא נתן לה לצאת.ו

"... ברגע מסויים הוא חזר לסלון ולקח... סכין שקודם חתך בו עגבניות וקילף תפוחים ונצמד אלי עם הסכין, אמר שאם אני לא אעשה מה שהוא מבקש, אם אני אתנגד אז הוא יחסל אותי"

(עמ' 13 ש' 4 - 6).נ

תמוכין לעדותה באשר לקללות שהטיח בה בהודעתו, בקללות שהושמעו בגנותה באוזני החוקר (ת/10 עמ' 3 ש' 13 - 14, 23).ב

היא זיהתה את הסכין איתו איים, ואשר נתפסה בדירתו עפ"י התאור שמסרה (צלום הסכין - ת/5; עמ' 15 ש' 10 - 11; הסכין עצמו - ת/7; הסכינים שנתפסו בדירה - ת/11; דוח הפעולה - ת/12).ו

16. את שארע באותו השלב תארה:

"אז הוא התחיל להוריד את החולצה שלי והתנגדתי נסיתי לסגור, אז הוא צעק עלי וקילל ופחדתי להתנגד. הוא הוריד את החולצה ואת המכנס ואת הנעליים שלי. הוא אמר לי שאם אני לא אתנגד אז הוא לא יגע בי ולא יעשה לי כלום. אני ישבתי על המיטה והוא גם כן התפשט לגמרי" (עמ' 13 ש' 8 - 12).נ

בהמשך תארה, תוך כדי בכי, כיצד הסיר את חזיתה ונשקה בכל הגוף, כיצד נגע באיבר מינה מעל לתחתון, כיצד שכב עליה, כך שחשה את איבר מינו על איבר מינה, כיצד ביקש שתיקח את איבר מינו בפיה, שתנשקו ותיגע בו בידה, ובשלב מסוים ביקש שתפסיק והמשיך להתעסק בעצמו באיבר מינו (עמ' 13 ש' 12 - 25).ב

17. לאחר מכן קם, הדליק את האור, הוציא את המפתח מהדלת ונכנס למקלחת (עמ' 14 ש' 1 - 4).ו

"כשהוא הדליק את האור הוא היה ערום ואני לא הסתכלתי עליו" (עמ' 14 ש' 5).

כשנשאלה אם לא חשה משהו מוזר בגוף שלו השיבה "... חשתי שהוא שמן" (עמ' 13 ש' 25).

וכשנחקרה בנגדית, אודות הקעקועים המעטרים את גופו, אישרה שבסלון כאשר ישב עם גופיה הבחינה שבכתף ימין יש לו קעקוע, אך לא הבחינה בשום דבר מיוחד נוסף, שבחדר היה חושך וגם כשהדליק את האור לא הסתכלה.

"אני לא הסתכלתי עליו בכלל אני רק יודעת שהוא שם" (עמ' 18 ש' 3 - עמ' 20 ש' 5, הצטוט מעמ' 19 ש' 24 - 25, ראה גם 17 - 18).

הנאשם ישב בסלון עם אותה גופיה בה צולם בנ/1 (עמ' 46 ש' 25). אפשר לראות קעקוע בזרוע ימין וגם חלק מקעקוע גדול על החזה, בצד שמאל. כן הציג קעקוע של כוכב ברגל ימין וברגל שמאל וקעקוע של כתב על גב שתי כפות הרגליים והמתלוננת אמרה, מיוזמתה:

"אני לא הסתכלתי פשוט..." (עמ' 20 ש' 23 - עמ' 21 ש' 5; עמ' 22 ש' 14 - 15).

18. לאחר שיצא מהמקלחת שאל מה תאמר לאמה כשתחזור והיא השיבה שתאמר לה שהיתה בתאטרון ונסתה את עצמה.

"אז הוא בכה אמר שאני אסלח לו שהוא לא עשה את זה בכוונה שזה היה במקרה" (עמ' 14 ש' 8 - 9).

19. הוא התלווה אליה כשיצאה מהדירה וליווה אותה.

"כאשר עמדנו להפרד אמר לי אל תעשי שטויות. שאל אותי האם אני צריך לחפש עו"ד ואז עשיתי כאילו שלא הבנתי על מה הוא מדבר" (עמ' 14 ש' 23 - 24).

20. בחקירה הנגדית אשרה שבזמן שהיה במקלחת לא התקשרה, מאחר והכל כבר הסתיים וידעה שעוד מעט תצא ולא היה לה מה לומר לחבר, ושרצתה שפחות ידאגו לה (עמ' 20 ש' 15 - 16, 19; עמ' 22 ש' 6 - 9).

21. כשהוטחה בפניה גרסת הנאשם לפיה רק אכלו, שתו, דברו על עצמם ועל העבודה, נקבעה פגישה והוצגו תמונות, שללה את הדברים והוסיפה:

"הוא בן אדם זר, 4 שעות להעביר איתו?" !!! (עמ' 23 ש' 6).

22. כשהגיעה הביתה לא ספרה דבר לאביה ולאחותה ונכנסה למקלחת. כשהגיע החבר ושאל מדוע לא ענתה לשיחות שלו, כאשר לאחת מהן ענתה בזמן שסיימו לאכול ולאחרת, כשהיו בחדר, הנאשם לא איפשר לה לענות, ספרה את המינימום והוא שאל "... האם אני יכולה לקבל איזה מחלה, אמרתי לו שלא" והוא לקחה להתלונן במשטרה (עמ' 14 ש' 25 - עמ' 15 ש' 5).

בחקירה הנגדית אשרה שלא הציגה שיחות שלא נענו, מאחר ולא נתבקשה, ושלא ספרה לחבר, כיום הבעל, את הכל כי "זה לא נעים להגיד ולא נעים לשמוע" והיא לא רוצה להיזכר בדברים (עמ' 21 ש' 22 - 26; עמ' 22 ש' 18 - 25).

החבר העיד שספרה לו שהולכת לפגישה. שאמרה שכלא אותה 4 שעות בדירתו. שהיה מאוד שיכור. שהוריד ממנה את בגדיה ונישק אותה. שהיא נתנה לו מכה בעין כשתפס אותה ושאיים עליה בסכין (עמ' 23 ש' 18 - 20, 24 - 25). הוא שאל "... אם יש חשש להריון והיא אמרה שזה לא היה משהו כזה" (עמ' 23 ש' 26 - 27).

לגבי שיחות הטלפון הוא שאל מה קרה מדוע לא שמע ממנה כי ציפה שתתקשר ותספר לו איך היה (עמ' 24 ש' 10 - 11; היא סברה שיאשרה את דבריה שלא ענתה לצלצול שלו עמ' 22 ש' 1 - 5).

23. צטטתי בהרחבה קטעים מעדותה נוכח האמון הרב שנותנת אני בדבריה. ככלל המתלוננת הותירה רושם אמין ביותר.

המתלוננת העידה בקול חלש, כשהיא פורכת ידיה האחת בשניה, מתוך מבוכה, העידה בקצב דבור לא קולח, עם הפסקות ממושכות, כאשר ברור שכל המעמד קשה לה.

הותירה רושם של בחורה צנועה, פשוטה, שקטה וביישנית, רחוקה עד מאוד מאותן בחורות זוהר את תמונתן מחזיק הנאשם בביתו ובכיסו (ת/3, ת/4, נ/2 - נ/2ב).

בחורה אשר מתוך רצון לעבוד נקלעה לעולם לא לה והובנה שלא כהלכה ע"י הנאשם.

"כשאת אומרת שהעבודה היתה חשובה למתלוננת אם היא באה במיוחד ביום שישי... רוצים כולם בתאטרון שלנו. כן הצעתי, אם היא מסכימה לבוא אלי הביתה אני לא מבין נשים כאלו, בעיקר בשבת" (עמ' 43 ש' 14 - 16).

"אם היא רוצה במיטה שלי למה לא? אני לא הכרחתי אותה"

(ת/10, עמ' 2, ש' 57 - 58).

בחורה מופנמת וסגורה, אשר עד היום לא ספרה להוריה את שארע (עמ' 21 ש' 10; עמ' 22 ש' 23) וגם לחבר ספרה רק חלק (עמ' 21 ש' 12).

אין סיכוי שהעלילה על הנאשם. ראשית, מאחר ורצתה לעבוד והוא סידר לה פגישה ביום ראשון. ושנית, החבר עצמו הותיר רושם של אדם נעים ונוח לבריות, לא נראה מאיים, ולכן אין סיבה שתמציא את הכל רק כדי לרצותו.

המניע של כסף, עליו דיבר הנאשם, חסר הגיון לחלוטין, באשר לא נעשה נסיון סחיטה, בשום שלב, והוא, כביכול, את "הסחורה" - פגישת העבודה, סיפק.

המתלוננת העידה לפרטי פרטים, הגם שהיה לה קשה, על המעשים שנעשו. במהלך העדות בכתה בהתאמה לתוכן. תארה את חלופי הדברים והמעשים, עד לפרט האחרון.

אין לי ספק, ולו הקל שבקלים, שתארה את שחוותה ולא המציאה דבר.

חוסר ההתאמה, בין עדותה לעדות החבר, באשר לזמנים ולצלצול הפלאפון, אינו משמעותי, לא יורד לשורשו של עניין, ואין בו כדי לפגום באמינותה.

ניתן להתרשם מדמותה ומהמצוקה אותה הקרינה במהלך העימות, על אף שרובו התנהל בשפה הרוסית, עפ"י שפת הגוף והבריחה ממנו אל הדלת, אותה הותירה פתוחה, כאשר הושארו בחדר בגפם.

ניתן להבין הכיצד ועל שום מה לא ידעה לתאר את הקעקועים שעל גופו. היא נמנעת באופן שיטתי מלהסתכל לעברו, ואפילו העדיפה להסתכל לצד השני, לעבר הקיר.

ניתן גם לראות שמי ששלט במצב, העיר הערות והרים את קולו היה הנאשם דוקא ומנגד החוקרת, כאשר העירה לו, אף היא בצעקות.

עדיף היה לותר על נוכחות השוטר האחר בחדר, כאשר גם כך התקשתה המתלוננת לומר את דבריה.

קלטת העימות - ת/8. תמליל העימות - ת/16.

24. הנאשם כפר בכל המיוחס בהודעות, בעימות, בתגובתו בישיבת ההקראה ובעדות.

לדידו המתלוננת התקשרה אליו ויזמה את המפגש. כפתה עצמה עליו. הם אכלו, שתו, שוחחו על עצמם ועל העבודה, הוא קבע לה פגישה עם גבריאל, הציג בפניה תמונות והיא הלכה (עמ' 43 ש' 7 - 8).

במהלך המפגש נכנסה חברתו אלה בשקט למטבח ושהתה בדירה, גם אחרי שהמתלוננת הלכה (עמ' 39 ש' 20; עמ' 40 ש' 3 - 5; עמ' 42 ש' 18 - 20).

הדלת לא היתה נעולה, הוא לא נגע בה, היא לא נכנסה לחדר השינה שלו כלל והיא יכלה לעזוב מתי שרצתה. להפך, הם ישבו שעתיים וחצי בערך והוא כבר רצה שתלך (עמ' 42 ש' 10 - 12; עמ' 50 ש' 6; עמ' 40 ש' 10 - 11, 13 - 14).

לדבריו, המניע שלה, האינטרס שלה - הכסף (עמ' 41 ש' 10; עמ' 43 ש' 19; עמ' 50 ש' 9, 13 - 15, 17, 20).

25. דא עקא ועדותו אינה מתיישבת עם התנהגותו ועם דברים שאמר סמוך לאחר מעצרו ובהודעתו.

26. רס"ל אפי בן - נעים, שוטר סיור, הגיע לביתו אותו יום בשעה 20:30 ונתבקש לא למסור לו את סיבת מעצרו. כשיצא מהמעלית, לאחר שזוהה, הוסבר לו שנעצר לצרכי חקירה, נתפס ברשותו כרטיס ביקור זהה לזה שנתן למתלוננת (ת/9; ת/1) ובדירתו נתפסו 2 סכינים, העונים לתאור שמסרה. בדרך לתחנה דיבר בפלאפון ברוסית ודבריו נרשמו ע"י השוטרת אלה לויטן (דוח הפעולה - ת/12).

בדוח המעצר, שמולא ע"י רש"ט לויטן, אכן נמסר לו שעצור לצורך חקירה ותגובתו היתה: "על מה אני עצור?" (דוח המעצר - ת/13).

27. רש"ט לויטן רשמה זכ"ד אודות דבריו בפלאפון, אשר נאמרו בדרך לתחנה, כדלקמן:

"כן, כן הזמנתי בחורה לתאטרון הזה והיא הלכה התלוננה, נראה לי זאת אניה, היא רצתה להיות בתאטרון, כן היא היתה אצלי בבית והלכה לבד הקפצתי אותה ליוויתי אותה וזהו, אני לא יודע מה היא אמרה עלי, הלך עלי חבל על הזמן, כן אני בדרך למשטרה, רק הגעתי הביתה ולקחו אותי, אני לא יודע, זו רק היא היתה מסוגלת להגיש נגדי תלונה" (הזכ"ד - ת/14).

אילו הדברים התנהלו כפי גרסתו הרי ברור שלא היתה עולה בדעתו האפשרות שהמתלוננת תתלונן כנגדו, והדברים שאמר מדברים בעד עצמם ומהווים "ראשית הודייה".

הנאשם שלל בעדותו את תוכן הדברים שיוחסו לו, בטענה שהשוטרת המציאה והוסיפה בהקשר למתלוננת (עמ' 47 ש' 9 - 23; עמ' 48 ש' 4 - 6).

את המשפט "הלך עלי חבל על הזמן" אמר, אך בהקשר אחר, מאחר ועבר דירה בלי לשלם מיסים וחשב שבעל הבית התלונן?!!! (עמ' 47 ש' 24 - עמ' 48 ש' 3). דברים שונים אמר בהודעתו (ת/10 עמ' 3 ש' 52 - 55).

מקריאת הדברים ברור שזה הסבר שקרי. אולם, משאישר, חלק מהתגובה, ודוקא את החלק המפליל ביותר, אין לי אלא לקבוע שהשוטרת, שהינה שוטרת סיור, אשר לא היתה מעורה בנבכי החקירה, לא המציאה דבר אלא פשוט תרגמה את תוכן השיחה.

בהודעה טען שכשהשוטרים הסיעו אותו שוחח עם אלה, וכשנאמר לו שלפני החקירה אמר ששוחח עם חבר שהוא כמו אח חזר בו ואמר שאלה היתה בביתו, שהתקשר אליה ולא ענתה ואז התקשר אל החבר (ת/10, עמ' 3, ש' 33 - 40).

זו גם היתה הפעם הראשונה בה ציין, לקראת סוף ההודעה, שאלה היתה בבית בזמן שהמתלוננת שהתה שם, אך מסר פרטים שגויים אודותיה.

28. ככלל, הדברים שמסר אודותיה בהודעותיו מעורפלים וסותרים.

בהודעה הראשונה, בסופה אמנם אמר שהיתה בביתו כשהמתלוננת היתה (ת/10, עמ' 3, ש' 38 - 39) מסר מספר "פלאפון" שלה, שאינו מספר פלאפון כלל אלא מספר של טלפון צבורי סמוך לביתו (ת/10, עמ' 3, ש' 34 - 35; עדות ע"ת 3 - רס"ב אורי דיין, עמ' 28 ש' 6 - 7, 17) ואמר לרס"ב דיין "... לא מוכן לערב אותה כי היא לא תתחתן איתי" (עמ' 28 ש' 5 - 6).

בהמשך ההודעה, לשאלה האם אלה היתה כל הזמן בבית כשהמתלוננת היתה השיב: "הלכה לפני" (ת/10, עמ' 3, ש' 47 - 48) אך בהמשך כשנשאל "הלכה לפני מה?" חזר בו ואמר: "אלה היתה אצלי עד הסוף עד שאנה לא עזבה את הדירה" (ת/10, עמ' 3, ש' 49 - 51).

בהודעה השניה שינה מגרסתו ואמר:

"אלה הגיעה אלי לדירה בסביבות השעה 17:00 לאחר שהלכה אנה. הן לא נפגשו" (ת/15 ש' 21 - 24).

בעדות חזר בו שוב ואמר שבהודעה שיקר כדי לא לערב אותה (עמ' 48 ש' 17 - 20).

29. בעדות אמר שאלה הגיעה בזמן שאכלו ושתו, בסביבות 15:30, 15:40, שהיא נכנסה בשקט, עם אוזניות על האוזניים ונגשה למטבח (עמ' 39 ש' 20; עמ' 40 ש' 3 - 4).

"אמרנו שלום באמצעות עיניים, ככה הדדי" (עמ' 40 ש' 5 - 6).

החברה - אלה, תמכה בעדותו. היא תארה כיצד נפגשו בבוקר והוא אמר לה כשיהיה לך זמן תכנסי לבקר (עמ' 51 ש' 21 - 22). לא ברור מדוע היה צריך לבקש זאת כאשר, עפ"י עדותו, היא ממילא מגיעה לביתו כמעט מדי יום?!! (עמ' 39 ש' 23 - 24).

מכל מקום, היא הגיעה אליו בסביבות 15:40, 16:00, עפ"י עדותה, בשקט, נגעה בדלת והיא נפתחה (עמ' 51 ש' 27). כשראתה שהוא משוחח עם אחרת עשתה סימן של שקט עם האצבע ונכנסה למטבח שם ישבה, בשקט, בלי לזוז, והאזינה באוזניות (עמ' 52 ש' 1 - 2; עמ' 56 ש' 8 - 9). אין עדות באשר לשלום באמצעות העיניים.

כעבור 40, 45 דקות "...הוא ...ליווה אותה, סגר את הדלת והיא הלכה" (עמ' 52 ש' 6 - 7).

כשנשאלה האם הלכה לבד העיר הנאשם בשפה הרוסית והוזהר שלא לדבר (עמ' 52 ש' 10) והעדה אישרה "היא הלכה לבד, כן" (עמ' 52 ש' 12).

כשנשאלה שוב מה קרה כשהבחורה הלכה, האם נשארה לבד או עם הנאשם, השיבה "...היא הלכה אבל הוא הולך לא רחוק עד המעלית אולי וחזר, הוא הלך לא להרבה זמן" (עמ' 52 ש' 21 - 22).

כשנשאלה לכמה זמן שדרגה שוב את תשובתה ואמרה "... לא הרבה זמן מקסימום אולי 10 דקות, 7 דקות... אולי הוא ירד למטה" (עמ' 52 ש' 23 - 25).

כשנשאלה מדוע כל הזמן שינתה את תשובותיה לא נתנה תשובה עניינית ולשאלת ב"כ הנאשם אישרה שלא יחסה לזה חשיבות (עמ' 57 ש' 18 - 27).

מוזרה לא פחות תשובתה מה עשתה לאחר שהמתלוננת הלכה.

"אמרתי ישבתי כבר כל כך הרבה זמן ואתה היית עסוק אז אני אלך. השבת נכנסת ואנשים צריכים לבוא אלי" (עמ' 52 ש' 15 - 16; עמ' 52 ש' 1 - 3).

היא ישבה כל כך הרבה זמן בשקט, במטבח, בהחבא ובלי לזוז, רק כדי להגיד לו שהיא עסוקה וצריכה ללכת?!!!

כשנתבקשה לתאר את המתלוננת אמרה:

"... הראיה שלי חלשה. את מה שאני ראיתי... שיער קצר, אני לא יכולה להגיד שזו היתה אישה מלאה, גדולת מימדים, ככה לא גדולה. לשאלה מה צבע השיער, לא שחור לא לבן, כאילו שטני..." (עמ' 55 ש' 12 - 14).

תאור מאוד לא מדוייק של המתלוננת שהינה בחורה נמוכה, רזה, בעלת תספורת קארה ושיער בצבע בהיר (קלטת העימות - ת/8).

גם תאור לבוש הנאשם היה סתמי וכוללני:

"... כמו שמתלבשים בבית, במכנסיים, איזה גופיה או איזה טישרט משהו כזה. לשאלה באיזה צבע... אני לא שמה לב על הפרטים האלה" (עמ' 55 ש' 18 - 20).

גם באשר לנסיבות הכרותם אחד מהשניים שיקר. הנאשם העיד שמכיר אותה עוד מרוסיה (עמ' 48 ש' 2) בעוד היא העידה שמכירה אותו רק מישראל, מזה כשנתיים שלוש (עמ' 51 ש' 12; עמ' 53 ש' 12; עמ' 56 ש' 25 - 26).

לשאלה מדוע דוקא את יום השישי הזה זכרה, כאשר בתחילת עדותה העידה שכל שישי עושה אותו דבר (עמ' 51 ש' 18), הגיעה עם תשובה מוכנה מראש שכשהתקשרה אליו ב - 22:00 ענה לה שוטר שהוא במשטרה והיא דברה עם חברתה ארוכות באותו ערב מה יכול היה לקרות (עמ' 54 ש' 22, 25 - 26; עמ' 57 ש' 7 - 10). לא ברור מה היה לה ולחברתה ללבן כאשר לא ידעה, כביכול, דבר.

30. המתלוננת העידה שהם היו לבד, שלא ראתה את אלה (עמ' 8 ש' 18; עמ' 16 ש' 7 - 10), שלא יתכן שבזמן שהאזינו למוזיקה היא נכנסה למטבח מבלי ששמעה ושהיא בטוחה ב - 99% שאף אחד לא נכנס (עמ' 17 ש' 14 - 22).

המתלוננת הכירה היטב את הבית, לרבות את חדר השינה והמרווח הצר בין החלון למיטה, על אף עדות הנאשם שלא נכנסה לשם (עמ' 40 ש' 13 - 14), ומסרה שכשישבו בסלון הנאשם ישב עם הפנים לכיוון דלת הכניסה והיא עם הפנים אליו ושאת המטבח לא רואים מהסלון (עמ' 17 ש' 6). צלומי הסלון - ת/2 וחדר השינה - ת/2א.

הנאשם העיד עדות דומה. המתלוננת ישבה בכסא כשגבה לדלת הכניסה והוא היה עם הפנים לדלת (עמ' 49 ש' 24 - 27).

רק אלה מסרה עדות שונה בנקודה זו ולפיה המתלוננת אמנם ישבה עם גבה לדלת אך הנאשם ישב לצידה, כך שראתה את הפרופיל שלו (עמ' 55 ש' 25 - עמ' 56 ש' 5).

יתרה מזאת, אלה גם טענה שכאשר השניים יצאו לא ראו אותה ונשאלת השאלה מדוע?!! (עמ' 55 ש' 23 - 24). בצלום העליון בת/2 רואים חלק מהמטבח וכשנשאלה האם בנוסף לשקט ששמרה ולחוסר התזוזה גם דאגה להתחבא, כך שאף אחד לא יבחין בה, השיבה בחיוב (עמ' 56 ש' 8 - 9; עמ' 55 ש' 6 - 7).

31. נותנת אני אמון בעדות המתלוננת, לפיה היא והנאשם היו לבד בדירה והנאשם נעל את דלת הכניסה, ודוחה את עדותו השקרית והמשתנה של הנאשם ואת עדותה התמוהה והבלתי משכנעת של חברתו - אלה.

אותה חברה שעפ"י עדותו אמורה להתחתן איתו העידה:

"הוא לא חבר הוא כמו אח" (עמ' 55 ש' 5).

נראה שעשתה הכל במטרה לגונן עליו, לרבות מסירת עדות שקרית בדבר נוכחותה החשאית בדירה, מבלי שאף אחד יראה וישמע, הגם שאין הסבר הגיוני בפיה מדוע היה חשוב לה להעלים בצורה כל כך אובססיבית את נוכחותה. מדובר ב"עדה מעוניינת" שעשתה הכל כדי להציל את עורו של הנאשם.

מי שהותיר רושם כמי שלמד ודקלם תפקיד היתה דוקא היא, ובודאי שלא המתלוננת, והיא גם אמרה:

"אני מתבלבלת רציתי לומר הכל לפי הסדר" (עמ' 53 ש' 15).

ללמדך שהגיעה עם סדר ועם תשובות מוכנות מראש, אבל לא לכל השאלות.

הדבר היחיד שניתן להאמין לה, באשר גרסה זו משתלבת עם עדות המתלוננת, שכאשר יצאה עם הכלב, בשעה 18:00, ראתה את הנאשם ודברה איתו (עמ' 53 ש' 16). זו בדיוק השעה שחזר לאחר שליווה את המתלוננת.

32. הנאשם עצמו הותיר רושם עוד יותר עגום ושלילי וניכר כי האמת ממנו והלאה.

בהודעה אמר שהוא המממן של התאטרון, בעדות חזר בו (ת/10, עמ' 1, ש' 29; עמ' 46 ש' 2).

בהודעה אישר שאמר לה לבוא לביתו, בהמשך סתר עצמו ואמר שהיא רצתה לבוא ובעדות אמר שכל שאמר לה שהוא בבית, אך גם כאן סתר עצמו (ת/10, עמ' 1, ש' 35 - 36, 37 - 39; עמ' 43 ש' 10 - 13, 15 - 16; עמ' 46 ש' 3).

בהודעה אמר שהיא התחילה לרקוד והוא הסתכל עליה ואמר שכנראה שתתה הרבה, בעדות אמר שלא אמר את הדברים ושאף אחד לא רקד (ת/10, עמ' 1, ש' 66; עמ' 45 ש' 8, 11 - 16; עמ' 46 ש' 18).

לשאלה מדוע שכבה במיטתו השיב "לא ראיתי אותה במיטה"?!! (ת/10, עמ' 2, ש' 59 - 60).

לגבי אלה טען תחילה שהלכה לפני ואח"כ שנשארה עד הסוף. בהודעה השניה שהגיעה אחרי ובעדות שוב שהיתה עד הסוף (ת/10, עמ' 3, ש' 47 - 48, 49 - 51; ת/15 ש' 21 - 24; עמ' 48 ש' 17 - 20).

הוא ואלה סותרים עצמם באשר למקום וזמן הכרותם, ברוסיה או בארץ.

בעדות טען, תחילה, שאלה ישבה במטבח כשהאור דולק ובהמשך חזר בו ואמר שלא הדליקה את האור, שהיה אור בחוץ, ושהתובעת רק רוצה לבלבל אותו (עמ' 49 ש' 17 - 21). עדותה של אלה אודות האור, שהינה מחוץ להקשר הדברים, נועדה לחזק את עדותו (עמ' 48 ש' 17 - 20).

הסתירות המהותיות והחשובות יותר הן באשר לגרסה המפלילה בשיחת הפלאפון, בדרך למשטרה, מיד לאחר מעצרו, ובגרסאותיו המשתנות אודות נוכחות אלה ומספר הטלפון הצבורי שמסר, בנסיון להטעות את החוקרים.

אילו אלה היתה נוכחת באותו מעמד היה מציין את שמה מייד ומוסר את פרטיה, כדי שניתן יהיה לגבות את עדותה.

33. צודק ב"כ הנאשם באשר לטרוניה שהביע בדבר גביית הודעתו בשפה העברית, במקום בשפת המקור. זו גם הסיבה מדוע סרב לחתום על אמרותיו ועל דבריו בעמות, מעבר לחוסר האמון הבסיסי שלו במשטרה (עמ' 45 ש' 21 - 22).

עפ"י נוהלי המשטרה מן הראוי היה לגבות את ההודעה בשפת המקור, כך שיעלה בידיו לקרוא את הדברים ולאשרם בחתימת ידו. לפלא בעיני הכיצד החוקר, ע"ת 5 - רס"ר יוחאי קמיל, המשרת במשטרה מזה 10 שנים וכחוקר 5 שנים, לא מכיר את הנהלים וסבור שמעצם היותו שוטר הוא מקרין אמינות (עמ' 33 ש' 1 - 5, 18 - 19, 23 - 24). לא ברור מדוע לא ביקש מהמתורגמן, ע"ת 6 - ולדיסלב בריצ'קה,

שהינו שוטר מתנדב בתחנה מזה 3 שנים, היודע קרוא וכתוב גם ברוסית, לרשום את העדות גם בשפת המקור.

עם זאת, מניחה אני שאין לחוקר, לשוטרת הסיור ולמתנדב המתורגמן רצון מכוון לשבש את גרסת הנאשם, אבל, עדיין, לא אתן משקל רב לסתירות בגוף ההודעה.

34. ממכלול הראיות ניתן לקבוע, מעבר לכל ספק סביר, כי ביצע במתלוננת מעשים מגונים, בניגוד לרצונה, תוך שמוש בכוח, משיכה ביד ודחיפה לעבר המיטה, תוך הפעלת אמצעי לחץ, צעקות, קללות וכעס, ואיום באמצעות סכין המטבח, שיחסלה אם לא תשתף פעולה, והכל לשם גירוי וסיפוק מיניים.

35. הנאשם כלא את המתלוננת בביתו, בכך שנעל את דלת הדירה, מנע ממנה לצאת, כשהוא חוסם את דרכה בגופו, הגם שנסתה לצאת מספר פעמים, ובהמשך לקח את המפתח למקלחת.

36. אשר להדחה, ניתן ללמוד על כוונתו ונסיונו להניע אותה מלמסור הודעה במשטרה, מהתנהגותו ומדבריו. מהבכי והבקשה שלו בדירה שתסלח לו, משום שלא התכוון. מהדרישה שלא תעשה שטויות והשאלה האם הוא צריך עו"ד ומהדברים שאמר בפלאפון, סמוך לאחר מעצרו, שרק היא מסוגלת להתלונן נגדו. המתלוננת אמנם לא העידה שאמר לה שלא תספר דבר אודות הארוע, כפי שנרשם בעובדות כתב האישום, אבל הדברים משתמעים, באופן די ברור, ומעידים על הכוונה.

37. סכומם של דברים, הנני מרשיעה הנאשם בעבירות אשר יוחסו לו בכתב האישום, **מעשה מגונה תחת לחץ ואיום**, בניגוד ל[סעיף 348 (ג1)](http://www.nevo.co.il/law/70301/348.c1) לחוק העונשין, התשל"ז - 1977, **כליאת שוא**, בניגוד ל[סעיף 377](http://www.nevo.co.il/law/70301/377) רישא לחוק **והדחה בחקירה**, בניגוד ל[סעיף 245 (א)](http://www.nevo.co.il/law/70301/245.a) לחוק.

**נאסר על פרסום כל פרט שיש בו כדי לזהות את המתלוננת.**

#### ניתנה היום י"ג בניסן, התשס"ג (15 באפריל 2003) במעמד הצדדים.

|  |
| --- |
| **בן שלמה שירה, שופטת** |

004134/02פ 126 יפעת שלומוב

נוסח זה כפוף לשינויי עריכה וניסוח